**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΠΡΑΚΤΙΚΟ**

**(Άρθρο 40 παρ. 1 Κ.τ.Β.)**

Στην Αθήνα, σήμερα, Τετάρτη 22 Ιουνίου 2022 και ώρα 13.15΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεώργιου Βλάχου, με θέμα ημερήσιας διάταξης «Πώς μπορεί ο αγροδιατροφικός τομέας να αντιμετωπίσει τις προκλήσεις του αύριο, σήμερα;»

Τα μέλη της Επιτροπής ενημέρωσε ο Υπουργός Αγροτικής Ανάπτυξης και Τροφίμων, κ. Γεώργιος Γεωργαντάς, σύμφωνα με το άρθρο 36§5 του Κανονισμού της Βουλής.

Επίσης, τα μέλη της Επιτροπής ενημέρωσαν τα κάτωθι κληθέντα εξωκοινοβουλευτικά πρόσωπα, ήτοι οι κ.κ. Σπυρίδων Κίντζιος, Πρύτανης του Γεωπονικού Πανεπιστημίου Αθηνών, Αθανάσιος Μαύρος, Εταίρος της Εrnst & Young (ΕΥ) και Επικεφαλής του Τμήματος Εφοδιαστικής Αλυσίδας και Διεπιχειρησιακών Λειτουργιών ΕΥ Ελλάδος και ΕΥ Κεντρικής, Ανατολικής, Νοτιοανατολικής Ευρώπης και Κεντρικής Ασίας (CESA), Νατάσα Κουμπουρέλου, Διευθύντρια Συμβουλευτικών Υπηρεσιών ΕΥ Ελλάδος, Ιωάννης Γιώτης, Πρόεδρος του Δ.Σ. του Συνδέσμου Ελληνικών Βιομηχανιών Τροφίμων (ΣΕΒΤ), Σπυρίδων Μάμαλης, Πρόεδρος του Δ.Σ. του Γεωτεχνικού Επιμελητηρίου Ελλάδος (ΓΕΩΤΕΕ) και Παύλος Σατολιάς, Πρόεδρος του Δ.Σ. της Εθνικής Ένωσης Αγροτικών Συνεταιρισμών (ΕΘΕΑΣ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Χιονίδης Σάββας, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Χαρίτου Δημήτριος (Τάκης)Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Κατσώτης Χρήστος, Μανωλάκου Διαμάντω, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, αγαπητοί προσκεκλημένοι, ξεκινά η συνεδρίαση της Διαρκούς Επιτροπής Παραγωγής και Εμπορίου, με θέμα την ενημέρωση των μελών της Επιτροπής μας από τον Υπουργό Αγροτικής Ανάπτυξης και Τροφίμων, κ. Γεωργαντά, σύμφωνα με το άρθρο 36§5 του Κανονισμού της Βουλής, με θέμα συζήτησης, «Πως μπορεί ο αγροδιατροφικός τομέας να αντιμετωπίσει τις προκλήσεις του αύριο, σήμερα;»

Η πρωτοβουλία αυτή, οφείλω να τονίσω, ξεκίνησε από μία σχετική μελέτη, την οποία είχε την καλοσύνη να αποστείλει στο Προεδρείο η Εταιρεία Ernst & Young και επειδή πρόκειται για ένα πολύ σημαντικό ζήτημα, θεώρησα ότι μπορούμε να τη συζητήσουμε, ούτως ώστε να την καταστήσουμε ευρύτερα γνωστή. Στην πορεία, και κατόπιν συνεννοήσεων με συναδέλφους απ’ όλες τις πτέρυγες, αποφασίστηκε η συμμετοχή και άλλων παραγόντων, πάντοτε, υπό την αιγίδα και τη σύμφωνη γνώμη του αρμόδιου Υπουργείου Αγροτικής Ανάπτυξης και Τροφίμων και συγκεκριμένα του παριστάμενου Υπουργού, κ. Γεωργαντά.

Πριν ξεκινήσουμε τη συνεδρίασή μας, οφείλω να σας μεταφέρω τον χαιρετισμό του Προέδρου της Βουλής, κ. Κωνσταντίνου Τασούλα, στον οποίο μία έκτακτη υποχρέωση δεν του επέτρεψε να παρευρίσκεται σήμερα μαζί μας και να ξεκινήσει τη συνεδρίαση της Επιτροπής μας.

Ευχαριστούμε πολύ όλους τους καλεσμένους μας, οι οποίοι ανταποκρίθηκαν στην πρόσκληση της Επιτροπής μας. Συγκεκριμένα, τον κ. Μαύρο και την κυρία Κουμπουρέλου από την ΕΥ (Ernst & Young), τον κ. Κίντζιο, Πρύτανη του Γεωπονικού Πανεπιστημίου Αθηνών, τον κ. Γιώτη, Πρόεδρο του Συνδέσμου Ελληνικών Βιομηχανιών Τροφίμων, τον κ. Μάμαλη, Πρόεδρο του Γεωτεχνικού Επιμελητηρίου Ελλάδος, ο οποίος θα συνδεθεί διαδικτυακά και τον κ. Παύλο Σατολιά, Πρόεδρο της Εθνικής Ένωσης Αγροτικών Συνεταιρισμών.

Επί της διαδικασίας, σας ενημερώνω, ότι θα δώσουμε τον λόγο στους προσκεκλημένους μας, για να μας παρουσιάσουν τη συγκεκριμένη μελέτη, αλλά και τις απόψεις τους γενικότερα γι’ αυτό το τόσο σημαντικό θέμα που «αιωρείται» πάνω από την Ευρώπη αυτό το διάστημα. Εν συνεχεία, θα τοποθετηθεί ένας εκπρόσωπος από κάθε Κόμμα, όπως έχουν οριστεί από τις Κοινοβουλευτικές Ομάδες. Θα ακολουθήσουν τυχόν ομιλίες συναδέλφων-μελών της Επιτροπή που επιθυμούν να τοποθετηθούν και θα ολοκληρώσουμε τη συνεδρίαση με την τοποθέτηση του κ. Υπουργού.

Να τονίσω για τους προσκεκλημένους μας και για όσους μας παρακολουθούν τηλεοπτικά, ότι ορισμένοι συνάδελφοι είναι συνδεδεμένοι διαδικτυακά, κάτι που συνηθίζεται στις συνεδριάσεις των Επιτροπών μας, προκειμένου να μην αποκλείεται κανένας συνάδελφος. Δεν «ανοίξαμε» περισσότερο τη συνεδρίαση, προκειμένου να κρατήσουμε στοιχειώδη μέτρα υγειονομικής προφύλαξης, λόγω της πανδημίας.

Μετά, λοιπόν, από αυτές τις διευκρινίσεις, περνάμε στην ουσία, ξεκινώντας με τον κ. Αθανάσιο Μαύρο,Εταίρο και επικεφαλής του Τμήματος Εφοδιαστικής Αλυσίδας και Διεπιχειρησιακών Λειτουργιών της ΕΥ Ελλάδος και Κεντρικής, Ανατολικής, Νοτιοανατολικής Ευρώπης και Κεντρικής Ασίας.

Τον λόγο έχει ο κ. Μαύρος.

**ΑΘΑΝΑΣΙΟΣ ΜΑΥΡΟΣ (Εταίρος - Επικεφαλής Τμήματος Εφοδιαστικής Αλυσίδας και Διεπιχειρησιακών Λειτουργιών ΕΥ Ελλάδος και ΕΥ Κεντρικής, Ανατολικής και Νοτιοανατολικής Ευρώπης και Κεντρικής Ασίας (CESA):** Κύριε Πρόεδρε, σας ευχαριστούμε πάρα πολύ για την πρόσκληση στη σημερινή συνεδρίαση. Αποτελεί, πραγματικά, ιδιαίτερη χαρά και τιμή και επί προσωπικού και επί ομαδικού και επί εταιρικού και ελπίζουμε να προσθέτουμε ή να προσθέσουμε αξία στη σημερινή συνάντηση.

Όπως είπε και ο κ. Πρόεδρος, ονομάζομαι Αθανάσιος Μαύρος και είμαι Οικονομολόγος και Μηχανικός Παραγωγής και Διοίκησης με μεταπτυχιακές σπουδές στην Αμερική. Δεν θα μιλήσω παραπάνω για το βιογραφικό μου. Απλά, θα εξηγήσουμε και μετά για ποιον λόγο ο εκπρόσωπος του τομέα consumer, καταναλωτικών προϊόντων, λιανεμπορίου και AgriBusiness της ΕΥ, εγώ, δηλαδή, βλέπουμε με πολύ μεγάλο ενδιαφέρον τον τομέα της αγροδιατροφής.

Θα ήθελα σε αυτό το σημείο να λάβει τον λόγο η κυρία Κουμπουρέλου, για να μας μιλήσει για την υλοποίηση και τη μεθοδολογία υλοποίησης της έρευνας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Νατάσα Κουμπουρέλου.

**ΝΑΤΑΣΑ ΚΟΥΜΠΟΥΡΕΛΟΥ (Εκπρόσωπος της ΕΥ):** Καλησπέρα σας και σας ευχαριστούμε πολύ.

Προσπαθήσαμε να ανοίξουμε την έρευνα σε ένα ευρύ πλήθος. Για παράδειγμα, διεξάγαμε έρευνα πεδίου σε όλο το εύρος της εφοδιαστικής αλυσίδας, της αλυσίδας αξίας του αγροδιατροφικού τομέα, δηλαδή, τόσο στο κομμάτι των παραγωγών, των αγροτικών συνεταιρισμών, των μεταποιητών συσκευαστών και του λιανεμπορίου. Ταυτόχρονα, εντάξαμε τάσεις που βλέπουμε από τον δικό μας τον εθνικό χώρο, αλλά, όπως ορθά είπατε, και από τον ευρωπαϊκό και από τον παγκόσμιο χώρο. Τέλος, έχουμε και τις απόψεις, τα viewpoints, πολλών φορέων, όπου με χαρά βλέπουμε και αρκετούς από εσάς, σήμερα, εδώ.

Για την EY ο αγροδιατροφικός τομέας είναι όλη η αλυσίδα αξίας, από την πηγή στην κατανάλωση. Δηλαδή, έχουμε όλες τις δραστηριότητες, από τους παραγωγούς, τους μεταποιητές, τη διαμόρφωση της προστιθέμενης αξίας και την παραγωγή ενός ολοκληρωμένου προϊόντος, μέχρι και το τελικό στάδιο της κατανάλωσης. Αυτό το οποίο έχει ενδιαφέρον, είναι οι λεγόμενες μεγάλες τάσεις, ποιες είναι οι μετασχηματιστικές δυνάμεις τις οποίες βλέπουμε να έρχονται για τον αγροδιατροφικό τομέα. Αυτές είναι το περιβάλλον, η τεχνολογία, η καινοτομία, οι υποδομές, το εμπόριο, προφανώς, η τεχνολογία, αλλά και τα δημογραφικά στοιχεία των καταναλωτών.

Αξίζει να σταθούμε, γιατί είναι σημαντικός ο αγροδιατροφικός τομέας και ποια είναι η βασικότερη μεγάλη πρόκληση που έχει να αντιμετωπίσει. Καταρχήν, σε παγκόσμιο επίπεδο έρχεται αντιμέτωπος με τεράστιες προκλήσεις και ευκαιρίες και η μεγαλύτερη είναι, ότι μέχρι το 2050 ο τομέας αυτός θα πρέπει να θρέψει ένα 40% του μεγαλύτερου πληθυσμού, θα πρέπει να ανεβάσει την παραγωγή των τροφίμων με ένα 70%, ενώ η καλλιεργήσιμη γη θα αυξηθεί, μόλις, 10% και, αν το δούμε και σε επίπεδο ατόμου, θα είναι, αρκετά, μειωμένη. Ο τομέας είναι ο σημαντικότερος εργοδότης στον κόσμο, είναι 26,8%, ενώ η τάση της αστικοποίησης είναι αυτή που θα έρθει να την επηρεάσει και να τη διαμορφώσει.

Την ίδια στιγμή, αυτό που παρατηρούμε, είναι ότι οι ίδιοι οι καταναλωτές έρχονται και στρέφονται στα λεγόμενα latte προϊόντα, δηλαδή, σε προϊόντα τα οποία είναι αυθεντικά, είναι ανιχνεύσιμα, είναι διαφανή, βασίζονται σε τοπικούς παραγωγούς. Κι εδώ έρχεται και η αντίφαση. Από τη μία, βλέπουμε ότι η αύξηση, για παράδειγμα, στην κατανάλωση του κρέατος συνεχίζει και αυξάνεται. Από την άλλη, πάνω από το 12% της γης θα υποσιτίζεται και το 2050. Κι αυτό που έχουμε προσπαθήσει να αναδείξουμε κι εμείς στη μελέτη μας, είναι και το τεράστιο θέμα, φυσικά, της σπατάλης τροφίμων, που είναι 1,6 δις τον χρόνο και φθάνει το εντυπωσιακό και ανησυχητικό 30% της παγκόσμιας παραγωγής.

Θα κλείσω την εισαγωγή μου με την τεχνολογία. Εκεί βλέπουμε, ότι οι επενδύσεις στην τεχνολογία «εκτοξεύονται», όπου από 5,2 δις εκτιμώνται το 2050 σε 240 δις. Παρατηρούμε, πλέον, ότι τεχνολογίες, όπως είναι τα drones, αλλά και όλος ο περιφερειακός μετασχηματισμός, όπου για τον αγροδιατροφικό τομέα γίνονται το ίδιο σημαντικές, όπως είναι τα εφόδια, τα λιπάσματα, με τα οποία είμαστε αρκετά εξοικειωμένοι.

Δεν θα σας κουράσω με νούμερα. Αυτό που θέλω μόνο να συγκρατήσουμε είναι ότι, πραγματικά, ο τομέας αυτός, είτε μιλάμε για την Ελλάδα, είτε μιλάμε για την Ευρώπη, είτε μιλάμε διεθνώς -και αυτό θέλαμε να αναδείξουμε, όχι μόνο τι γίνεται στην περιοχή μας, αλλά και το τι έρχεται απ’ έξω- εξακολουθεί να είναι ο πολύ σημαντικός εργοδότης στον κόσμο και να συνεισφέρει πάρα πολύ σημαντικά στο ΑΕΠ. Μπορεί αυτή η συνεισφορά να φαίνεται να είναι μειούμενη ως τάση, ωστόσο, σε μερικές ειδικά αναπτυσσόμενες περιοχές αυτό το ποσοστό κυμαίνεται ακόμη και στο 25%.

Οι εκτάσεις των αγροτικών περιοχών, οι γεωργικές εκμεταλλεύσεις, κατέχουν ένα, εξαιρετικά, υψηλό ποσοστό, είτε μιλάμε για μικρές, είτε για αρκετά μικρές γεωργικές οικογενειακές φάρμες. Αυτό είναι κάτι που παρατηρείται, τόσο στην Ελλάδα, όσο και στο εξωτερικό. Το νούμερο που κατέχουν είναι εντυπωσιακό.

Άρα, το μήνυμα που θέλουμε να κρατήσουμε απ’ όλα αυτά, πριν μπούμε στα ευρήματα της έρευνας, είναι την τεράστια σημασία του αγροδιατροφικού τομέα, η οποία φαίνεται, τουλάχιστον, και μέχρι το 2030 και μέχρι το 2050 να έχει να αντιμετωπίσει, εξαιρετικά, τεράστιες προκλήσεις, οι οποίες είναι κοινές παντού και για όλους μας.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Μαύρος.

**ΑΘΑΝΑΣΙΟΣ ΜΑΥΡΟΣ (Εταίρος - Επικεφαλής Τμήματος Εφοδιαστικής Αλυσίδας και Διεπιχειρησιακών Λειτουργιών EY Ελλάδος και EY Κεντρικής, Ανατολικής, Νοτιοανατολικής Ευρώπης και Κεντρικής Ασίας (CESA)):** Μιλήσαμε, λοιπόν, για τη μεθοδολογία και είπαμε πρωτογενή, δευτερογενή και όλα τα παγκόσμια στοιχεία, μέρος της οποίας σας έδωσε η κυρία Κουμπουρέλου. Σταχυολογώντας τα κύρια ευρήματα της πρωτογενούς έρευνας, ανά τομέα ή μέρος της αλυσίδας αξίας, ξεκινώντας από τους αγρότες και τις ομάδες αγροτών, θέλω να μείνω στα ακόλουθα.

Όπως βλέπετε και στη διαφάνεια, γίνεται μία αναφορά στις παγκόσμιες και καταναλωτικές τάσεις, την κλιματική αλλαγή και το ηλεκτρονικό εμπόριο. Η κυρία Κουμπουρέλου μίλησε για latte προϊόντα, τοπικά, αυθεντικά, με δυνατότητα ιχνηλασιμότητας, διαφανή και ηθικά. Όχι με την ίδια ονοματολογία, αλλά με την ίδια κατεύθυνση οι αγρότες ή οι ομάδες αγροτών μάς έδωσαν τις ίδιες κατευθύνσεις. Αυτό είναι, εξαιρετικά, σημαντικό.

Όμως, μιλώντας και καταγράφοντας μία σειρά από στοιχεία, που ενδεχομένως στην Επιτροπή σας θα σας φανούν χρήσιμα, σταχυολογούμε τα ακόλουθα. Τέσσερις στους δέκα, περίπου, το 37%, αναμένουν ουσιαστική υποστήριξη για την υλοποίηση επενδύσεων εκσυγχρονισμού. Αυτό νομίζω είναι κάτι που το αναμένατε, ενώ ένας στους τρεις, το 30%, αναμένουν τη διευκόλυνση εισόδου στο επάγγελμα.

Αναφορικά με την αποτελεσματικότητα των αγροτικών συνεταιρισμών διαπιστώνει, σε επίπεδο αγροτών και ομάδες αγροτών, ότι ένα ποσοστό 50% αναμένει την αναγκαιότητα καθιέρωσης σημαντικών και ξεκάθαρων κανόνων για οικονομική διαχείριση, ενώ το ένα 1/3,

το 31%, χρειάζεται να γίνουν ουσιαστικές παραβάσεις για την προσέλκυση έμπειρου ανθρώπινου δυναμικού στις επιχειρήσεις και τους οργανισμούς του κλάδου.

Στις αδυναμίες του τομέα, οι 306 ομάδες αγροτών που απάντησαν και συμμετείχαν, καταγράφουν το υψηλό κόστος και το μικρό μέγεθος των αγροτικών εκμεταλλεύσεων και κάνουν αναφορά σε φορολογικά κίνητρα για την είσοδο νέων αγροτών στο επάγγελμα. Είναι θέματα, τα οποία τα ξέρετε και δεν είναι κάτι άγνωστο. Όμως, αναδεικνύουν οι ίδιοι και οι ίδιες νέα επιχειρηματικά μοντέλα, όπως το ηλεκτρονικό εμπόριο, την ανάπτυξη της συμβολαιακής γεωργίας και κτηνοτροφίας, ενώ αναζητούν χρηματοδοτήσεις με ευνοϊκότερους όρους και επιζητούν βελτίωση των παρεχόμενων υπηρεσιών από το δημόσιο τομέα.

Δύο πολύ ισχυρά ευρήματα, είναι η ανάδειξη της σημαντικότητας του τομέα στη σίτιση και βλέπουμε τα αποτελέσματα του πρόσφατου πολέμου στην Ουκρανία. Βλέπουμε ότι το 83%, περισσότεροι από οκτώ στους δέκα το καταγράφουν αυτό. Η καταγραφή αυτή ήταν πριν από τον πόλεμο. Πάλι, η συντριπτική πλειοψηφία τους, το 80%, δηλαδή, οκτώ στους δέκα, αναδεικνύει την ποιότητα των ελληνικών αγροτικών και κτηνοτροφικών προϊόντων, ως το δυνατότερο σημείο του πρωτογενούς τομέα. Άρα, είναι κάτι, στο οποίο θα μπορούσε να βασιστεί και να υπάρχει καλύτερη αξιοποίησή του.

Σε ότι αφορά στους αγροτικούς συνεταιρισμούς, η κυρία Κουμπουρέλου ανέδειξε, ότι ήταν 47 αυτοί που συμμετείχαν στην πρωτογενή έρευνα και καταγράφουμε τα ακόλουθα.

Ως αδύναμα σημεία του πρωτογενούς τομέα καταγράφηκε, πάλι, το υψηλό κόστος παραγωγής και οι μικρές εκμεταλλεύσεις. Καταγράφηκε, όμως, και ένα τρίτο σημαντικό, το χαμηλό επίπεδο συνεργασίας, μεταξύ των φορέων όλων των μερών της αλυσίδας αξίας. Πάλι, κατέγραψαν οι ίδιοι και οι ίδιες που συμμετείχαν, ως καταναλωτικές τάσεις, τις διαφανείς πηγές προέλευσης των προϊόντων και τα φρέσκα και υγιεινά προϊόντα, ως σημαντικά σημεία για τους καταναλωτές σήμερα.

Αναφορικά με τις επιπτώσεις που περιμένουν από τη νέα ΚΑΠ, πάλι αναζητούν επενδύσεις εκσυγχρονισμού. Κατέγραψαν την αύξηση των απαιτήσεων για παραγωγή ασφαλών και ποιοτικών προϊόντων, αλλά κατέγραψαν και το σημείο για την ορθή και αποτελεσματική χρήση των πόρων είτε είναι υδάτινοι πόροι, είτε ενέργειας, είτε οτιδήποτε άλλο. Προκρίνουν δε -και αυτό είναι σημαντικό να καταγραφεί- την ανάπτυξη συνεργατικών σχημάτων και την πρόσβαση στη χρηματοδότηση με ευνοϊκότερους όρους.

Ως δυνατά σημεία, τα 3/4 των συμμετεχόντων, θεωρούν τις ιδανικές συνθήκες παραγωγής, ενώ τα 2/3, το 66%, την ποιότητα των προϊόντων και την υψηλή διατροφική αξία. Οι έξι στους δέκα, δηλαδή, περίπου, το 57% και τρεις στους τέσσερις τονίζουν τη συμβολή του τομέα στην οικονομική ανάπτυξη και ανταγωνιστικότητα.

Συνεχίζοντας με τους αγροτικούς συνεταιρισμούς, έχει ιδιαίτερη σημασία να αναδείξουμε νέα επιχειρηματικά μοντέλα και κανάλια που οι ίδιοι οι συμμετέχοντες καταγράφουν. Πάνω από τα 2/3, το 68%, αναφέρουν τη σημασία του ηλεκτρονικού εμπορίου. Περίπου, οι μισοί, το 47%, την περαιτέρω ανάπτυξη της συμβολαιακής γεωργίας και κτηνοτροφίας. Επίσης, αναδεικνύουν την ενίσχυση, με έμπειρο και ανθρώπινο δυναμικό και την περαιτέρω προβολή των προϊόντων, τόσο στην εγχώρια αγορά, αλλά, κυρίως, στη διεθνή αγορά, ως σημαντικά σημεία ενίσχυσής τους.

Περνώντας στο κομμάτι του επομένου μέρους της αλυσίδας αξίας, που είναι οι συσκευαστές και οι μεταποιητές αγροτικών, κτηνοτροφικών προϊόντων ή αλιευμάτων, τα βασικότερα στοιχεία της πρωτογενούς έρευνας είναι τα εξής. Αναφέρουν ότι οι καταναλωτές

αποδίδουν αυξημένη σημασία στα φρέσκα και υγιεινά προϊόντα και στη διαφανή πηγή και προέλευση αυτών. Ως αδύναμα στοιχεία του πρωτογενούς τομέα, θεωρούν το μικρό μέγεθος και πάλι το υψηλό κόστος παραγωγής.

Βέβαια, αναδεικνύεται και ένα πολύ σημαντικό στοιχείο, το οποίο γνωρίζουν όλοι, όσοι ασχολούνται με αυτόν τον τομέα, τη χαμηλή ηλικιακή ανανέωση του ανθρώπινου δυναμικού. Επισημαίνουν δε, τη σημασία νέων μοντέλων και καναλιών, όπως το ηλεκτρονικό εμπόριο, το farming as a service, κατά 51% και την ανάπτυξη πάλι της συμβολαιακής γεωργίας και κτηνοτροφίας.

Οι μεταποιητές συσκευαστές μάς αναφέρουν τις ακόλουθες προκλήσεις, την αποτελεσματική διαχείριση του κόστους, την ανάπτυξη του branding, την κάλυψη των σύγχρονων καταναλωτικών συνηθειών, ενώ αναφέρουν ως δυνατά σημεία την ποιότητα των προϊόντων και την ανταγωνιστικότητα.

Αναφορικά με το εμπόριο, τις εταιρείες που είναι, είτε στο χονδρικό, είτε στο λιανικό εμπόριο, αναφέρουν τις ιδανικές συνθήκες παραγωγής και την υψηλή διατροφική αξία, ως σημαντικά σημεία, ενώ πάλι ως αδυναμίες το υψηλό κόστος παραγωγής, τις μικρές αγροτικές εκμεταλλεύσεις και τη μη αποτελεσματική οργάνωση του τομέα. Μας αναδεικνύουν, επίσης, ότι τα φρέσκα προϊόντα αποτελούν σημαντική κατηγορία γι’ αυτούς. Το 84%, δύο στους τρεις, αναφέρουν ότι προμηθεύονται απευθείας από τους παραγωγούς και τους συνεταιρισμούς τα προϊόντα, ενώ δύο στους τρεις θεωρούν τις οικολογικές συσκευασίες σημαντικές. Βέβαια, τα φρέσκα προϊόντα, επί της ουσίας, βοηθούν τις πωλήσεις.

Καταλήγοντας, έχουμε τα έντεκα συμπεράσματα που εμείς αφουγκραστήκαμε από την πρωτογενή, τη δευτερογενή και όλη αυτή τη δουλειά που έγινε μαζί, ως EY και Τράπεζα Πειραιώς. Τα καταγράφουμε ως έντεκα στοιχεία - σημεία, τα οποία θα μπορούσατε να δείτε και να εξετάσετε, αν και τα περισσότερα τα γνωρίζετε. Αυτά είναι, ολιστική προσέγγιση της αγροδιατροφικής αλυσίδας, μέσω της ανάπτυξης ανθεκτικών και βιώσιμων αλυσίδων αξίας. Διαμόρφωση ενός σύγχρονου ολοκληρωμένου σχεδίου ανάπτυξης. Πλήρης οργανωτικός, λειτουργικός και ψηφιακός μετασχηματισμός όλων των επιχειρήσεων, ανεξάρτητα από το μέγεθός τους και οργανισμών με επίκεντρο τον άνθρωπο. Διευκόλυνση της ανάπτυξης των συνεργειών - συνεργασιών εμποροδιανεμητικών πλατφορμών και συνεργατικού πνεύματος, ανάμεσα σε όλα τα μέλη του τομέα. Έμφαση στη σύγχρονη εκπαίδευση και την ουσιαστική ενίσχυση των δεξιοτήτων. Ουσιαστικές παρεμβάσεις για την προσέλκυση νέων στα επαγγέλματα. Ανάπτυξη της εξωστρέφειας με επαγγελματικό εξαγωγικό μάρκετινγκ, αποτελεσματικό και σύγχρονο branding των προϊόντων. Υλοποίηση σημαντικών έργων υποδομής. Παράδειγμα, αναφέρουν agrologistics centers ή αρδευτικά ή σε θέματα μεταφορών. Προστασία του περιβάλλοντος με την υιοθέτηση μεθόδων και τεχνολογίας σε όλο το μήκος της αλυσίδας αξίας. Αξιοποίηση όλων των χρηματοδοτικών εργαλείων και της νέας ΚΑΠ και του RRF και τέλος μείωση της σπατάλης των τροφίμων σε όλο το μήκος και απ’ όλα τα μέρη.

Θα θέλαμε να σας ευχαριστήσουμε για το κάλεσμα, πραγματικά, από καρδιάς, ως επαγγελματίας το λέω, καθώς είναι, ιδιαίτερα, τιμητικό και ως φυσικό πρόσωπο και ως εκπρόσωπος της εταιρείας. Ο αγροδιατροφικός τομέας, το ξέρετε πολύ καλύτερα, είναι σημαντικός, αλλά, ταυτόχρονα, είναι κρίσιμος. Είναι κρίσιμος, γιατί η πολεμική σύρραξη, μεταξύ των δύο μεγαλύτερων παραγωγών σιτηρών στον κόσμο, απλά, ήρθε να επιβεβαιώσει κάτι που γνωρίζουμε. Ελπίζω μόνο να μην πούμε το στάρι σταράκι ή το ψωμί ψωμάκι, σε αυτή την κατάσταση. Είναι μέσα στη πρόκληση μία εξαιρετικά λαμπρή ευκαιρία, αυτή που

έχουμε. Το γνωρίζω πολύ καλά, επειδή είχαμε και την ευκαιρία με τον κ. Υπουργό και δεν «του χαϊδεύω τα αυτιά, σε μία εκδήλωση να μιλήσουμε. Ελπίζω οι σκέψεις όλων, οι προσπάθειες όλων να ευοδωθούν.

Σας ευχαριστώ πάρα πολύ, για την τιμητική πρόσκληση και ελπίζουμε να συμβάλαμε και να δώσαμε αξία στις σκέψεις.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς σας ευχαριστούμε, κύριε Μαύρο, όπως και την κυρία Κουμπουρέλου και την εταιρεία, τον κ. Παπάζογλου, που αποδέχθηκε την πρόσκληση να είστε εδώ σήμερα. Πρέπει να πω, ότι όταν η πρόταση κατατέθηκε από εμένα στην Επιτροπή, γιατί είναι η πρώτη φορά που κάνουμε τέτοια συζήτηση, ξεφεύγουμε, δηλαδή, από τα κλασικά κοινοβουλευτικά που έχουμε, το νομοθετικό μας έργο, πρέπει να πω, ότι οι συνάδελφοι απ’ όλες τις πτέρυγες αποδέχτηκαν την πρωτοβουλία αυτή και αυτό δείχνει πόσο ενδιαφέρον είναι το θέμα. Γι’ αυτό σήμερα πιστεύω ότι κάτι καλό θα βγει από αυτή την κουβέντα. Εν πάση περιπτώσει, κάτι θα κάνουμε ευρύτερα γνωστό. Μέχρι εκεί φτάνουν οι δυνάμεις μας, αυτό κάνουμε.

Τον λόγο έχει ο κ. Κίντζιος.

**ΣΠΥΡΙΔΩΝ ΚΙΝΤΖΙΟΣ (Πρύτανης του Γεωπονικού Πανεπιστημίου Αθηνών):** Ευχαριστώ πολύ.

Αξιότιμε κύριε Υπουργέ, αξιότιμε κύριε, τέως Υπουργέ, αξιότιμες κυρίες και κύριοι Βουλευτές, η τρέχουσα κρίση αγροδιατροφικής επισφάλειας, την οποία όλοι απευχόμαστε να εξελιχθεί σε επισιτιστική, αναδεικνύει με τον, πλέον, σαφή τρόπο την αναγκαιότητα στρατηγικού ανασχεδιασμού και αναπροσανατολισμού της γεωργίας και της κτηνοτροφίας προς την κατεύθυνση του κοινωνικού οφέλους και των κοινωνικών αναγκών. Ο όρος της επισιτιστικής κυριαρχίας κάθε χώρας, όρος ο οποίος εισήχθη πρόσφατα στο πολιτικό λεξιλόγιο, μόνο τυχαίος δεν είναι. Η επισιτιστική κυριαρχία, ως κρίσιμη εναλλακτική λύση στην έννοια της επισιτιστικής ασφάλειας, ορίζεται ευρέως ως το δικαίωμα των τοπικών πληθυσμών να ελέγχουν τα δικά τους συστήματα διατροφής, συμπεριλαμβανομένων των αγορών, των οικολογικών πόρων, της παραδοσιακής γαστρονομίας και των τρόπων παραγωγής.

Η συνθήκη αυτή οφείλει να έχει, τόσο εθνικό, όσο και διεθνή χαρακτήρα, με τη δημιουργία ενός μηχανισμού εξασφάλισης αποθεμάτων και ενίσχυσης των τοπικών αλυσίδων εφοδιασμού, έτσι ώστε οι τιμές να συγκρατηθούν σε επίπεδα συμβατά με το εισόδημα των καταναλωτών. Η υλοποίηση, όμως, αυτής της νέας δίκαιης στρατηγικής δεν μπορεί να εξαντληθεί μόνο σε τεχνικού τύπου παρεμβάσεις. Πολύ περισσότερο, θα πρέπει να υπάρξει μια ριζική αλλαγή, στο επίπεδο της πολιτικής αποφάσεων και διαχείρισης κρίσης, αλλαγή την οποία θα συνοδεύσουν μέτρα, τα οποία θα μπορέσουν να τροφοδοτήσουν τον πληθυσμό με τα βασικά είδη εστίασης. Η τρέχουσα κρίση είναι, ασφαλώς, παγκόσμια, με ισχυρή, όμως, διαφοροποίηση στα τοπικά εκδηλωμένα χαρακτηριστικά της. Επιτάθηκε από τον συνεχιζόμενο πόλεμο στην Ουκρανία, ωστόσο, προϋπήρχε αιτιολογικά, εντός των δομικών προβλημάτων της διεθνούς αγροτικής παραγωγής και της διάρθρωσης του εμπορίου των αγροτικών προϊόντων.

 Σε ότι αφορά στον ευρωπαϊκό χώρο και την Ελλάδα ειδικότερα, σημαντικότερο όλων των προβλημάτων παραμένει το έλλειμμα ανταγωνιστικότητας, το οποίο, ιδιαίτερα, στη χώρα

χώρα μας αποτυπώνεται στο, εξαιρετικά, υψηλό, έως και απαγορευτικό, σε ορισμένες περιπτώσεις, κόστος εισροών. Αναμφίβολα, ο πολύ μεγάλος βαθμός παγκοσμιοποίησης και αλληλεξάρτησης της γεωργικής παραγωγής και των αγορών των αγροτικών προϊόντων, μεταφέρει την κρίση παντού, με αξιοσημείωτη άνοδο του κόστους των τροφίμων ακόμη και στις χώρες, οι οποίες δεν εξαρτώνται σε σημαντικό ποσοστό από την εισαγωγή προϊόντων ή πρώτων υλών από τα εμπόλεμα κράτη. Οι αυξήσεις αυτές συμπαρασύρουν ανοδικά και τις τιμές των προϊόντων που δεν είναι σε έλλειψη, ούτε παράγονται στις κρίσιμες περιοχές, όπως για παράδειγμα, το ρύζι και η σόγια, που είναι ένα βασικό είδος ζωοτροφής.

Οι κύριες αιτίες γι’ αυτό το φαινόμενο, αν εξαιρέσει κανείς τη συμβολή κερδοσκοπικών τάσεων, οι οποίες, δυστυχώς, πάντα συνυπάρχουν, μπορούν εύκολα να εντοπιστούν στην αύξηση του κόστους παραγωγής και του μεταφορικού κόστους στην αυξημένη ζήτηση για υποκατάστατα προϊόντα και τέλος στην ανεπαρκή δυνατότητα δημιουργίας εθνικών αποθεμάτων τροφίμων.

Ταυτόχρονα, έχει ξεκινήσει μία αναδιάταξη των εμπορικών σχέσεων στον αγροτικό τομέα, η οποία μπορεί, ενδεχομένως, να οδηγήσει σε μία ολική αναθεώρηση των ισορροπιών των επιμέρους οικονομικών συνασπισμών. Για παράδειγμα, η διακοπή εμπορικών σχέσεων, μεταξύ Ευρωπαϊκής Ένωσης και Ρωσίας, μπορεί να αυξήσει σημαντικά τις συνέργειες της τελευταίας με άλλες τρίτες χώρες, όπως η Κίνα και η Ινδία, ενώ παρόμοια εξέλιξη σημειώθηκε, πρόσφατα, με τη Σενεγάλη και γενικότερα την αφρικανική ένωση. Η εξέλιξη αυτή, θα μπορούσε να σηματοδοτήσει την ανάλογη αποδυνάμωση της σημασίας αυτών των χωρών, ως εμπορικών εταίρων της γηραιάς ηπείρου.

 Από την άλλη πλευρά, οι ενωσιακές συνθήκες υποχωρούν μπροστά σε ένα «διογκωμένο» κύμα προστατευτισμού με ορισμένες χώρες-κράτη μέλη της Ευρωπαϊκής Ένωσης, να υψώνουν «φραγμούς» στην εξαγωγή σιτηρών. Όμως, οι ανατροπές στους παγκόσμιους αγροδιατροφικούς συσχετισμούς δεν σταματούν εδώ. Το αίτημα που κατέθεσε, πριν από λίγο καιρό, η ισπανική κυβέρνηση στην Ευρωπαϊκή Επιτροπή και το οποίο αφορούσε στην επείγουσα αδειοδότηση εισαγωγής γενετικά τροποποιημένου καλαμποκιού από την Αργεντινή, μπορεί να επιφέρει την αρχή της απαγόρευσης καλλιέργειας και χρήσης γενετικά τροποποιημένων οργανισμών σε κράτη μέλη της Ευρωπαϊκής Ένωσης. Ένα θέμα ταμπού, όπως γνωρίζουμε όλοι, τουλάχιστον, μέχρι σήμερα.

Τέλος, η κρίση θεμελιώνει δυνητικά εφιαλτικές προοπτικές για μία δραματική αύξηση των μεταναστευτικών και προσφυγικών ροών από τις περισσότερο πληττόμενες χώρες. Η πτυχή αυτή είναι, ιδιαίτερα, σημαντική για την Ελλάδα, λόγω της γειτνίασής της με τις χώρες του Μαγκρέμπ και της Βορείου Αφρικής, όπως η Αίγυπτος, των οποίων η, σχεδόν, καθολική εξάρτηση από εισαγωγές βασικών τροφίμων, όπως το σιτάρι, έχει οδηγήσει σε οριακό βαθμό την εξασφάλιση της επιβίωσης του πληθυσμού.

Ως κράτος μέλος της Ευρωπαϊκής Ένωσης, αλλά και ως αγροτική χώρα, η Ελλάδα είναι σε έναν βαθμό θωρακισμένη από την άμεση έλλειψη αγαθών, έτσι ώστε να αποφευχθεί μία εκτεταμένη επισιτιστική κρίση. Ωστόσο, οι υφιστάμενες συνθήκες, κάθε άλλο παρά ευνοούν, πόσο μάλλον εγγυώνται, τη συνέχιση της παραγωγικής ικανότητας της χώρας μας, ιδιαίτερα, βάσει των δεσμεύσεων που έχουμε αναλάβει, στο πλαίσιο της πράσινης συμφωνίας της νέας κοινής αγροτικής πολιτικής και με το «φάντασμα» του δυσθεώρητου κόστους παραγωγής να πλανάται πάνω από τους παραγωγούς και να θέτει, υπό αμφισβήτηση, τη μελλοντική βιωσιμότητα του εγχώριου αγροτικού επαγγέλματος.

Η προωθούμενη νέα πολιτική προβλέπει τη δραστική μείωση, σε ποσοστά 30%-50%, των εισροών της αγροτικής παραγωγής, όπως των προστατευτικών μουσείων και λιπασμάτων μέχρι το 2030. Η εφαρμογή, όμως, αυτών των μέτρων μπορεί να επιφέρει τη δραματική πτώση της ποσότητας των παραγόμενων τροφίμων στην Ευρώπη. Τούτου λεχθέντος, η εξασφάλιση της βιωσιμότητας της γεωργίας και της κτηνοτροφίας, αναμφίβολα, συνδέεται με την αυστηρότερη τήρηση των οικολογικών μεθόδων παραγωγής και το σημαντικότερο την εξοικονόμηση πόρων σε όλο το φάσμα των εισροών της παραγωγικής διαδικασίας.

Η προσέγγιση της επισιτιστικής κυριαρχίας, η οποία προαναφέρθηκε ως νέο πρότυπο, μπορεί να διακριθεί ως μία επιστημική μετατόπιση του άξονα βάρους της αγροδιατροφικής δραστηριότητας σε αξιακές σχέσεις, στις προσεγγίσεις, στα δικαιώματα και μία μετάβαση από ένα οικονομικό σε ένα οικολογικό σκεπτικό.

 Αποτελεί, επομένως, μονόδρομο για την Ελλάδα η στοχευμένη αναθεώρηση, τόσο του μοντέλου της αγροτικής παραγωγής, όσο και της κατανάλωσης. Κανείς δεν μπορεί να αμφισβητήσει το γεγονός, ότι η κρίση θέτει, ήδη, σε δοκιμασία την καθημερινότητα εκατομμυρίων συμπολιτών μας, ιδιαίτερα, εκείνων που ανήκουν στα, πλέον, ευάλωτα κοινωνικά στρώματα.

Οι αναγκαίες παρεμβάσεις στο ανώτατο επίπεδο πολιτικού σχεδιασμού οφείλουν να συμπεριλάβουν τους εξής, κατ’ ελάχιστον, άξονες. Πρώτον, την πρόσβαση στα γεωργικά προϊόντα, μέσω της ιεράρχησης προτεραιοτήτων, σε ότι αφορά στην τοπική αγροτική παραγωγή. Δεύτερον, την αύξηση της ανταγωνιστικότητας, μέσω της διαφοροποίησης παραγωγής, χρησιμοποιώντας εναλλακτικές τεχνολογίες και ελαχιστοποιώντας τη χρήση των εισροών. Τρίτον, τη διαφύλαξη της βιοποικιλότητας, η οποία αποτελεί σημαντικό χαρακτηριστικό της Ελλάδος, στα πλαίσια μιας βιώσιμης αγροτικής δραστηριότητας.

Έρχομαι τώρα σε εξειδικευμένες προτάσεις τεχνικού χαρακτήρα. Πρόσφατα, το Γεωπονικό Πανεπιστήμιο Αθηνών, ως ένας από τους 14 συμμετέχοντες θεσμικούς φορείς στο Φόρουμ «Η Ελλάδα 2040», το οποίο οργανώθηκε από την Επιτροπή «Ελλάδα 2021», ανέλαβε τη χαρτογράφηση των δυνατοτήτων και προοπτικών της ελληνικής γεωργίας, σε βάθος εικοσαετίας. Στα πλαίσια αυτής της μελέτης, η οποία παρουσιάστηκε δημόσια, διαπιστώθηκε η καθοριστική σημασία της καινοτομίας στην οικοδόμηση ενός ανθεκτικού συστήματος παραγωγής τροφίμων, αλλά και μη βρώσιμων γεωργικών προϊόντων.

Παραδειγματικά αναφέρονται, η αύξηση της παραγωγικότητας, χωρίς να διακυβεύεται η βάση των φυσικών πόρων. Καθοριστικός προς αυτή την κατεύθυνση είναι ο ψηφιακός μετασχηματισμός της γεωργίας, καθώς και άλλες τεχνολογίες, όπως, για παράδειγμα, χρήση βιοδιεγερτών και η υιοθέτηση ρομποτικών και άλλων συστημάτων. Δεύτερον, η ενδυνάμωση των βραχέων αλυσίδων εφοδιασμού και τρίτον, η καθολική εφαρμογή της ιχνηλασιμότητας και ολικής ασφάλειας τροφίμων.

Αξίζει να σημειωθεί, ότι η εγχώρια παραγωγή καλύπτει, σε πολύ μεγάλο βαθμό, σε ποσοστό άνω του 80%, τα προϊόντα που χρησιμοποιούνται στη γεωργία και τη μεταποίηση. Η γενικότερη αύξηση των ποσοτήτων των προϊόντων της γεωργίας ,που χρησιμοποιούνται ως πρώτες ύλες στη βιομηχανία, τον τουρισμό και την εστίαση, είναι αναπτυξιακοί στόχοι που πρέπει να εξυπηρετηθούν στις επόμενες δεκαετίες. Η υλοποίηση, όμως, όλων των παραπάνω στόχων καινοτομικής αναγέννησης της ελληνικής γεωργίας, προϋποθέτει την ύπαρξη επενδύσεων, οι οποίες, με τη σειρά τους, εξαρτώνται, τόσο από την ανανέωση του ανθρώπινου δυναμικού, όσο και από τη λειτουργία συλλογικών σχημάτων.

Σε αυτό το πλαίσιο, ως σημαντικότερη δράση προτείνεται η παροχή υψηλών κινήτρων για εγκατάσταση νέων γεωργών, σε συνδυασμό με την ανάπτυξη συστήματος γεωργικών συμβούλων και τη διευκόλυνση ενοικίασης γεωργικής γης.

Καταλήγοντας, θέλω να αναφερθώ στα συμπεράσματα της ημερίδας πολιτικού διαλόγου για την αγροδιατροφική κρίση, την οποία οργάνωσε, ακριβώς, πριν από μία εβδομάδα, το Γεωπονικό Πανεπιστήμιο και τα οποία συμπυκνώνονται στις ακόλουθες δύο παραδοχές. Πρώτον, η μεταμόρφωση της ελληνικής αγροτικής παραγωγής θα πρέπει να θέσει ως πρώτιστο στόχο την εξάλειψη των ανισοτήτων. Δεύτερον, η επίτευξη αυτού του στόχου προϋποθέτει την εξασφάλιση των τεσσάρων βασικών συνθηκών: ανθεκτικότητας, προσβασιμότητας, ασφάλειας και ποιότητας. Ας διατηρήσουμε αυτές τις αρχές ως οδηγό για τον σχεδιασμό της επόμενης μέρας της ελληνικής γεωργίας.

Σας ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Μάμαλης.

**ΣΠΥΡΙΔΩΝ ΜΑΜΑΛΗΣ (Πρόεδρος του Γεωτεχνικού Επιμελητηρίου Ελλάδος):** Σας ευχαριστώ πολύ, κύριε Πρόεδρε.

Κύριε Υπουργέ, κύριε Πρόεδρε της Επιτροπής, με μεγάλη χαρά δεχτήκαμε την πρόσκληση να συμμετάσχουμε στη σημερινή συζήτηση, επί της μελέτης της Ernst & Young, μιας μελέτης, στην οποία κι εγώ ως συνεντευξιαζόμενος, συμμετείχα στη σύνταξη, αλλά και στην κατάθεση ιδεών, απόψεων, αντιλήψεων, σχετικά με το μέλλον του αγροδιατροφικού τομέα.

Νομίζω, ότι τόσο ο κορονοϊός, όσο και η εισβολή της Ρωσίας στην Ουκρανία, μάς υπενθύμισαν τη σημασία της παραγωγής τροφίμων για την εθνική κυριαρχία, για την εθνική ασφάλεια. Ουσιαστικά, η διεθνής αυτή ασφάλεια είναι συνδυασμός, τόσο της παραγωγής τροφίμων, όσο και των ανοικτών αγορών και της πρόσβασης σε αυτά. Αυτή τη στιγμή, και στις δύο περιπτώσεις, έχουμε πρόβλημα. Στην παραγωγή τροφίμων, μέσω της αύξησης του κόστους παραγωγής, αλλά και της μείωσης των εισροών, τις οποίες έχουμε ανάγκη, για να μπορέσουμε να πάρουμε τρόφιμα, αλλά και στην πρόσβαση, λόγω της διακοπής της εφοδιαστικής αλυσίδας σε πάρα πολλά προϊόντα, κυρίως, προς τις φτωχές χώρες. Έτσι, εντείνονται αυτές οι ανισότητες, οι οποίες υπήρχαν, ούτως ή άλλως, στον παγκόσμιο χώρο, εντείνοντας τα προβλήματα που θα αντιμετωπίσουμε στο μέλλον.

Διαβάζοντας το σύνολο των συμπερασμάτων της σημερινής έρευνας, η οποία παρουσιάστηκε πολύ εύστοχα από τον εκπρόσωπο της Ernst & Young, βλέπουμε ότι γίνεται μία πολύ ισχυρή παραίνεση για αύξηση της αξίας σε όλη την παραγωγική διαδικασία. Η αύξηση της αξίας γίνεται σε τρία επίπεδα. Το πρώτο αφορά στο να μπορέσουμε να έχουμε καλύτερη παραγωγή και καλύτερα προϊόντα. Όπως αναφέρθηκε, προηγουμένως, προϊόντα αυθεντικά, υγιεινά προϊόντα, τα οποία δημιουργούν αξία στον καταναλωτή. Αναμένεται, μάλιστα, ότι στην Ευρωπαϊκή Ένωση, περίπου, το 50% τα επόμενα χρόνια, θα αφορούν προϊόντα που είναι αυτής της κατηγορίας και έχουν ένα ισχυρό περιβαλλοντικό αποτύπωμα.

Το δεύτερο αφορά στο εμπόριο, κυρίως, αλλά και στην ανάπτυξη της εφοδιαστικής αλυσίδας. Μία εφοδιαστική αλυσίδα που είχαμε ξεχάσει τόσα χρόνια και την κατανοήσαμε τώρα με τα προβλήματα που έχουν δημιουργηθεί. Άρα, λοιπόν, θα πρέπει να δούμε και τους τρεις αυτούς τομείς για να μπορέσουμε να αυξήσουμε την αξία σε όλη την αλυσίδα.

Ας ξεκινήσουμε από τις ζωές, που αναφέρθηκε από τον κ. Πρύτανη προηγουμένως, καθώς το φυσικό αέριο αποτελεί τη βάση για παραγωγή αζωτούχων λιπασμάτων, τα οποία

είναι πολύ σημαντικά για την παραγωγική διαδικασία. Αυτή τη στιγμή, έχουμε ένα πολύ μεγάλο πρόβλημα στην παραγωγή λιπασμάτων, με τιμές που είναι, περίπου, οι τιμές που είχαμε σε μία μεγάλη αύξηση το 2008, η οποία δημιούργησε κοινωνικά προβλήματα. Ας μην ξεχνάμε, ότι η Αγροτική Άνοιξη» ήταν το επακόλουθο της αύξησης των τιμών των λιπασμάτων.

Παρ’ όλα αυτά, το «green deal» έχει ως στόχο τη μείωση των λιπασμάτων, ενώ όλες οι καινοτομίες που υπάρχουν στον αγροδιατροφικό τομέα, στοχεύουν στη μείωση των λιπασμάτων και των φυτοφαρμάκων. Άρα, αναγκαστικά, οδηγούμαστε στο να υιοθετήσουμε την καινοτομία στην αγροτική παραγωγή. Μία καινοτομία, η οποία θα προέλθει από την έρευνα, από την εφαρμογή αυτής της έρευνας στον παραγωγικό κλάδο, αλλά και από τον τρόπο, με τον οποίο εμείς θα χειριστούμε τα προϊόντα που θα παραχθούν από αυτή.

Για να επιτευχθούν τα επώνυμα, όμως προϊόντα, θα πρέπει να ξεκινήσουμε από την πολύ βασική εισροή, που είναι οι σπόροι. Η αξιοποίηση της βιοποικιλότητας και των υγιεινών ποικιλιών, καθώς και των εκτροφών τοπικών φυλών, αποτελεί ένα σημείο κλειδί για την ανταγωνιστικότητα της ελληνικής γεωργίας. Άρα, η ενίσχυση της τράπεζας γενετικού υλικού, η εφαρμογή των σπόρων στην παραγωγική διαδικασία και η ανάδειξή τους, μέσα από τη διαδικασία branding των προϊόντων από τοπικές περιοχές, είναι ένα κλειδί για την επιτυχία του εγχειρήματος.

Ταυτόχρονα, πρέπει να δούμε και άλλα ζητήματα που έχουν να κάνουν με την ενέργεια και το αυξημένο κόστος που βιώνουμε αυτές τις ημέρες, με την εγκατάσταση φωτοβολταϊκών συστημάτων σε αρδευτικά συστήματα, στις στέγες των κτηνοτροφικών εκμεταλλεύσεων με την απλοποίηση της διαδικασίας, έτσι ώστε να χρησιμοποιούμε τη γεωθερμία, για να μπορέσουμε να παράξουμε προϊόντα και ταυτόχρονα, να κάνουμε και σύνδεση με τον τομέα της βιομηχανίας, καθώς, τόσο το διοξείδιο του άνθρακα, όσο και η περίσσεια θερμότητας που παράγεται, μπορούν να χρησιμοποιηθούν για την παραγωγή άλλων προϊόντων.

Ταυτόχρονα, θα πρέπει να δημιουργήσουμε ένα land use framework. Η γη είναι ένας παραγωγικός πόρος, τον οποίο έχουμε ξεχάσει. Θα πρέπει να δούμε πώς θα αξιοποιήσουμε την γη, την οποία έχουμε, και σε αυτό θα συμβάλει και η πρόταση για την αναδιάρθρωση των καλλιεργειών, η οποία θα χρηματοδοτηθεί από το Ταμείο Ανάκαμψης, για να μπορέσουμε και τη βιοποικιλότητα να ενισχύσουμε, αλλά και να αντιμετωπίσουμε την κλιματική αλλαγή.

Επίσης, θα πρέπει να έχουμε εδαφολογικούς χάρτες σε όλη την Ελλάδα, έτσι ώστε να ξέρουμε πώς θα χρησιμοποιήσουμε τις εισροές, τα λιπάσματα, αλλά και πού χρειάζεται να ενισχύσουμε τα εδάφη, τα οποία έχουμε στη διάθεσή μας ως αναπαραγωγική γη. Η χρήση, όπως αναφέρθηκε από τον κ. Πρύτανη, της γεωργίας ακριβείας είναι μία λύση. Η γεωργία ακριβείας θα αυξήσει την παραγωγικότητα των εκμεταλλεύσεων και την αποδοτικότητα των πόρων.

Αναφέρεται στην έκθεση η παραγωγή εναλλακτικών πρωτεϊνών. Εδώ θα διαφωνήσω, καθώς η παραγωγή εναλλακτικών πρωτεϊνών, όπως περιγράφεται, είναι μόνο μέσω του εργαστηρίου, ενώ παραγωγή εναλλακτικών πρωτεϊνών με χαμηλό υδατικό, παραδείγματος χάρη, αποτύπωμα, μπορούμε να κάνουμε και στο χωράφι. Παραδείγματος χάρη, ένα κιλό φακή έχει το 1/10 του υδατικού αποτυπώματος από ένα κιλό κρέας, το οποίο αναφέρεται στην έκθεση. Θα πρέπει πρώτα να δούμε την παραγωγή πρωτεϊνών στο χωράφι και στη συνέχεια, να πάμε στο εργαστήριο να δούμε τις άλλες μορφές, χωρίς να τις απορρίπτουμε, εξ αρχής. Όμως, επειδή υπάρχουν και ζητήματα που έχουν να κάνουν με την υγεία του ανθρώπου ή με τις διατροφικές συνήθειες, θα πρέπει να το ξαναδούμε, έτσι ώστε να κατευθύνουμε τις προσπάθειές μας στην παραγωγή εναλλακτικών πρωτεϊνών, κάτι το οποίο είχα αναφέρει στην συνέντευξη που είχα δώσει, αλλά κυρίως στο χωράφι. Νομίζω ότι αυτό είναι το σημαντικό στοιχείο.

Ένα άλλο στοιχείο που αναφέρεται στην έρευνα και είναι μία εισροή σημαντική και είναι το καίριο στοιχείο που απασχολεί τους αγρότες, είναι η χρηματοδότηση, η οποία είναι σήμερα ακριβή και χρειάζεται περαιτέρω ενίσχυση. Πιστεύω ότι θα πρέπει να προτείνουμε, πέρα από τα ίδια εργαλεία που υπάρχουν σήμερα, τη δημιουργία ενός venture capital, που θα μπορεί να χρηματοδοτεί ιδέες, θα μπορεί να χρηματοδοτήσει start up επιχειρήσεις, να χρηματοδοτεί την παραγωγή καινοτόμων προϊόντων ή τη χρησιμοποίηση γηγενών ποικιλιών, έτσι ώστε να δώσουμε μία ώθηση στους παραγωγούς μας, για να μπορέσουν να το χρησιμοποιήσουν.

Επίσης, θα πρέπει να δούμε τα ζητήματα που έχουν να κάνουν με τις απαιτήσεις των καταναλωτών. Γενικά, οι καταναλωτές, τα τελευταία χρόνια, έχουν αυξήσει τις απαιτήσεις τους σε πρωτεΐνη και αυτό είναι ένα σημείο που θα πρέπει να το δούμε πάρα πολύ σοβαρά. Μέχρι να αλλάξουν τα διατροφικά πρότυπα, τα οποία βλέπουμε ότι και μη κυβερνητικές οργανώσεις προτείνουν να αλλάξουν, ίσως, με «βίαιο» τρόπο, κάτι που δεν είναι εφαρμόσιμο, θα πρέπει να ανταποκριθούμε σε αυτά που ζητάει ο καταναλωτής. Σε αυτή την περίπτωση, θα πρέπει να ενισχύσουμε τον ρόλο του μάρκετινγκ. Να ενισχύσουμε το food labelling στον τομέα της υγείας, καθώς, πλέον, τα λειτουργικά τρόφιμα αποτελούν ένα πολύ σημαντικό κομμάτι της διατροφικής αλυσίδας αξίας. Άρα, η υγεία είναι ένα σημείο που έχουμε ένα συγκριτικό πλεονέκτημα ως χώρα.

Το animal welfare, επίσης, είναι κάτι που έχουμε ένα σημαντικό πλεονέκτημα. Το country of origin effect, την ΠΟΠ και ΠΓΕ σηματοδότηση. Αρά, να δούμε τον τρόπο, με τον οποίο μπορούμε να χρησιμοποιήσουμε το μάρκετινγκ, για να αυξήσουμε την αξία των προϊόντων. Ένα μάρκετινγκ, που υποτιμάται στην έρευνα, σε μεγάλο βαθμό, κυρίως, από τους παραγωγούς, αλλά και από τη βιομηχανία, δυστυχώς, έχει υποτιμηθεί.

Πέρα από την εμπορία των προϊόντων, θα πρέπει να δούμε και το θέμα του branding, το πως, δηλαδή, τα προϊόντα μας μπαίνουν στις αγορές και πώς ανοίγουμε νέες αγορές. Δυστυχώς, δεν έχουμε μια στρατηγική εθνική branding. Υπάρχουν τρεις στρατηγικές διεθνώς για τα αγροτικά προϊόντα. Είναι τα προϊόντα που κάνουν ένα national branding, για παράδειγμα ή προϊόντα που κάνουν, με βάση τις περιφέρειες, όπως κάνει η Τοσκάνη, η Εμίλια Ρομάνα και πολλές περιοχές της Γαλλίας ή το branding που γίνεται, με βάση τα ΠΟΠ και ΠΓΕ προϊόντα ή ακόμα και τα ίδια τα προϊόντα με βάση τη βιομηχανία που τα παράγει.

Εμείς, ως χώρα, δεν έχουμε επιλέξει ακόμη το μοντέλο, που θα δημιουργήσει branding για τα δικά μας προϊόντα και αυτή είναι μια έλλειψη, γιατί οι πολλές και καλές προσπάθειες που έχουν γίνει, κατά το παρελθόν, δεν είχαν συνέπεια και συνέχεια, με αποτέλεσμα να δημιουργείται σύγχυση στον καταναλωτή σχετικά με τον τρόπο που αντιμετωπίζει τα ελληνικά προϊόντα στο εξωτερικό. Άρα, είναι ένα σημείο, στο οποίο θα πρέπει να δουλέψουμε τον τρόπο, με τον οποίο θα κάνουμε branding στα προϊόντα μας.

Επίσης, ένα σημείο που θα πρέπει να δούμε με πολύ μεγάλη προσοχή είναι το θέμα του ανθρώπινου δυναμικού. Το θέμα του ανθρώπινου δυναμικού στους εργάτες γης, στους αγρότες, στη βιομηχανία, αλλά και το ανθρώπινο δυναμικό στους καταναλωτές. Είναι τρία σημεία

σημεία που θα πρέπει να δώσουμε ιδιαίτερη προσοχή. Το να πούμε ότι δίνουμε βίζα ή άδειες εισόδου σε εργάτες γης για να έρθουν, ίσως, να λύνει προσωρινά ένα πρόβλημα αξιοποίησης εργατών που έχουμε σήμερα στην αγροτική παραγωγή, αλλά δεν δίνει μακροπρόθεσμες λύσεις. Χρειαζόμαστε ανθρώπους που θα είναι σε θέση και θα έχουν τις ικανότητες να αξιοποιούν τα επιτεύγματα της τεχνολογίας, να μπορούν να εφαρμόσουν την καινοτομία σε όλες τις φάσεις της παραγωγικής αλυσίδας, από το χωράφι, μέχρι και το ράφι του σούπερ μάρκετ, έχοντας τις ικανότητες να μπορούν να εξελίσσονται και να έχουν την ευελιξία να προσαρμόζονται στα νέα δεδομένα που δημιουργούνται. Αυτό είναι μία πολύ μεγάλη έλλειψη. Αναφέρεται στην έρευνα αυτό, αλλά δεν αναλύεται διεξοδικά και σε όλα τα επίπεδα, όπως το θέτουμε εμείς.

Η εκπαίδευση των αγροτών είναι εκ των ων ουκ άνευ. Θα πρέπει να υπάρξει εκπαίδευση και κατάρτιση και είμαστε από τις χώρες που έχουν το χαμηλότερο ποσοστό, αλλά αυτή θα πρέπει να είναι στοχευμένη σε στοιχεία που θα αυξάνουν την αξία προσφοράς των παραγωγών. Επίσης, θα πρέπει και στη βιομηχανία, οι εργάτες της βιομηχανίας να έχουν την αντίστοιχη εκπαίδευση, για να μπορούν να προσαρμόζονται στις νέες συνθήκες.

Θα ήθελα να πάμε και στους καταναλωτές, οι οποίοι, πλέον, χρειάζονται και απαιτούν περισσότερη πληροφόρηση, απαιτούν περισσότερη διαφάνεια στα τρόφιμα και αυτό αναφέρεται, μάλιστα, και στην Έκθεση. Θα πρέπει να έχουμε ένα καινούργιο συμβόλαιο food transparency, όπου όλες οι πληροφορίες, σχετικά με την υγιεινή των προϊόντων, αναφέρομαι στην ασφάλεια, αλλά και με την υγεία που μπορούν να πάρουν, τις θερμίδες που θα καταναλώσουν, τα αποτυπώματα, είτε αυτό είναι αποτύπωμα διοξειδίου του άνθρακα, είτε είναι αποτύπωμα υδατικό, τα labelling που θα έχουν θα πρέπει να είναι εμφανή στους καταναλωτές.

Κι εδώ για τους καταναλωτές χρειαζόμαστε μία εθνική στρατηγική εκπαίδευσης, μία εθνική στρατηγική που, κατά τη γνώμη μας, θα πρέπει να ξεκινήσει από τα σχολεία, όπου θα πρέπει να δείξουμε στους μαθητές, αρχικά, οι οποίοι θα γίνουν αργότερα ενεργοί πολίτες, τον τρόπο με τον οποίο μπορούν να τρέφονται υγιεινά, να μπορούν να διαβάζουν τις συσκευασίες που υπάρχουν στα σουπερμάρκετ και όλα τα σήματα ποιότητας ή τα σήματα που έχουν να κάνουν με την υγεία τους ή τις θερμίδες που παίρνουν, τα αποτυπώματα που έχουν, την προστασία από την κλιματική αλλαγή, την προστασία της βιοποικιλότητας. Να μπορούν, δηλαδή, να διαβάζουν όλα αυτά τα σήματα από το σχολείο και να ξέρουν τους κανόνες υγιεινής διατροφής και να γίνουν ενημερωμένοι πολίτες, στη συνέχεια, καθώς δεν μπορούμε σε όλο τον πληθυσμό να φέρουμε αυτή την πληροφορία. Άρα, ένα σχέδιο food date transparency, ξεκινώντας από τα σχολεία, είναι εφικτό και μπορεί να γίνει με πολύ εύκολο τρόπο.

Επίσης, θα πρέπει στους καταναλωτές να δίνουμε τη δυνατότητα να έχουν όλες τις πληροφορίες για όλο το φάσμα της εφοδιαστικής αλυσίδας, έτσι ώστε να ανεβάζουν οι ίδιοι την αξία των προϊόντων που καταναλώνουν. Άρα, χρειαζόμαστε να αυξήσουμε το ενδιαφέρον του καταναλωτή για τα τρόφιμα, για την υγιεινή τους, για την αειφορία των προϊόντων αυτών, για την ηθική της παραγωγής των προϊόντων και άλλο να αυξήσουμε την πληροφόρηση συνολικά.

Επίσης, ένα άλλο ζήτημα που θα ήθελα να θίξω και δυστυχώς, δεν θίγεται στην έρευνα, είναι η υγιεινή και ασφάλεια των εργαζομένων. Κύριε Υπουργέ, κύριε Πρόεδρε της Επιτροπής, κυρίες και κύριοι Βουλευτές, έχουμε, κάνοντας έναν πρόχειρο απολογισμό από

τις εφημερίδες που ξεφυλλίσαμε, πάνω από πενήντα εργατικά ατυχήματα στον αγροτικό τομέα. Δυστυχώς, σε αυτόν τον τομέα δεν υπήρξε και δεν υπάρχει καμία μέριμνα στο να εκπαιδεύσουμε τους αγρότες πάνω στα θέματα υγιεινής και ασφάλειας, αλλά και σε θέματα που έχουν να κάνουν με τα εργατικά ατυχήματα που συμβαίνουν. Αν συνυπολογίσουμε δε, και τις καρκινογενέσεις που υπάρχουν από τη χρήση φυτοπροστατευτικών προϊόντων, το ποσοστό αυτό είναι ακόμη μεγαλύτερο.

Άρα, λοιπόν, συνήθως, δίνουμε την προσοχή μας στην υγιεινή και ασφάλεια του εργαζομένου στη βιομηχανία και πολύ σωστά κάνουμε, αλλά θα πρέπει να το δούμε και στην πρωτογενή παραγωγή, έτσι ώστε να μπορέσουμε να αναβαθμίσουμε το αγροτικό επάγγελμα. Το αγροτικό επάγγελμα είναι ένα επάγγελμα που έχει μέλλον στην Ελλάδα και θα πρέπει να του δώσουμε την θέση που του αξίζει, έτσι ώστε να βοηθήσει την εθνική ασφάλεια στον τομέα της παραγωγής τροφίμων, αλλά και την τοπική ανάπτυξη που λείπει, αυτή τη στιγμή, από την επαρχία.

Υπάρχουν προγράμματα και έχουν γίνει βήματα και από το Υπουργείο, αλλά και μέσα από τη νέα ΚΑΠ, αλλά πιστεύω ότι έχουμε να κάνουμε ακόμη πάρα πολλά βήματα, έτσι ώστε η ελληνική γεωργία να επιβιώσει τα επόμενα χρόνια. Σε αυτή την προσπάθεια είμαστε όλοι συμμέτοχοι και συνυπεύθυνοι για την πορεία της ελληνικής οικονομίας.

 Εγώ θέλω να διαβεβαιώσω, τόσο τον Υπουργό, όσο και όλους τους Βουλευτές, ότι το Γεωτεχνικό Επιμελητήριο θα είναι δίπλα σε κάθε δημιουργική προσπάθεια και θα είμαστε παρόντες, στο να συμμετέχουμε και να βοηθήσουμε προς κάθε θετική κατεύθυνση.

Σας ευχαριστώ και πάλι για την πρόσκληση.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Γιώτης.

**ΙΩΑΝΝΗΣ ΓΙΩΤΗΣ (Πρόεδρος του Δ.Σ. του Συνδέσμου Ελληνικών Βιομηχανιών Τροφίμων)**: Αξιότιμε κύριε Πρόεδρε, αξιότιμε κύριε Υπουργέ, αξιότιμοι κύριοι Βουλευτές, αξιότιμα μέλη της Επιτροπής, κυρίες και κύριοι, καταρχήν, να σας ευχαριστώ για την πρόσκληση στη σημερινή συνεδρίαση της Επιτροπής.

Ευθύς εξ αρχής, σπεύδω να δηλώσω, ότι η βιομηχανία τροφίμων και ποτών είναι ο κλάδος της εμπιστοσύνης, της βιώσιμης ανάπτυξης και της προσαρμογής στους γρήγορους μετασχηματισμούς που χαρακτηρίζουν την εποχή μας. Στα δώδεκα χρόνια κρίσεων, αλλά και παραγωγικού μετασχηματισμού της ελληνικής οικονομίας, ο κλάδος τροφίμων και ποτών απέδειξε ότι είναι βασικός πυλώνας ανάπτυξης, με πολλαπλασιαστικό παραγωγικό χαρακτήρα. Αποτελεί την αφετηρία για την παραγωγή αξίας και σε άλλους τομείς, όχι μόνο παραγωγικούς, αλλά και τριτογενείς, όπως είναι, για παράδειγμα, ο τουρισμός.

Συνεπώς, ο κλάδος συνδέεται, τόσο με την απαιτούμενη εξωστρέφεια της χώρας, όσο και με τη φήμη της. Είναι, δηλαδή, συν τοις άλλοις, και παραγωγός άυλων αξιών, οι οποίες, τα τελευταία χρόνια, στον ανεπτυγμένο κόσμο γνωρίζουν εντυπωσιακή άνοδο. Η μεσογειακή δίαιτα, η φυσική δραστηριότητα και διατροφή, αλλά και ο περιορισμός της σπατάλης των τροφίμων είναι αξίες, στις οποίες ο Σύνδεσμος Ελληνικών Βιομηχανιών Τροφίμων και τα μέλη του δίνουν μεγάλη προσοχή.

Στο πλαίσιο αυτό, η Ελληνική Βιομηχανία Τροφίμων και Ποτών είναι, παραδοσιακά, ένας κλάδος με ιδιαίτερη βαρύτητα στην οικονομία της χώρας, αλλά και στη ζωή των πολιτών. Με κύκλο εργασιών 16 δις ευρώ, αντιπροσωπεύει το 26,3% του συνόλου της μεταποίησης. Σύμφωνα με μελέτες που έχουν πραγματοποιηθεί, όπως αυτή που μας παρουσίασε η Ernst & Young, όπως, επίσης, και από το ΙΟΒΕ, η βιομηχανία μας διατηρεί την πρώτη θέση σε αριθμό εργαζομένων και επιχειρήσεων στην ελληνική μεταποίηση.

Στο επίπεδο της απασχόλησης, ο αγροδιατροφικός κλάδος, όπως ακούσαμε, είναι ο μεγαλύτερος εργοδότης της εγχώριας μεταποίησης, με ποσοστό 39% και αυτό είναι πάρα πολύ σημαντικό να το συνειδητοποιήσουμε, γεγονός του προσδίδει τεράστιο κοινωνικό ειδικό βάρος.

Τα στοιχεία που καταγράφονται στις έρευνες αθροιζόμενα, αποδεικνύουν τη συνολική ζωτικότητα του αγροδιατροφικού κλάδου, ο οποίος τα τελευταία χρόνια πρωτοπορεί και σε εξωστρέφεια, με έντονα βελτιωμένες εξαγωγικές επιδόσεις. Σήμερα, οι εξαγωγές από τον κλάδο αυτό είναι 5 δις, περίπου. Είναι πέραν πάσης αμφιβολίας, ότι ο κλάδος έχει θετική ανταγωνιστικότητα, η οποία σχετίζεται άμεσα και με το ανθρώπινο δυναμικό του, κυρίως δε, με τα προσόντα που το δυναμικό αυτό ενσωματώνει, τόσο σε γνώσεις, όσο και σε εξειδίκευση. Για τον λόγο αυτόν ακολουθείται πολιτική συνεχούς επιμόρφωσης, ώστε οι άνθρωποι να μπορούν να ανταποκριθούν αποτελεσματικά στις εξελίξεις.

Επιπλέον, ο κλάδος επενδύει σημαντικά κεφάλαια σε έρευνα και ανάπτυξη και παρακολουθεί από κοντά τις ραγδαίες εξελίξεις που σημειώνονται στον τομέα τροφίμων και ποτών και που σήμερα επηρεάζονται άμεσα από τη γεμάτη αβεβαιότητα επισιτιστική κρίση και, όπως βάσει των κυρίων που μίλησαν προηγουμένως, οι διάφορες αξίες, όπως ο μετασχηματισμός σε διάφορους νέους τρόπους καλλιεργειών και παραγωγής. Θεωρώ ότι ο κλάδος είναι σε αυτή την κατάσταση και συνέχεια εκσυγχρονίζεται.

 Είναι κατάδηλο, επομένως, ότι ο ελληνικός διατροφικός τομέας, στο πλαίσιο της ευρύτερης παγκόσμιας κρίσης, επέδειξε αντοχές και πρόοδο, αλλά σήμερα είναι δύσκολο να συνυπολογίσουμε τη διάρκεια των αντοχών του. Υπάρχουν πάντοτε διαρθρωτικές αδυναμίες στον αγροδιατροφικό κλάδο, όπως οι μικρές κατακερματισμένες γεωργικές εκμεταλλεύσεις, η χαμηλή παραγωγικότητα, έχουμε μία αναποτελεσματική οργάνωση και μία χαμηλή ενσωμάτωση των νέων τεχνολογιών.Δυστυχώς, γι’ αυτό θεωρούμε ότι με τις επενδύσεις που γίνονται και με τη συνεχή προώθηση του digitalization, βοηθά να πηγαίνουμε, όλο και πιο κοντά, σε παραγωγές με τις σύγχρονες τάσεις.

Μέσα στη νέα πραγματικότητα που βιώνουμε, πρόσθετα προβλήματα είναι αυτά που αντιμετωπίζουμε εμείς ως βιομηχανία τροφίμων, όπως των διεθνών μεταφορών, των συνθηκών πολέμου, αλλά και των κυρώσεων που επηρεάζουν τη διεθνή ρευστότητα και έχουμε τα προβλήματα της επάρκειας σε ενέργεια και πρώτες ύλες, τις εξαγωγές και την πρόσβαση στις διεθνείς αγορές.

Επομένως, απαιτούνται παρεμβάσεις για τη θωράκιση και τον μετασχηματισμό του αγροδιατροφικού τομέα στην Ελλάδα, όπως αποκατάσταση της κανονικότητας της λειτουργίας της ελληνικής οικονομίας, απεξάρτηση και εξεύρεση εναλλακτικών πηγών εφοδιασμού για ενέργεια και πρώτες ύλες. Σε αυτό μας έχει βοηθήσει πολύ και στις συζητήσεις που έχουμε κάνει και οφείλω να το τονίσω ο Υπουργός, που έχουμε έρθει να δούμε πώς θα μπορέσουμε να απλοποιήσουμε τους ελέγχους σε πάρα πολλά προϊόντα.

 Εγώ εκπροσωπώ, επίσης, και την Ελλάδα στον Food and Drink Europe, δηλαδή, στον Διεθνή Ευρωπαϊκό Κλάδο Τροφίμων και Ποτών, θα σας αναφέρω κάποια πράγματα αργότερα, καθ’ ότι είχαμε γενική συνέλευση την προηγούμενη Παρασκευή, οπότε έχω πολλά θέματα πολύ πρόσφατα που νομίζω ότι αξίζει να τα πούμε.

Οπότε, γι’ αυτό θεωρώ, ότι πρέπει να απλουστευθούν πάρα πολύ πολλά πράγματα, όπως γίνεται αυτή τη στιγμή και στην Ευρώπη, όπως η χρησιμοποίηση άλλων συστατικών που χρησιμοποιούμε στη βιομηχανία, γιατί, δυστυχώς, το 60-70% έρχονται από τη Ρωσία και

και την Ουκρανία, και ειδικά των λιπαρών που μπορούμε και ήδη έχει ανταποκριθεί το Υπουργείο, για να μπορέσουμε να βρούμε από άλλες χώρες. Επίσης, είπαμε να φέρουμε και να απλουστεύσουμε τη διαδικασία και από τον Καναδά, που τόσα χρόνια δεν μπορούμε να φέρουμε σιτάρι, όχι ότι είναι φθηνό, είναι πάρα πολύ ακριβό το σιτάρι του Καναδά, αλλά από την άλλη πλευρά, ένα από τα βασικά μας προβλήματα, όπως και στην Ευρώπη που ήμουν πριν, είναι το θέμα της επάρκειας και όχι τόσο της τιμής.

Άρα, έχουμε ανάπτυξη, θέλουμε να αναπτύξουμε μία εθνική στρατηγική που θα καθορίζει το πλαίσιο και τις δράσεις για τη σύνδεση της αγροτικής παραγωγής με τη μεταποίηση, τη μεγέθυνση και τον εκσυγχρονισμό των εκμεταλλεύσεων που είναι πολύ σημαντικός, ενώ έχουμε και την ενσωμάτωση τεχνολογικών καινοτομιών. Πολύ σημαντική είναι κατάρτιση του ανθρώπινου δυναμικού και όσο πιο πρόωρα γίνεται, ακόμη και από το σχολείο, είναι πάρα πολύ σημαντικό.

Η συνεργασία του κόσμου της παραγωγής και του ευ επιχειρείν με την πανεπιστημιακή και ερευνητική κοινότητα, είναι κάτι που κάνει, αυτή τη στιγμή, η Βιομηχανία Τροφίμων και Ποτών. Μάλιστα, την άλλη εβδομάδα έχουμε και τον διαγωνισμό ECOTROPHELIA, όπου πανεπιστήμια με τους φοιτητές τους διαγωνίζονται, μάς καταθέτουν προτάσεις για διάφορα καινοτόμα προϊόντα που σκέπτονται και αυτά, πλέον, διαγωνίζονται στην Ευρώπη. Οφείλω να πω, ότι έχουμε κάνει και πολύ καλές επιτυχίες, γιατί έχουν πάρει και δυο πρώτα βραβεία και δύο δεύτερα, αλλά πάντα είμαστε μέσα στην τριάδα.

Οπότε, θέλουμε καλύτερη διασύνδεση του κλάδου με τον τουρισμό. Θέλουμε περισσότερη προώθηση της εξωστρέφειας, όπως ειπώθηκε και προηγουμένως, ειδικά για τα παραδοσιακά μας προϊόντα και για τη μεσογειακή διατροφή που αποτελούν στοιχεία πολιτισμού, πλέον, οι αξίες αυτές.

Ένα άλλο σημαντικό θέμα είναι η αξιοποίηση και απορρόφηση όλων των διαθέσιμων χρηματοδοτικών εργαλείων και επενδυτικών προγραμμάτων που αναπτύσσουν τα Υπουργεία Ανάπτυξης και Αγροτικής Ανάπτυξης και Τροφίμων για την ενίσχυση του κλάδου. Εδώ είναι πάρα πολύ σημαντικό το RRF. Ήδη, στην Ευρώπη, πλέον, οι κυβερνήσεις έχουν αρχίσει και συνειδητοποιούν και συζητάνε με τη βιομηχανία τροφίμων και πάρα πολύ με τον αγροδιατροφικό κλάδο, γιατί τώρα συνειδητοποιούν τη σημαντικότητα αυτού του κλάδου και αυτό είναι ένα θέμα που θέλω να τονίσω και εγώ, ότι είναι πάρα πολύ σημαντικός ο κλάδος αυτός. Συζητάμε πάρα πολλά πράγματα.

Σαφώς, θα βρούμε τις Ανανεώσιμες Πηγές Ενέργειας. Είναι πάρα πολύ σημαντικές. Όμως, αυτή τη στιγμή πρέπει να φάμε πρώτα, για να μπορέσουμε να δούμε και το θέμα της ενέργειας και τα υπόλοιπα. Πρέπει, δηλαδή, αυτή τη στιγμή, να δοθούν πάρα πολλά κίνητρα στους αγρότες, για να μπορέσουν να ασχοληθούν με τη γεωργία, που είναι κάτι πάρα πολύ δύσκολο. Επίσης, χρειαζόμαστε μεγιστοποίηση της καλλιεργήσιμης γης. Πρέπει ο κάθε καλός παραγωγός να μπορέσει να μεγιστοποιήσει τη γη του, ώστε να πάρει τα χρήματα που χρειάζεται από την καλλιέργεια που κάνει. Ξέρουμε τι γίνεται και πολλοί είναι σε αυτόν τον χώρο που γνωρίζουν. Χρειάζεται να ξεκαθαρίσουν τα πράγματα. Έτσι θα προχωρήσουμε, αλλιώς, δεν πρόκειται να προχωρήσουμε. Πρέπει κάποια στιγμή να ξεκαθαρίσουν τα πράγματα. Εδώ έχουμε σοβαρότατες ανάγκες, αυτή τη στιγμή, μεγιστοποίησης της καλλιεργήσιμης γης.

Επίσης, ένα άλλο σημαντικό που μου έκανε εντύπωση, ήταν το πόσο πολύ τονίστηκε -αναφέρθηκε η Ελλάδα και ήταν έκπληξη- το παράδειγμα των λαϊκών αγορών και πως με τις λαϊκές αγορές έρχεται κοντά ο καλλιεργητής, ο γεωργός με τον καταναλωτή και ανταλλάσσουν τα διάφορα προϊόντα. Μου έκανε εντύπωση που μας έφεραν ως παράδειγμα και πώς θεωρούν ότι μπορούν να το εφαρμόσουν και σε άλλες χώρες της Ευρώπης.

Ένα άλλο σημαντικό θέμα που συζητήθηκε ήταν το πώς θα καταργήσουν και θα πιέσουν πάρα πολύ, για να υπάρχει ενότητα και να μην έχουμε καταστάσεις τύπου Ουγγαρίας, που αποφάσισε να απαγορεύσει την εξαγωγή σιτηρών και διαφόρων πρώτων υλών και σιτηρών. Σε αυτό το θέμα θα πρέπει να μας βοηθήσει και ο Υπουργός, ώστε να κάνουμε επαφές με διάφορες χώρες, να κάνουμε διμερείς συμφωνίες, για να μπορέσουμε να αποκτήσουμε προσβασιμότητα σε πρώτες ύλες.

Τελειώνοντας, θέλω να πω, ότι η Ελληνική Βιομηχανία Τροφίμων και Ποτών είναι μέρος της αγροδιατροφικής αλυσίδας και καθοριστικός πυλώνας της εγχώριας οικονομίας, αλλά και αναπόσπαστο κομμάτι της καθημερινής ζωής των ανθρώπων. Ο αγροδιατροφικός κλάδος πρέπει να παραμείνει ισχυρός, ανταγωνιστικός και βιώσιμος και να συνεχίσει να προσφέρει ποιότητα, διατροφική αξία και απόλαυση, μέσα από τα προϊόντα που παράγει.

Σας ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Σατολιάς.

**ΠΑΥΛΟΣ ΣΑΤΟΛΙΑΣ (Πρόεδρος Δ.Σ. της Εθνικής Ένωσης Αγροτικών Συνεταιρισμών (ΕΘΕΑΣ))**: Ευχαριστώ κύριε Πρόεδρε. Κλείνετε, νομίζω τυχαία, τον κύκλο της παρουσίας των φορέων, χωρίς να θέλω να υποτιμήσω τους άλλους, με τον πιο κεντρικό, τον πιο σημαντικό, τους αγρότες της χώρας, γιατί χωρίς αυτόν τον κρίκο δεν υπάρχει η διατροφική αλυσίδα.

Κύριε Υπουργέ, κυρίες και κύριοι Βουλευτές, αγαπητοί συμμετέχοντες και στην αίθουσα, αλλά και διαδικτυακά, χαίρομαι που είμαι εδώ σήμερα μαζί σας σε αυτή την Επιτροπή, να μιλήσουμε γι’ αυτό το τόσο σοβαρό θέμα, με την ιδιότητα του Προέδρου της Εθνικής Ένωσης Αγροτικών Συνεταιρισμών, της Ένωσης που ο ν.4673/2020 επιχείρησε να εκφράσει το αγροτικό συνεταιριστικό κίνημα της χώρας συντονισμένα και συγκροτημένα.

Θα ήθελα από το βήμα αυτό, να καλέσω όλες τις πτέρυγες της Βουλής, να στηρίξετε αυτή την προσπάθεια, χωρίς δεύτερες σκέψεις, γιατί από αυτό -και το έχουμε ζήσει στο παρελθόν- έχει να κερδίσει και ο χώρος και η χώρα. Είμαστε οι οργανώσεις των παραγωγών, είμαστε αγρότες, που έχουμε ιδία άποψη και μόνο καλό μπορεί να συνεισφέρουμε στον δημόσιο διάλογο.

Χαίρομαι, όμως, που είμαι εδώ και με την ιδιότητα του κτηνοτρόφου. Είμαι κτηνοτρόφος, κατά κύριο επάγγελμα, από τα Καλάβρυτα και Πρόεδρος του Συνεταιρισμού Καλαβρύτων. Χαίρομαι, γιατί έχω και την εικόνα ενός υγιούς συνεταιρισμού, ενός συνεταιρισμού πρότυπο λειτουργίας, που θέλω να τον έχουμε οδηγό μπροστά μας, γιατί χωρίς τους συνεταιρισμούς δεν υπάρχει αγροτική οικονομία ομαλή, σε όλες τις κοινωνίες και στις πιο νεοφιλελεύθερες και στις πιο συντηρητικές. Οι συνεταιρισμοί έχουν πρωταρχικό ρόλο και αυτό πρέπει να δούμε κι εμείς. Δεν θα ανακαλύψουμε τον τροχό σήμερα. Αυτό πρέπει να κάνουμε και σε αυτό πρέπει να βοηθήσουμε όλοι.

Μεταφέρω, λοιπόν, μία άποψη πρωτογενή, τους προβληματισμούς μας, τις απόψεις μας, για το αύριο του αγροδιατροφικού τομέα της χώρας. Οι λέξεις που ταιριάζουν καλύτερα στην επικεφαλίδα που έχετε σήμερα για τις προκλήσεις του αύριο, σήμερα, η πρόκληση είναι μία: η διατροφική και το ξέρετε όλοι. Η διατροφική επάρκεια ή επισιτιστική κρίση που είναι σήμερα εδώ, γιατί όλα τα άλλα έχουν πάει πίσω, και θα καθορίσει το αύριο. Η μελέτη που μας κοινοποιήσατε, έχει βασιστεί, κυρίως, σε δεδομένα ενός περιβάλλοντος και παραγωγικών δεικτών, όπου οι αγρότες και οι επιχειρήσεις είχαν την ευκαιρία χρήσης και πρόσβασης σε ικανοποιητικές ποσότητες και όχι απαγορευτικό κόστος. Το αποτέλεσμα ήταν

να υπάρχει δυνατότητα παραγωγής, παρά τα προβλήματα που διαχρονικά υπάρχουν και τους περιορισμούς που θέτει, τελευταία, η κλιματική αλλαγή.

Είναι, λοιπόν, μία μελέτη που θέτει θέματα προοπτικών, βελτίωσης παραγωγικότητας, ποιότητας προϊόντων, νέας τεχνολογίας. Είναι μία μελέτη που διαχειρίζεται τα ευρήματα και κάνει προτάσεις αξιόλογες, πραγματικά, αλλά σε ένα περιβάλλον επάρκειας μέσων παραγωγής και αποδεκτού ή λογικού κόστους. Αυτό, σήμερα, μετά από έναν χρόνο, απλά, δεν υπάρχει. Η ενεργειακή κρίση, η αύξηση του κόστους ενέργειας, ο πόλεμος, η αισχροκέρδεια, οι ελλείψεις, αλλάζουν ριζικά τις προϋποθέσεις παραγωγής στους αγρότες, αλλά και τις προβλέψεις αυτής της αρχικής μελέτης. Η κρίση αυτή ήρθε για να μείνει και θα σας πω και το γιατί.

Σήμερα, η πρόκληση στον αγροδιατροφικό τομέα, αλλά, κυρίως, στους γεωργούς και στους κτηνοτρόφους, είναι να μπορέσουν να συνεχίσουν να παράγουν, σε συνθήκες έλλειψης πρώτων υλών, εφοδίων, με μόνιμα αυξημένο κόστος που καθημερινώς «τρέχει προς τα πάνω», που η παραγωγή γίνεται απαγορευτική. Με άλλα λόγια, να παράγουν, κάνοντας χρήση και διαχείριση πρώτων υλών και εφοδίων, σε συνθήκες έλλειψης και παράλληλα, να ανταποκριθούν στην αυξημένη ζήτηση αγροτικών προϊόντων τροφίμων. Όλα αυτά δημιουργούν πανικό και αρχίζουν τα μπλοκαρίσματα εξαγωγών, η αναστάτωση και το επισιτιστικό πρόβλημα, που θα εξελιχθεί σε επισιτιστική κρίση. Και δεν είναι λόγια, θα σας τα πω παρακάτω.

Για όσους ανακάλυψαν τώρα την επισιτιστική κρίση, πρέπει να ξέρουμε, ότι από το 2015, ο αστικός πληθυσμός υπερέβαλε, ήταν παραπάνω, έναντι του αγροτικού πληθυσμού και η παραγωγικότητα της γης, όσο και αν αυξανόταν παγκόσμια, δεν μπόρεσε να καλύψει, τις ολοένα αυξανόμενες ανάγκες. Σε αυτό, λοιπόν, προστέθηκε και η κρίση και το έθεσε στο επίκεντρο όλο αυτό. Αν λάβουμε υπόψη μας τη μείωση των καλλιεργούμενων εκτάσεων, την κλιματική αλλαγή, την αστική επέκταση και την ερημοποίηση, καταλαβαίνετε ότι είναι πολύ δύσκολο το περιβάλλον. Η πανδημία έφερε, όμως, έντονα στο προσκήνιο, την αξία της τοπικής παραγωγής, κάτι που είχε ξεχαστεί. Στο παρελθόν, λέγαμε ότι θα πάρουμε προϊόντα από αλλού, έχουμε χρήματα και θα αγοράσουμε. Αυτό το «κάστρο έπεσε». Είδαμε έτσι και την αδυναμία των διεθνών αγορών που η καθεμιά κοίταξε τον τόπο της, το σπίτι της. Άρα, αυτό πρέπει να γίνει μάθημα.

Η επισιτιστική κρίση, για να αντιμετωπιστεί και να μην υπάρχει επισιτιστική ανασφάλεια, σε μία χώρα σαν την δική μας, με δύο τρόπους αντιμετωπίζεται: με τη δυνατότητα των αγορών να παράγουν αυτόνομα, απρόσκοπτα και την πρόσβαση σε αγορές άλλων χωρών, για να καλύψουμε τα ελλείμματα παραγωγής και τροφίμων που χρειαζόμαστε. Θέλω να σημειώσω, ότι, μετά από πολλά χρόνια που, το ισοζύγιο της αγροτικής οικονομίας μας σε εισαγωγές - εξαγωγές, ήταν θετικό. Τον προηγούμενο χρόνο, το 2020, ήταν μηδενικό, ενώ πριν πέντε και επτά χρόνια ήταν κατά 2,5 δις ελλειμματικό, ενώ το 2021 ήταν κατά 207 εκατομμύρια θετικό. Αυτό είναι ένα καλό στοιχείο και μία θετική εξέλιξη.

Θα επικεντρωθώ, λοιπόν, στο πρώτο σκέλος, για τις προκλήσεις και τα προβλήματα που αντιμετωπίζουν οι Έλληνες αγρότες. Οι αγρότες είναι απελπισμένοι. Παρουσιάζονται ελλείψεις προϊόντων και σε πολλές των περιπτώσεων ΠΟΠ. Εκπροσωπώ έναν μεγάλο συνεταιρισμό, που είναι το μεγαλύτερο εργοστάσιο παραγωγής και πώλησης φέτας στη χώρα. Αναγκαστήκαμε -και θα το πω, γιατί πρέπει να μιλάμε ανοιχτά στην ελληνική Βουλή, ότι ακυρώσαμε ένα συμβόλαιο 900 τόνων με μία αγγλική εταιρεία, καθώς δεν θα μπορούσαμε να ανταπεξέλθουμε, λόγω αδυναμίας πρώτων υλών. Πολύ σοβαρή εξέλιξη για

ένα τέτοιο προϊόν, για να καταλάβετε τη σοβαρότητα της κατάστασης και ειδοποιούμε το λιανεμπόριο να ανεβάσει τις τιμές, χωρίς να έχουμε ανάγκη κερδοφορίας, αυτή τη στιγμή, θέλοντας να «κόψουμε» την πώληση. Σας το λέω πολύ δύσκολα αυτό, αλλά αυτή είναι η αλήθεια. Μιλάμε για ΠΟΠ προϊόντα που πρέπει να βρούμε τον τρόπο -και αυτό είναι το στοίχημα σήμερα εδώ- να μπορούμε να μιλήσουμε για το αύριο. Όλοι εμείς οι εμπλεκόμενοι φορείς, με αρχηγό την Πολιτεία και με όλους τους συνεργαζόμενους, τα πανεπιστήμια, τα ερευνητικά κέντρα, να δημιουργήσουμε αυτές τις προϋποθέσεις, για να μην έχουμε αυτό το πρόβλημα αύριο.

Σε ότι αφορά στο αυξημένο κόστος της ενέργειας. Κύριε Υπουργέ, έχουμε πει πολλές φορές, για το πετρέλαιο, για τη ρήτρα, τα λιπάσματα, τις ζωοτροφές, το κόστος μεταφορών, μεταφοράς, την έλλειψη αγροτικών χεριών. Όλα αυτά είναι αρνητικό μείγμα, αρνητικό περιβάλλον, για τη δημιουργία πρωτογενούς παραγωγής, για τη δημιουργία αγροτικών προϊόντων. Εδώ δεν κάθονται οι παλιοί αγρότες θα μπουν οι καινούργιοι; Ούτε κατά διάνοια, με αυτές τις συνθήκες να μπουν νέοι αγρότες στον χώρο. Αυτά είναι τα ζητήματα που πρέπει να εξετάσουμε.

Κι ενώ, κύριε Υπουργέ, έχουν εξαγγελθεί μία σειρά μέτρων, που έχουμε πει ότι πρέπει να είναι άμεσα και γρήγορα, γιατί μόνο έτσι θα λειτουργήσουν σωστά και αποδοτικά πέραν του 2% που πραγματικά ήταν ένα μέτρο που βοήθησε, δεν έφτασε, αλλά βοήθησε, δεν έχουμε δει κάτι άλλο χειροπιαστό. Περιμένουμε το επόμενο διάστημα από εσάς, πρωτοβουλίες. Το ξέρουμε ότι κινείστε σε αυτή την κατεύθυνση, αλλά πρέπει να σώσουμε τον κλάδο. Ιδιαίτερα, η κτηνοτροφία είναι τελειωμένη κατάσταση. Σας το λέω, δεν είναι υπερβολή. Πολλά χρόνια οι αγρότες έβγαιναν διαμαρτυρόμενοι στους δρόμους και λέγαμε ότι ήταν υπερβολές. Σήμερα, όμως, δεν είναι υπερβολή.

Θέλω να επισημάνω ακόμη ένα σοβαρό θέμα, που δεν είναι κομματικό, αλλά είναι Πολιτικό. Δεν έχω καμία πολιτική διάθεση, καμία Κομματική διάθεση, να υπηρετήσω κανένα συμφέρον, αλλά αυτό το θέμα έχει να κάνει με το δημόσιο, με τη δημόσια δυσλειτουργία, με τη δημόσια αναλγησία σε κάποιες περιπτώσεις. Θέλω να δώσω πέντε έξι παραδείγματα, γιατί πρέπει να τα συζητήσουμε, ώστε να καλυτερεύουμε τις συνθήκες για το αύριο, λύνοντάς. Πρώτο παράδειγμα, είναι η αποζημίωση του ΕΛΓΑ που δίνεται κάθε φορά σε ακραία καιρικά φαινόμενα. Όμως, δεν τα αντιμετωπίζουν συγκροτημένα και το φωνάζουμε χρόνια αυτό. Η κλιματική αλλαγή είναι εδώ και πρέπει επιτέλους να μιλήσουμε για την αναμόρφωση του κανονισμού μας. Είμαστε σε ένα καινούργιο περιβάλλον.

Δεύτερο παράδειγμα, είναι ότι οι κτηνοτρόφοι σφάζουν τα ζώα. Για όλα αυτά που είπαμε προηγουμένως και πολλά άλλα. Έχουμε εκτάσεις εκατομμυρίων στρεμμάτων και εκατομμυρίων ευρώ, κάθε χρόνο, που δίνονται σε Εθνικό απόθεμα. Το ξέρετε το πρόβλημα, το ξέρει και η προηγούμενη ηγεσία, εδώ και πέντε-έξι χρόνια. Αντί να πάνε στους πραγματικούς κτηνοτρόφους, μέσω ενός κοινού κανονισμού, που φτιάχτηκε μία «φάμπρικα» πάνω σε αυτά και «τα γνωρίζουν όλοι οι παροικούντες στην Ιερουσαλήμ», αντί να πάνε τα βοσκοτόπια στους πραγματικούς κτηνοτρόφους με ζώα, πάνε σε αυτούς που είναι χωρίς ζώα.

Ξέρω ότι ο κ. Υπουργός, ο κ. Γεωργαντάς, προσπαθεί και έχει προχωρήσει πάρα πολύ με αυτό το θέμα και δεν είμαι Νέα Δημοκρατία. Δεν είναι κρυφό, Δημοκρατία έχουμε και είναι όλα ανοιχτά. Πραγματικά, όμως, «έβαλε πλάτη». Δεν είναι ότι οι προηγούμενοι Υπουργοί δεν το ήθελαν, αλίμονο. Ο κ. Γεωργαντάς, όμως, είχε ένα πλεονέκτημα. Ήρθε από το Υπουργείο Ψηφιακής Πολιτικής και ήξερε ποιους είχε απέναντί του και τι του έλεγαν και

δεν πίστεψε τα «παραμυθάκια» κάποιων, σε ότι αφορά στις ενισχύσεις, την κατανομή και το πώς πρέπει να διανεμηθούν. Αυτό, όμως, πρέπει να τελειώσει.

Είναι εθνική ντροπή εκτάσεις, πολλές φορές δασικές, κοινοτικές, βοσκοτοπικές, να πηγαίνουν σε ανθρώπους που δεν έχουν ιδέα, τι είναι το πρόβατο και το κατσίκι. Σας εκλιπαρώ, αυτή τη στιγμή, πρέπει να βρούμε έναν τρόπο να αλλάξουμε τον κανονισμό.

Το τρίτο παράδειγμα αφορά στη νέα ΚΑΠ. Κύριε Υπουργέ, κυρίες και κύριοι Βουλευτές, δεν έγινε πραγματική διαβούλευση για τη νέα ΚΑΠ με τους αγρότες και με τις οργανώσεις τους. Θα πω, όμως, ότι επειδή είναι ένα εργαλείο, ξεκινάει. Δεν είναι δικής σας ευθύνη, δεν σας καταλογίζουμε τα πάντα. Πραγματικά, όμως, έπρεπε να πούμε κι εμείς την άποψή μας, γιατί εμείς ξέρουμε πού πρέπει να πάνε τα χρήματα. Τα χρήματα πρέπει να πάνε σε στοχευμένες πολιτικές. Δεν πρέπει να δίνονται επιδοματικά, όπως γινόταν όλα αυτά τα χρόνια. Πρέπει να πάνε μέσα στην παραγωγή. Τον τρόπο θα τον βρούμε.

Δεύτερον, να περάσουμε πολλά χρήματα στον δεύτερο πυλώνα, στις επενδύσεις, γιατί, κακά τα ψέματα, από τους 640.000 αγρότες, ούτε οι μισοί δεν θα μείνουν να παράξουν, ενώ ούτε οι μισοί δεν είναι πραγματικοί αγρότες, εάν θέλουμε να μιλήσουμε ειλικρινά σε αυτή την Αίθουσα. Άρα, πρέπει να στοχεύσουμε σε αυτούς που οι μισοί από αυτούς παράγουν 80% του αγροτικού πλούτου. Προς Θεού, δεν θα εγκαταλείψουμε κάποιους άλλους, αλλά όχι επιδοματική πολιτική από το Πρόγραμμα Αγροτικών Επενδύσεων.

Τέταρτο παράδειγμα που θέλω να αναφέρω. Οι προηγούμενοι Υπουργοί, ειδικά για το Υπουργείο Ψηφιακής Πολιτικής, ξεκινήσαν την ευφυή γεωργία, ένα έργο, δηλαδή, της επόμενης ημέρας, αφού καλύψουμε τελικά, ας ελπίσουμε, τη διατροφική επάρκεια και ασφάλεια, να πάμε παρακάτω τον αγροτικό κόσμο και τις νέες τεχνολογίες, τη γεωργία του αύριο, πάλι χωρίς εμάς. Βγάλατε μία διαβούλευση, όπως και οι προηγούμενοι, χωρίς να περιλαμβάνετε πουθενά τους αγροτικούς συνεταιρισμούς. Πρέπει να δεχθείτε όλοι ότι υπάρχουν αγρότες και συνεταιρισμοί. Πρέπει να δεχθείτε ότι υπάρχουν αγροτικοί συνεταιρισμοί - υποδείγματα, που μπορούν να παίξουν σημαντικό ρόλο σε αυτά τα έργα, τα μεγάλα έργα του αγροτικού κόσμου. Σας παρακαλώ, να μας εντάξετε κι εμάς στο έργο αυτό που θα γίνει για εμάς, χωρίς εμάς.

Πέμπτο παράδειγμα που θα αναφέρω, αφορά στους εργάτες γης και τη μεταναστευτική πολιτική. Κλαίει όλη η Ελλάδα, κάθε μέρα. Δεν έχω τίποτα άλλο να πω με την ιδιότητά μου, ως Προέδρος της ΕΘΕΑΣ. Όλοι μου ζητούν να τους βρω εργάτες. Άρα, θα έχουμε προϊόντα, να το δεχτούμε αυτό, αλλά ποιος θα τα μαζέψει; Είναι πολλά, δεν τα έχω αναφέρει, όμως. Θα τα πω, όμως, στον κ. Υπουργό, καθώς έχουμε ατζέντα με όλα τα θέματα.

Ακούστε, επίσης, ένα παράδοξο. Έχουν βάλει οι Περιφέρειες πλαφόν, ανά περιοχή, ανά καλλιέργεια. Ποιος είναι ο λόγος, αφού πλαφόν μπαίνει ανά ΜΑΑΕ στο κάθε πρόσωπο. Δηλαδή, ως κτηνοτρόφος δικαιούμαι ένα ή κανένα. Άρα, γιατί να μου βάλει πλαφόν η Περιφέρεια; Στις περιπτώσεις που βρίσκουν, δεν έχει άδεια από την Περιφέρεια. Πρέπει να πάρουμε αποφάσεις για τη γεωργία του αύριο, εάν θέλουμε να σώσουμε τη χώρα.

Δεύτερον, το επίδομα ανεργίας να γίνει επίδομα εργασίας. Δεν μπορούμε να στηριζόμαστε σε ξένα χέρια, στους ανθρώπους που περνούν τη θάλασσα για να γλυτώσουν. Δε θα γίνεται πάντα αυτό. Έχουμε κι εμείς εργατικό δυναμικό, να του δώσουμε κίνητρο, να του πούμε «πάρε 500 και 800 από τον εργοδότη, 1.300, αλλιώς δεν θα πάρεις τίποτα».

Σας τα λέω με ένταση, δεν ξέρω εάν μπορώ να σας μεταφέρω τα προσωπικά μας προβλήματα και ζητάω συγγνώμη για τον τόνο της φωνής μου. Δεν μπορούμε, όμως, να κάνουμε

κάνουμε κάτι άλλο. Πρέπει, επιτέλους, να βοηθήσει η Πολιτεία, γιατί η χώρα θα σωθεί από αυτό. Κατ’ αρχήν, θα φάμε και θα στηρίξουμε την οικονομία μας.

 Έχω μείνει στο έκτο παράδειγμα, που αφορά στη γραφειοκρατία των υπηρεσιών του Υπουργείου και γενικότερα των Οργανισμών και των Υπουργείων. 160 αιτήματα πληρωμής από τη μεταποίηση, σε 18 μήνες, 81 αξιολογήσιμα. Ακούστε τι κάνουν οι αξιολογητές. Παίρνουν ένα φάκελο, ζητούν από τον Σατολιά ένα δικαιολογητικό και το φέρνει μετά από δεκαπέντε ημέρες. Δεν πάνε στον φάκελο του επόμενου αιτούντα, αλλά περιμένουν το χαρτί του Σατολιά. Τεσσεράμισι φάκελοι τον μήνα. Πολλές επιχειρήσεις θα κλείσουν, ενώ και αυτές θα μπορούσαν να επενδύσουν.

Θα σας πω για τον Συνεταιρισμό Καλαβρύτων, για τον οποίο θα αναφέρω παραδείγματα τραγικά. Ενάμιση χρόνο άδεια, από την πολεοδομία αυτή τη φορά, για μία ζωοτροφική μονάδα. Στο προηγούμενο 421 μέσα, 1.850 τζίρο, αδυναμία έκδοσης άδειας, πάμε τώρα να επικαιροποιήσουμε τις προσφορές, 3.800 με την αύξηση. Πάει η ενίσχυση, τελειώσαμε. Τα λέω τα παραδείγματα αυτά, για να καταλάβει το κράτος, ότι πρέπει να βοηθάει.

Σε ότι αφορά στους νέους αγρότες. Πολλοί νέοι αγρότες, με τη προκήρυξη έμειναν εκτός. Το κίνητρο ήταν υψηλό, δημιούργησε προσδοκίες. Μπήκαν άνθρωποι που είχαν έναν βαθμό παραπάνω από κάποιον άλλον, πήραν τα χρήματα, μπορεί να μην είναι καν στον χώρο, καθώς το 50%-60% δεν μένει στο χώρο. Όμως, τα στερήθηκαν αυτά τα χρήματα οι πραγματικοί που έχουν ανοίξει αγροτική δραστηριότητα και έχουμε παραδείγματα και οι οποίοι για έναν βαθμό έμειναν εκτός. Τώρα δεν μπορούμε να κάνουμε κάτι άλλο, κύριε Υπουργέ. Πρέπει να βρούμε χρήματα, να συμπληρώσουμε, να τους εντάξουμε και ας μείνουν οι μισοί. Πάλι καλά θα είναι.

Θέλουμε, λοιπόν, μέσα από τη δική μας εμπειρία και την άμεση αυτή επαφή να στηριχτούμε σε μία μικρή ομάδα συνεργατών και επιστημόνων, πάντα με τους επιστήμονες, με τα πανεπιστήμια μας, να τους συμβουλευόμαστε και να συμβουλεύουμε, ώστε οι συμβουλές μας να φθάνουν στην Πολιτεία σωστά, γρήγορα, τεκμηριωμένα, για να στηρίξουμε τα μέλη μας, τους Έλληνες γεωργούς και κτηνοτρόφους. Έχουμε κι εμείς τις ευθύνες μας. Δεν αποφεύγω να σας το πω. Οι αγρότες δεν συνεργαζόμαστε. Συμμετέχουμε σε κακά παραδείγματα, σε ελληνοποιήσεις. Αλίμονο, αν δεν τα πούμε αυτά. Δεν αμφισβητούμε, ότι εμείς έχουμε ευθύνες. Δεν είναι οι ευθύνες μονόπλευρες.

Νομίζω, όμως, ότι όλοι μαζί οι εμπλεκόμενοι φορείς πρέπει να φτιάξουμε γρήγορα ένα ευέλικτο στρατηγικό σχέδιο, άμεσο, λειτουργικό, για να μπορέσουμε να σώσουμε την αγροτική οικονομία της χώρας. Θέλουμε εκπαίδευση, θέλουμε να εκπαιδευτούμε. Το λέμε, κατά καιρούς. Θέλουμε εκπαίδευση στον συνεργατισμό, εκπαίδευση στο γεωργικό προϊόν. Δίνουμε λεφτά σε νέους γεωργούς, τους δίνουμε χρήματα, τους δίνουμε και σχέδια βελτίωσης και δεν ξέρουμε αν ξέρουν πώς να βγάλουν ένα ασφαλές προϊόν. Δίνουμε χρήματα κρατικά και ευρωπαϊκά.

Εν κατακλείδι, για να απαντήσω στο ερώτημα «πώς μπορεί ο διατροφικός τομέας να αντιμετωπίσει τις προκλήσεις του αύριο, σήμερα;» Θα πω μία κουβέντα. Να έχει αγρότες. Τίποτ’ άλλο, τα άλλα θα έρθουν. Όμως, για να έχει αγρότες, πρέπει να κάνουμε όλοι μας κάποια πράγματα κι εμείς ως συνεταιρισμοί και ΕΘΕΑΣ και ως οργανώσεις παραγωγών.

Συμπερασματικά, πρέπει να δώσουμε στον αγρότη εισόδημα εγγυημένο, πρέπει να δώσουμε ποιότητα ζωής, πρέπει να δώσουμε κοινωνική καταξίωση. Αν δεν τα πάρει όλα αυτά

αυτά ο αγρότης, να είστε σίγουροι ότι θα κοιτάξει να βρει μία άλλη δουλειά στον δευτερογενή και στον τριτογενή τομέα, γιατί είναι μία πολύ δύσκολη δουλειά. Αυτή είναι η απάντηση, λοιπόν. Να κάνουμε όλα αυτά που πρέπει όλοι εμείς, για να έχουμε αγρότες και όλα τα άλλα θα γίνουν.

Ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Θα ήθελα να κάνω ένα μικρό σχόλιο που δεν το κατάλαβα, κύριε Πρόεδρε, ότι αυξάνετε τις τιμές χωρίς να το έχετε ανάγκη, για κερδοφορία, γιατί δεν έχετε προϊόν. Άθελα σας, αν ισχύει αυτό, βεβαίως την πολιτική σας εσείς θα την αποφασίσετε, καταλαβαίνετε ότι η μία ανατίμηση φέρνει την άλλη. «Ξυπνάει» και ο διπλανός και ο παραδίπλα. Άρα, λοιπόν, με κάποια κοστολογικά στοιχεία πρέπει να βγάλετε στις τιμές και όχι με το ποιος θα γευτεί, θα απολαύσει το προϊόν σας. Έτσι όπως το είπατε, εγώ κατάλαβα, ότι όσοι έχουν χρήματα θα φάνε προϊόντα και όσοι δεν έχουν δεν θα φάνε. Δεν είναι σωστός τρόπος προσέγγισης, το καταλαβαίνετε. Την πολιτική σας εσείς θα την αποφασίσετε. Εμένα, όμως, δεν μου ακούστηκε καλά και οφείλω να το πω.

**ΠΑΥΛΟΣ ΣΑΤΟΛΙΑΣ (Προέδρος του Δ.Σ. της Εθνικής Ένωσης Αγροτικών Συνεταιρισμών (ΕΘΕΑΣ)):** *(ομιλεί εκτός μικροφώνου)*

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το αν ντρέπονται ή όχι είναι άλλο. Το θέμα είναι στην πράξη τι φτάνει στον κόσμο, στον καταναλωτή, γιατί πάντα μας ενδιαφέρει και ο καταναλωτής. Δεν είναι μόνο ο παραγωγός. Τα υπόλοιπα που είπατε για την αγροτιά συμφωνώ μαζί σας.

**ΠΑΥΛΟΣ ΣΑΤΟΛΙΑΣ (Προέδρος του Δ.Σ. της Εθνικής Ένωσης Αγροτικών Συνεταιρισμών (ΕΘΕΑΣ)):** Κύριε Πρόεδρε, εμείς ως συνεταιρισμός, οπωσδήποτε, έχουμε μεγάλο σεβασμό στον καταναλωτή, γι’ αυτό είμαστε οι τελευταίοι στις αγορές. Είμαστε οι πιο χαμηλοί στην αγορά, γιατί σκεφτόμαστε τον καταναλωτή, που είναι ο επόμενος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Χαίρομαι που το λέτε. Εγώ γι’ αυτό το προκάλεσα, για να το διευκρινίσουμε λίγο καλύτερα.

Περνάμε τώρα στον κύκλο των συναδέλφων, ξεκινώντας από τον κ. Σταμενίτη.

**ΔΙΟΝΥΣΙΟΣ ΣΤΑΜΕΝΙΤΗΣ (Εισηγητής Νέας Δημοκρατίας):** Σας ευχαριστώ πολύ, κύριε Πρόεδρε.

Αγαπητές και αγαπητοί συνάδελφοι, αγαπητοί προσκεκλημένοι, η σημερινή συζήτηση που διεξάγεται, με πρωτοβουλία του Υπουργού Αγροτικής Ανάπτυξης και Τροφίμων, κ. Γεωργαντά και του Προέδρου της Επιτροπής, κ. Βλάχου, είναι μία ευκαιρία να ανταλλάξουμε απόψεις για τον αγροδιατροφικό τομέα, τον ρόλο του, τη σημασία, αλλά και το μέλλον του.

Η εκδήλωση των δύο γεγονότων, για τα οποία, πριν από λίγα χρόνια, θα συζητούσαμε μόνο στη σφαίρα του υποθετικού, αυτό της υγειονομικής κρίσης, αλλά και της πρόσφατης γεωπολιτικής κρίσης, έφερε το σύνολο των χωρών του πλανήτη μπροστά σε μεγάλες προκλήσεις. Προκλήσεις που, σαφώς, δεν εμφανίστηκαν τώρα, εξαιτίας αυτών των γεγονότων, όμως, εντάχθηκαν κάνοντας έτσι πιο επιτακτική την ανάγκη για την ισχυρή και αποτελεσματική αντιμετώπισή τους. Ίσως, μας έκαναν να κοιτάξουμε τα προβλήματα κατάματα και να συνειδητοποιήσουμε ότι πρέπει να δράσουμε άμεσα.

Στο πλαίσιο αυτό, κάθε άλλο παρά ανεπηρέαστος μένει ο αγροδιατροφικός τομέας. Τα εμπόδια που αυτός συναντά και οι πολιτικές που πρέπει να αναληφθούν, προκειμένου να

διαδραματίσει τον ρόλο του σωστά και ωφέλιμα για το σύνολο του παγκόσμιου πληθυσμού, βρίσκονται σήμερα στο προσκήνιο περισσότερο από ποτέ. Η πολύ ενδιαφέρουσα μελέτη της Ernst&Young Ελλάδος και της Τράπεζας Πειραιώς που έχουμε στα χέρια μας, παρέχει χρήσιμα στοιχεία, για να μπορέσουμε να αντιληφθούμε τον ρόλο και τη σημασία του αγροδιατροφικού τομέα. Ενός νευραλγικού τομέα, τόσο για την παγκόσμια οικονομία, όσο και για την τοπική.

Στη δική μας περίπτωση, της Ελλάδας, η βιομηχανία τροφίμων, ποτών, καπνού βρίσκεται στην πρώτη θέση σε αριθμό επιχειρήσεων, ανάμεσα σε διάφορους κλάδους της μεταποίησης. Παράλληλα, αποτελεί και τον μεγαλύτερο εργοδότη της εγχώριας μεταποίησης, με το ποσοστό να φθάνει στο 39%. Ταυτόχρονα, για το 2020 τα στοιχεία φανερώνουν, ότι αγροτικός κλάδος συνεισέφερε το 4,7% της συνολικής ακαθάριστης προστιθέμενης αξίας, ενώ παρουσιάζει ιδιαίτερο ενδιαφέρον το στοιχείο που μας ενημερώνει, ότι ο αγροτικός κλάδος απασχολεί πάνω από 400.000 άτομα, νούμερο που σε ποσοστό μεταφράζεται πάνω από το 10% του απασχολούμενου ανθρώπινου δυναμικού της χώρας. Να πούμε ότι ο αγροδιατροφικός τομέας συνεισφέρει σημαντικά στις ελληνικές εξαγωγές, παρουσιάζοντας το 2020, για πρώτη φορά, μετά από πολλά χρόνια εμπορικό ισοζύγιο με πλεόνασμα, ύψους 207 εκατομμυρίων ευρώ.

Συνεπώς, εύκολα διαπιστώνουμε, ότι η αγροτική δραστηριότητα αποτελεί αναπόσπαστο μέρος της οικονομίας και της κοινωνίας. Επιπρόσθετα, για να καταλάβουμε το μέγεθος και τη σημασία του, αλλά και σε τι οφείλει να ανταποκριθεί, αρκεί να ρίξουμε μια ματιά στα δεδομένα που ισχύουν για τον συγκεκριμένο τομέα σε παγκόσμιο επίπεδο, το οποίο μας πληροφορούν, ότι μέχρι το 2050 ο τομέας καλείται να τρέφει 40% περισσότερους ανθρώπους και να έχει αυξήσει την παραγωγή τροφίμων κατά 70%. Κατανοώντας, λοιπόν, την αξία του και κυρίως τον ρόλο του, αντιλαμβανόμαστε ότι οι προκλήσεις που έχουμε μπροστά μας και σχετίζονται με τον συγκεκριμένο τομέα, απαιτούν τολμηρές παρεμβάσεις και μία ολοκληρωμένη στρατηγική αντιμετώπισης.

Μιλώντας για προκλήσεις, χρήσιμο και για την ουσία της συζήτησης, είναι να τις κατονομάσουμε. Πρώτον, είναι η επισιτιστική ασφάλεια, ένα ζήτημα που απασχολεί την Ευρωπαϊκή Ένωση, ήδη, από την κατάρτιση του προηγούμενου προγράμματος της Κοινής Αγροτικής Πολιτικής, το οποίο εντάθηκε, τόσο κατά το διάστημα των περιορισμών στις διεθνείς μεταφορές λόγω της πανδημίας, όσο και με τη στρατιωτική εισβολή της Ρωσίας στην Ουκρανία, η οποία έχει ως αποτέλεσμα την τεράστια μείωση των εξαγωγών σιτηρών και την αύξηση των τιμών σε βασικά αγαθά.

Δεύτερον, η κλιματική αλλαγή και το περιβάλλον. Η κλιματική κρίση και οι συνέπειές της οδηγούν στην ανάγκη άμεσων μέτρων για ζητήματα, όπως η σπατάλη τροφίμων, η αλόγιστη χρήση υδάτινων πόρων, οι εκπομπές των αερίων του θερμοκηπίου, η υποβάθμιση του εδάφους και η μείωση βιοποικιλότητας.

Τρίτον, είναι η εδαφική ισορροπία. Ο επηρεασμός μεγάλου αριθμού αγροτικών περιοχών από παράγοντες, εκτός γεωργίας που σχετίζονται με τη διαφοροποίηση της κοινωνικής τους δομής, δημιουργεί ζητήματα που πρέπει να τα επιλύσουμε.

Το ερώτημα, λοιπόν, που τίθεται σε αυτό το σημείο και αποτελεί την ουσία της σημερινής συζήτησης είναι τι κάνουμε εμείς, η Ελλάδα, ως απάντηση σε αυτές τις μεγάλες προκλήσεις και βέβαια, τι κάνουμε και ως μία χώρα κράτος μέλος της Ευρωπαϊκής Ένωσης. Η Κυβέρνηση της Νέας Δημοκρατίας, από την πρώτη μέρα ανάληψης των καθηκόντων της, ακολουθεί μία συγκεκριμένη στρατηγική για την ανάπτυξη, συνολικά, του πρωτογενούς τομέα και της ανάδειξής του ως ένα από τους κεντρικούς πυλώνες ανασυγκρότησης της χώρας και αλλαγής του οικονομικού μοντέλου ανάπτυξης.

Σε επίπεδο εθνικών πολιτικών, η ελληνική Κυβέρνηση πολύ γρήγορα προχώρησε σε μία σειρά από μέτρα, όπως η μείωση του φορολογικού συντελεστή κατά 10% στα αγροτικά συλλογικά σχήματα, η εισαγωγή νέου συνεταιριστικού νόμου, η μείωση του φόρου σε αγροτικές επιχειρήσεις από 28% στο 20%, η μείωση του φορολογικού συντελεστή του φόρου εισοδήματος από το 22% στο 9% και πρόσφατα η μείωση, κατά 50%, του φόρου εισοδήματος στους αγρότες μέλη συνεταιρισμών και ομάδες παραγωγών. Έλυσε ακόμη με αμεσότητα και αποτελεσματικότητα κρίσιμα προβλήματα παραγωγών, όπως το ζήτημα των εργατών γης, κατά την περίοδο της πανδημίας, μεταρρυθμίζοντας και ψηφιοποιώντας το καθεστώς μετάκλησης, συνάπτοντας, παράλληλα, συμφωνίες, οι οποίες θα έρθουν τώρα στη Βουλή, με άλλες χώρες που θα διευκολύνουν την εξεύρεση εργατικών χεριών.

Ταυτόχρονα, εξυγίανε οικονομικά τον ΕΛΓΑ με γενναία χρηματοδότηση ετήσια, ενώ έδωσε και μία ιδιαίτερη έμφαση σε ζητήματα ενέργειας και κόστους παραγωγής με την παροχή περισσότερων δυνατοτήτων και κινήτρων προς τους παραγωγούς για την εισαγωγή τους στις καθαρές μορφές ενέργειας, τις ΑΠΕ. Αναμένονται οι ανακοινώσεις από το Υπουργείο Ενέργειας και συγκεκριμένες νομοθετικές ρυθμίσεις που επηρεάζουν και τις επιχειρήσεις, αλλά και τους ΤΟΕΒ. Μέτρα και πολιτικές που πιστεύουμε, ότι εξυπηρετούν τον πρωταρχικό μας στόχο, που είναι η στήριξη του εισοδήματος των παραγωγών, καθώς και η ενίσχυση των αγροτικών περιοχών.

Σε επίπεδο ευρωπαϊκών πολιτικών, η χώρα μας κατέθεσε το Εθνικό Στρατηγικό Σχέδιο για τη νέα ΚΑΠ, ένα σχέδιο ισορροπημένο, συνεκτικό και με σαφή αναπτυξιακό προσανατολισμό. Ο σχεδιασμός προβλέπει αυξημένα κονδύλια για τους νέους αγρότες με το πρόγραμμα, ήδη, να βρίσκεται στη φάση των εγκρίσεων. Μάλιστα, πρόκειται για το μεγαλύτερο πρόγραμμα νέων αγροτών, που έχει προκηρυχθεί μέχρι σήμερα, ύψους 500 εκατομμυρίων ευρώ. Η νέα ΚΑΠ, από την οποία η χώρα μας θα επωφεληθεί 18,5 δισεκατομμύρια ευρώ, προβλέπει ακόμη σημαντικά κεφάλαια για την ψηφιακή μετάβαση, την αξιοποίηση των ψηφιακών μέσων και καινοτόμων εργαλείων και δίνει ιδιαίτερη έμφαση στην εκπαίδευση και τη συμβουλευτική υποστήριξη των παραγωγών.

Επιπρόσθετα, κυρίες και κύριοι συνάδελφοι, αξιοποιώντας τη μεγάλη ευκαιρία του Ταμείου Ανάκαμψης και Ανθεκτικότητας, σε συνδυασμό και με το χρήσιμο εργαλείο σχημάτων ΣΔΙΤ, αλλά και το πρόγραμμα αγροτικής ανάπτυξης των επόμενων χρηματοδοτικών περιόδων και το εθνικό ΠΔΕ, υλοποιείται ένα ολοκληρωμένο πρόγραμμα αγροτικής ανάπτυξης και μετριασμού των επιπτώσεων από την κλιματική κρίση. Ένας σχεδιασμός που αφορά στην αναβάθμιση των εγγειοβελτιωτικών υποδομών, περιλαμβάνει αρδευτικά έργα, ύψους τεσσάρων δις, κόστος κατασκευής και λειτουργίας και υπολογίζεται ότι θα αρδεύσει περισσότερα από 1 εκατομμύρια στρέμματα. Στόχος είναι η αλλαγή του παραγωγικού χάρτη της χώρας στον πρωτογενή τομέα και η ενίσχυση της αγροτικής παραγωγής, προκειμένου να καταστεί περισσότερο ανταγωνιστική με οφέλη, τόσο για την αγροτική παραγωγή, όσο και για το περιβάλλον.

Ταυτόχρονα, στο πλαίσιο πάλι του Ταμείου Ανάκαμψης και Ανθεκτικότητας, το Υπουργείο έχει καταρτίσει ένα σχέδιο για τον οικονομικό μετασχηματισμό του αγροτικού τομέα με δράσεις που αφορούν στην καινοτομία και την πράσινη μετάβαση, τη μεταποίηση

των αγροτικών προϊόντων, τον εκσυγχρονισμό του αγροτικού τομέα και την ανάπτυξη καινοτόμων και ψηφιακών εργαλείων, τον πράσινο αγροτουρισμό, την αναδιάρθρωση των καλλιεργειών και τη γενετική βελτίωση των ζώων.

Συνεπώς, στο ερώτημα «πώς μπορεί ο αγροδιατροφικός τομέας να αντιμετωπίσει τις προκλήσεις του αύριο, σήμερα», η ελληνική Κυβέρνηση δίνει απαντήσεις μέσα από την κατάρτιση μιας ολοκληρωμένης στρατηγικής και της εφαρμογής της. Υπάρχουν παραλείψεις; Σαφώς, θα ήταν υποκριτικό από πλευράς μας, αν ισχυριζόμαστε, ότι στη διάρκεια του πρωτογενούς τομέα τα προηγούμενα χρόνια δεν υπήρχαν αστοχίες και ενδεχομένως και οι δράσεις που γίνονται σε ενεστώτα χρόνο να επιδέχονται παρατηρήσεις και βελτιώσεις.

Όμως, τα τελευταία τρία χρόνια, η χώρα μας έχει υιοθετήσει μια νέα πολιτική για τον πρωτογενή τομέα που εναρμονίζεται και από τις σύγχρονες ανάγκες. Αξιοποιούμε τα εργαλεία και τους πόρους της Ευρωπαϊκής Ένωσης και υιοθετούμε στοχευμένες εθνικές πολιτικές, προκειμένου να κατακτήσουμε κινητήριο μοχλό την ανασυγκρότηση της χώρας, αλλά και να απαντήσουμε ουσιαστικά στις μεγάλες προκλήσεις του μέλλοντος, συνεισφέροντας παράλληλα στο μέτρο που μας αναλογεί στην ευρωπαϊκή αλλά και την παγκόσμια προσπάθεια.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Χιονίδης Σάββας, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Χαρίτου Δημήτριος (Τάκης)Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Κατσώτης Χρήστος, Μανωλάκου Διαμάντω, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Τον λόγο έχει ο κ. Αραχωβίτης.

**ΣΤΑΥΡΟΣ ΑΡΑΧΩΒΙΤΗΣ (Εισηγητής του ΣΥΡΙΖΑ - Προοδευτική Συμμαχία):** Κύριε Πρόεδρε, σας ευχαριστώ πολύ.

Είναι μία πολύ καλή πρωτοβουλία της Επιτροπής μας η σημερινή, όπου μας παρουσιάζεται η πολύ καλή και χρήσιμη μελέτη της Ernst&Young, όπου γίνεται μία πολύ καλή καταγραφή της ελληνικής πραγματικότητας στον πρωτογενή τομέα. Βέβαια, είναι από την οπτική των παραγωγών. Χρειάζεται να δούμε κάποια στιγμή και την οπτική των καταναλωτών, το τι είναι αυτό που πραγματικά ζητούν.

Αντίστοιχες μελέτες, κύριε Υπουργέ, έχει κάνει και η Παγκόσμια Τράπεζα που περιμένουμε κάποια στιγμή να παρουσιαστεί στην Επιτροπή μας, αλλά και το Γεωπονικό Πανεπιστήμιο, όπως μας είπε και ο κ. Πρύτανης. Θα ήθελα, κύριε Πρύτανη, αν μπορούσατε, αν συμφωνεί ο Υπουργός και η Επιτροπή μας, να καλέσουμε το Γεωπονικό Πανεπιστήμιο να μας παρουσιάσει τη μελέτη που, ήδη, έχει κάνει, σε μία αντίστοιχη συνεδρίαση της Επιτροπής.

Η μελέτη αποτυπώνει πραγματικά και τις προοπτικές του αγροδιατροφικού συμπλέγματος, του αγροδιατροφικού τομέα, οι οποίες είναι υπαρκτές. Χαρακτηριστικό παράδειγμα, είναι ότι το 2018 είχαμε ρεκόρ εξαγωγής προϊόντων αγροδιατροφής, που αυτό το ρεκόρ καταρρίφθηκε την επόμενη χρονιά, το 2019, που δείχνει τη δυναμική που υπάρχει στον κλάδο. Μετά είχαμε την πανδημία και τη διαχείρισή της, που είναι ένα άλλο κεφάλαιο, και αυτό το ρεκόρ δεν επαναλήφθηκε.

Ωστόσο η ελληνική αλιεία, η κτηνοτροφία, η πρωτογενής παραγωγή και η μεταποίηση τροφίμων αντιμετωπίζει, τόσο εγγενείς, όσο και διεθνείς προκλήσεις, αντιμετωπίζει παλιά, αλλά και νέα προβλήματα. Ακούσαμε τον προβληματισμό των φορέων, που συμμετείχαν και τοποθετήθηκαν, επί της έκθεσης. Η συζήτηση γίνεται πια, έτσι όπως το έθεσε ο Πρύτανης του Γεωπονικού Πανεπιστημίου, σχετικά με την επισιτιστική ασφάλεια και όχι τόσο με την επάρκεια. Δηλαδή, πρώτη ύλη θα υπάρχει στον πλανήτη. Αυτό που τίθεται, εν αμφιβόλω, είναι κατά πόσο μπορούν οι επιχειρήσεις, οι καταναλωτές, ακόμη και οι παραγωγοί, σε ότι αφορά στα λιπάσματα, να προμηθευτούν τις πρώτες ύλες και να μπορέσουν να παράξουν και να συνεχίσουν την παραγωγή και τη δυναμική παραγωγής τροφής.

Για να επικεντρωθούμε λίγο στα της Ελλάδας, στα δικά μας δεδομένα, το κόστος παραγωγής είναι το πρώτο ζητούμενο, αυτή την ώρα, που ταλανίζει, όχι μόνο τους αγρότες και τους κτηνοτρόφους, αλλά και τη μεταποίηση τροφίμων. Σύμφωνα με τα πρόσφατα στοιχεία της ΕΛΣΤΑΤ, τον Απρίλιο του 2022, καταγράφηκε αύξηση 25,4% του κόστους παραγωγής, σε σχέση με τον Απρίλιο του 2021. Είναι ένα ανησυχητικό στοιχείο, που πρέπει να «χτυπήσει μεγάλο καμπανάκι», «συναγερμό» θα έλεγα, έτσι ώστε να αντιμετωπιστεί άμεσα, πριν αυτό γίνει «θανατηφόρο» για την πρωτογενή παραγωγή.

Το δεύτερο σημείο είναι η μείωση του ζωικού κεφαλαίου, όπως αναφέρε και ο Πρόεδρος, ο κ. Σατολιάς, που έχει πολλαπλές συνέπειες. Δεν είναι μόνο η επάρκεια γάλακτος για τη βιομηχανία. Είναι οι εισαγωγές και η υποκατάσταση της παραγωγής από εισαγόμενα, είναι η μείωση των απασχολούμενων στον πρωτογενή τομέα, είναι η απώλεια θέσεων των ελληνικών προϊόντων στα διεθνή ράφια και μία σειρά από άλλες συνέπειες, οι οποίες δύσκολα είναι αναστρέψιμες πια στο μέλλον.

Το επόμενο ζήτημα είναι η έλλειψη εργατικών χεριών. Φθάνει τώρα πια να βρίσκεται στην πρώτη θέση. Ενδεχομένως, ακόμη πάνω και από το κόστος παραγωγής, όταν είμαστε μέσα στη συγκομιδή, ενώ έχουμε υποστεί και το κόστος παραγωγής. Το ζήτημα της συλλογής, της επάρκειας των εργατικών χεριών είναι το νούμερο ένα πρόβλημα. Είναι το νούμερο ένα πρόβλημα τα τελευταία δύο χρόνια, ειδικά απ’ όταν καταργήθηκε το άρθρο 13α΄, για τους παράτυπα διαμένοντες και τη δυνατότητα που έχουν να παραμείνουν στη χώρα και να εργαστούν, που από την 1η Ιουλίου, κύριε Υπουργέ, όταν θα αρχίσει η εφαρμογή της νέας νομοθεσίας θα το βρούμε μπροστά μας, εκτός εάν προλάβετε να μεριμνήσετε, γιατί οι ημέρες είναι πολύ κοντά και πρόβλημα είναι τεράστιο.

 **ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Θα υπάρχουν ανακοινώσεις γι’ αυτό το θέμα.

 **ΣΤΑΥΡΟΣ ΑΡΑΧΩΒΙΤΗΣ (Εισηγητής του ΣΥΡΙΖΑ-Προοδευτική Συμμαχία):** Ωραία, όμως, από τις ανακοινώσεις μέχρι την εφαρμογή, έχουμε έναν χρόνο και ο χρόνος είναι ζωτικής σημασίας.

Το επόμενο ζήτημα είναι η εγκατάλειψη, τόσο της υπαίθρου, όσο και των παραδοσιακών εκτροφών και καλλιεργειών. Η τάση που δεν είναι τα τελευταία χρόνια, καθώς έχει ξεκινήσει, ήδη, από τη δεκαετία του ΄50, όπου είχαμε το 35% του παγκόσμιου πληθυσμού να ζει στις πόλεις, να είναι αστικός πληθυσμός, να έχουμε φθάσει τώρα στην πλήρη αντιστροφή, όπου, σχεδόν, το 70% πια του πληθυσμού να είναι αστικός. Μιλάμε για την πλήρη ανατροπή. Άρα, τα στοιχεία που ανιχνεύονται και στη μελέτη, έχουν και άλλη μία ερμηνεία, άλλη μία παράμετρο, ότι οι παραγωγοί, οι άνθρωποι που παράγουν, γίνονται, διαρκώς, λιγότεροι και οι καταναλωτές διαρκώς περισσότεροι. Δεν είναι μόνο θέμα έκτασης καλλιεργούμενης, αλλά και αριθμού παραγωγών και ζήτησης.

Το πέμπτο σημείο είναι οι περιβαλλοντικές προκλήσεις. Οι προκλήσεις που αντιμετωπίζει όλη η Ευρώπη, αλλά, ιδιαίτερα, οι χώρες του νότου, που η χώρα μας είναι στην πρώτη γραμμή, αντιμετωπίζουν πολύ έντονες προκλήσεις. Η μία περιβαλλοντική πρόκληση που γίνεται φανερή και ενδεχομένως, δεν τη βλέπουμε, όσο έντονη είναι σε όλη της την ολότητα, είναι η αύξηση της θερμοκρασίας, η άνοδος της θερμοκρασίας των νερών της Μεσογείου και η εγκατάσταση ξενικών ειδών, των λεσσεψιανών μεταναστών στα νερά της Μεσογείου, όπου εκτοπίζουν τα ελληνικά ιχθυαποθέματα. Άρα, η πίεση των ελληνικών ιχθυαποθεμάτων είναι διπλή, τόσο από την υπεραλίευση, όσο και από την αύξηση της θερμοκρασίας των υδάτων και την είσοδο μεταναστών.

Και όχι μόνο αυτό. Φυσικά, τα πολύ έντονα και συχνά καιρικά φαινόμενα, κάνουν επιτακτική πια την αλλαγή του εκσυγχρονισμού του κανονισμού του ΕΛΓΑ, σε ότι αφορά στον κανονισμό αποζημιώσεων, πουν ειρήσθω εν παρόδων είναι ένας απαρχαιωμένος κανονισμός του 1987-1988.

Το έκτο βασικό πρόβλημα είναι η ρευστότητα. Μετά την απώλεια της Αγροτικής τράπεζας το 2012, η ρευστότητα στον πρωτογενή τομέα και στη μεταποίηση γίνεται βασικό ζήτημα. Μάλιστα, αυτές τις εποχές, με τις πιέσεις που έχουμε στην αύξηση των τιμών και των λιπασμάτων των πρώτων υλών και των προϊόντων. Άρα, η ρευστότητα είναι το διαχρονικό πρόβλημα των τελευταίων ετών και για έναν άλλο λόγο: για την υλοποίηση των σχεδίων βελτίωσης των επενδυτικών σχημάτων, για την κάλυψη της ίδιας συμμετοχής, όπου δεν υπάρχει η δυνατότητα της ίδιας συμμετοχής της με ρευστότητα, είτε με δανεισμό βραχυχρόνιο ή μεσοχρόνιο, εκεί τα επενδυτικά σχέδια, στο τέλος, μένουν στη μέση και είναι χειρότερο να μένουν στη μέση, από το να μην έχουν ξεκινήσει ποτέ.

Το τελευταίο ζήτημα που θέλω να θέσω, είναι ότι δεν είναι μόνο ο παραγωγός στην ιστορία ένας «αδύναμος κρίκος» και αυτό υπάρχει και στη διεθνή βιβλιογραφία. Είναι ο καταναλωτής στην αλυσίδα του τροφίμου, από την παραγωγή του, μέχρι την κατανάλωσή του. Οι δύο πιο «αδύναμοι κρίκοι» είναι ο παραγωγός και ο καταναλωτής. Όταν ο καταναλωτής δεν έχει την αγοραστική δύναμη να στηρίξει τις ανατιμήσεις, τότε φυσικά μεταφέρεται πίσω στην αλυσίδα, άρα, και στον παραγωγό το πρόβλημα της επιβίωσης. Όταν στη χώρα μας έχουμε 11% πληθωρισμό, -25,4% κόστος παραγωγής και 11% πληθωρισμός καταλαβαίνεται τι πιέσεις αντιμετωπίζουν οι δύο άκρες της αλυσίδας- αυτό σημαίνει ότι το εισόδημα μειώνεται, κατά 11%, άρα και η αγοραστική δύναμη του παραγωγού να ψωνίσει

στην αγορά καλά ποιοτικά προϊόντα. Άρα, για να αντιμετωπίσει το ζήτημα της διαβίωσής του, στρέφεται σε φθηνότερης αμφίβολης ποιότητας προϊόντα αφενός, και αφετέρου, μειώνει την ίδια την κατανάλωσή του.

Άρα, συμπερασματικά, για να διατηρηθεί ζωντανή η παραγωγή στη χώρα μας, πρέπει, ταυτόχρονα, να ληφθούν μέτρα σε δύο κατευθύνσεις. Πρώτον, στην τόνωση της καταναλωτικής δύναμης του καταναλωτή, είτε αυτό είναι ρεύμα, είτε είναι βενζίνη, είτε είναι ανατιμήσεις στο σουπερμάρκετ, είτε ο μισθός του εργαζόμενου. Δεύτερον, μέτρα, για να μείνει ζωντανή η πρωτογενής παραγωγή, στο χωράφι, στον στάβλο και στη θάλασσα.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Πουλάς.

**ΑΝΔΡΕΑΣ ΠΟΥΛΑΣ (Εισηγητής του Κινήματος Αλλαγής):** Ευχαριστώ πολύ, κύριε Πρόεδρε.

 Κύριε Υπουργέ, αγαπητοί προσκεκλημένοι, κυρίες και κύριοι συνάδελφοι, μετά από δύο χρόνια πανδημίας και μέσα σε μία οικονομική και ενεργειακή κρίση, ταυτόχρονα με τον πόλεμο της Ουκρανίας, ο αγροδιατροφικός τομέας, τόσο στη χώρα μας, όσο και παγκοσμίως, βρίσκεται σε μία κρίσιμη καμπή, καθώς βιώνει μία διπλή απειλή. Από τη μία πλευρά, ο πόλεμος έχει προκαλέσει μεγάλη έλλειψη σε σιτηρά, λιπάσματα, ζωοτροφές και έχει εκτινάξει το κόστος παραγωγής και τις τιμές των τροφίμων. Από την άλλη πλευρά, η κλιματική κρίση έχει μειώσει τη μέση παγκόσμια γεωργική παραγωγή.

Παράλληλα, ήρθε στο προσκήνιο, με τον πιο ηχηρό τρόπο, το ζήτημα της διατροφικής ασφάλειας και της επισιτιστικής επάρκειας. Στη χώρα μας, ο πρωτογενής τομέας βρίσκεται μπροστά σε πολύ μεγάλες δυσκολίες και προκλήσεις και οι αγρότες αναζητούν και χρειάζονται άμεσα λύσεις και απαντήσεις. Οι αυξήσεις των τιμών της ενέργειας που κυριολεκτικά «καίνε» τον αγροτικό κόσμο της χώρας, η πολύ μεγάλη αύξηση των τιμών των λιπασμάτων, των φυτοφαρμάκων, των ζωοτροφών και γενικότερα των αγροτικών εφοδίων, σε συνδυασμό με τις επιπτώσεις της κλιματικής κρίσης, καθιστούν τις περισσότερες αγροτικές εκμεταλλεύσεις μη βιώσιμες.

Η συρρίκνωση του αγροτικού πληθυσμού που απασχολείται στον αγροδιατροφικό τομέα, η γήρανσή του, που την οξύνει το δημογραφικό πρόβλημα της χώρας, η έλλειψη ισχυρών κινήτρων για την απασχόληση των νέων στην ύπαιθρο, οι πολιτικές που ευνοούν συγκεντρώσεις γης στα χέρια λίγων και οι ζημιές που προκαλούνται στην αγροτική παραγωγή από τα έντονα καιρικά φαινόμενα, που παρατηρούνται, πλέον, όλο και πιο συχνά, καθιστούν το μέλλον του αγροδιατροφικού τομέα αβέβαιο.

 Η Κυβέρνηση, για δέκα μήνες συνεχώς, εξαγγέλλει μέτρα για τους αγρότες και κτηνοτρόφους της χώρας, αλλά καμία από τις ενισχύσεις για την ακρίβεια της ενέργειας και των εφοδίων, δεν έχει φτάσει ακόμη στους ίδιους τους αγρότες. Το μόνο που διαπιστώνουν καθημερινά είναι οι υπέρμετρες οικονομικές δυσκολίες που αντιμετωπίζουν, λόγω του αυξημένου κόστους παραγωγής, που τους εμποδίζει να συνεχίσουν την παραγωγική τους δραστηριότητα, σε μία χρονιά, όπου η επισιτιστική κρίση είναι προ των πυλών. Επιτέλους, πρέπει να πάρουμε μέτρα, να τα υλοποιήσουμε άμεσα και να μην τα αφήνουμε για το αύριο.

Μέσα σε αυτό το περιβάλλον της οικονομικής και παραγωγικής ρευστότητας, θα πρέπει να αντιληφθούμε, ότι για μία χώρα, όπως η Ελλάδα, με πλούσια παραγωγική ποικιλομορφία αγροτικών προϊόντων, η ανάπτυξη του αγροδιατροφικού τομέα αποκτά, ακόμη

ακόμη μεγαλύτερη σημασία και εξακολουθεί να αποτελεί πολύ βασικό πυλώνα για την ισόρροπη ανάπτυξη της χώρας, υπό την προϋπόθεση, ότι θα υπάρξουν άμεσα ριζικές αλλαγές, με βάση ένα ολοκληρωμένο εθνικό σχέδιο παραγωγικής ανασυγκρότησης και πράσινης ανάπτυξης.

Ο αγροδιατροφικός τομέας με την παραγωγή, μεταποίηση και εμπορία αγροτικών, κτηνοτροφικών και αλιευτικών προϊόντων, έχει ανάγκη μακροπρόθεσμων πολιτικών, για να παραμείνει πυλώνας ανάκαμψης της οικονομίας και της διατροφικής επάρκειας της χώρας. Πλέον, είναι φανερό, ότι το περιβάλλον και τα δεδομένα, στα οποία καλείται ο αγροδιατροφικός τομέας να αναπτυχθεί, έχουν αλλάξει. Ειδικότερα, ο πόλεμος και η πανδημία άλλαξαν το καθεστώς της εμπορίας των αγροτικών προϊόντων, αφού σε ορισμένες χώρες απαγορεύουν τις εξαγωγές σιτηρών, με αποτέλεσμα να προκαλούνται προβλήματα σίτισης πληθυσμού σε αρκετές περιοχές του πλανήτη. Νέες συνθήκες και οδηγίες απαιτούν αλλαγές στον τρόπο παραγωγής και διάθεσης των τροφίμων, ώστε να προσαρμοστεί στις απαιτήσεις των πολιτών, σε σχέση με την ασφάλεια των τροφίμων και τις επιπτώσεις στην υγεία και στο περιβάλλον.

Λόγω της επισιτιστικής ανασφάλειας, υπάρχει ανάγκη παραγωγής περισσότερων τροφίμων, γεγονός, όμως, που πιθανόν να επιβαρύνει το περιβάλλον, αλλά και να αλλοιώσει την ποιότητα των τροφίμων. Δημιουργούνται, δηλαδή, ηθικά διλήμματα, σχετικά με την ποσότητα και την ποιότητα των τροφίμων.

Επιπλέον, ένα σημαντικό πρόβλημα, που χρήζει άμεσης αντιμετώπισης, λόγω της επισιτιστικής ανασφάλειας, αποτελεί και η τεράστια σπατάλη τροφίμων, τόσο παγκοσμίως, όσο και στη χώρα μας.

Η διατήρηση των ενισχύσεων, των 19,6 δις ευρώ από τη νέαΚΑΠ 2021-2027,συνοδεύεται από την υποχρέωση εκπόνησης ενός εθνικού στρατηγικού σχεδίου από τη χώρα, με γνώμονα την προστασία του περιβάλλοντος και τη βιοποικιλότητα που επιβάλλει σημαντική μείωση των φυτοφαρμάκων και των λιπασμάτων. Η πρόκληση εδώ είναι πώς θα μπορέσουμε να ανταποκριθούμε στις περιβαλλοντικές απαιτήσεις της νέας ΚΑΠ, τη στιγμή που πρέπει να παράξουμε μεγαλύτερες ποσότητες τροφίμων.

Η τεχνολογική ανάπτυξη και η ψηφιοποίηση έχουν επιφέρει πολύ μεγάλα άλματα στην αποδοτική χρήση των πόρων και εισροών, ενισχύοντας, μέσω της γεωργίας ακριβείας, τη φιλοπεριβαλλοντική άσκηση της γεωργίας, η οποία, όμως, λόγω του ψηφιακού ελλείμματος στη χώρα, έχει καθυστερήσει να εφαρμοστεί. Η υψηλή εξάρτηση της χώρας από το φυσικό αέριο και οι καθυστερήσεις διάδοσης και διασύνδεσης των ΑΠΕ στον πρωτογενή τομέα, τον καθιστούν πιο ευάλωτο στην ενεργειακή κρίση. Το γεγονός αυτό το βλέπουμε να συμβαίνει στην πράξη, πολύ έντονα, το τελευταίο χρονικό διάστημα.

 Ως Κίνημα Αλλαγής-ΠΑΣΟΚ, πιστεύουμε πώς οι μεγάλες προτεραιότητες για τον αγροδιατροφικό τομέα πρέπει να είναι οι εξής. Η αναγνώριση, με έργα και πράξεις, του πολύ σημαντικού και αναντικατάστατου ρόλου του αγρότη, του κτηνοτρόφου και του αλιέα, για τη διασφάλιση επάρκειας τροφίμων, την εξασφάλιση απασχόλησης, της κοινωνικής συνοχής στην ύπαιθρο, την αποφυγή ερήμωσης της περιφέρειας και η προστασία του περιβάλλοντος. Η γενναία στήριξη των νέων αγροτών που επιλέγουν να δραστηριοποιηθούν επαγγελματικά και να ζήσουν στην ύπαιθρο.

Γι’ αυτό είναι ζητήματα πολύ μεγάλης σημασίας η αναβάθμιση του αγροτικού τομέα, με βάση έναν στρατηγικό σχεδιασμό για τη χώρα, η διασύνδεσή του με τον τουρισμό και τη

μεταποίηση, η βελτίωση της ανταγωνιστικότητάς του, η μείωση του κόστους παραγωγής και η ένταξή του στα δίκτυα διακίνησης και εμπορίας.

Η λειτουργία της αγοράς που «νοσεί» βαριά, πρέπει, επιτέλους, να εξυγιανθεί με τη λήψη αποτελεσματικών μέτρων και την ενεργοποίηση μηχανισμών ελέγχου, ώστε να παταχθούν, στην πράξη, οι ελληνοποιήσεις και η πρακτική των ανοιχτών τιμών. Η βελτίωση του συστήματος ασφάλειας της αγροτικής παραγωγής, του φυτικού και ζωικού κεφαλαίου, λόγω της κλιματικής κρίσης, είναι απολύτως απαραίτητη. Η έγκαιρη και αποτελεσματική αξιοποίηση των πόρων της Κοινής Αγροτικής Πολιτικής και του Ταμείου Ανάκαμψης, με έμφαση στην παραγωγή, στα σχέδια βελτίωσης στα έργα διαχείρισης του νερού, στη στήριξη της κτηνοτροφίας και στην εκπαίδευση των αγροτών. Η αύξηση σε αριθμό και η ενδυνάμωση των συνεταιρισμών και των ομάδων παραγωγών, με αλλαγή σελίδας στη λειτουργία τους. Η παραγωγή και η χρήση Ανανεώσιμων Πηγών Ενέργειας στη γεωργία και στην κτηνοτροφία, με ενίσχυση του ρόλου της Αυτοδιοίκησης και των τοπικών κοινωνιών. Η διασύνδεση των αγροτών και των αγροτικών φορέων με τα πανεπιστήμια και τα ερευνητικά ιδρύματα. Η διαμόρφωση πλαισίου υποχρεώσεων και δικαιωμάτων για τους εργάτες γης. Η ριζική αναδιαμόρφωση και αναδιοργάνωση φορέων άσκησης αγροτικής πολιτικής με μεγάλη αποκέντρωση αρμοδιοτήτων, πόρων και ευθυνών.

Όλα αυτά που σας ανέφερα, θα πρέπει να αποτελούν προτεραιότητες ενός εθνικού στρατηγικού σχεδίου για την ανάπτυξη και το μέλλον της ελληνικής γεωργίας, προκειμένου να μπορέσει ο αγροδιατροφικός τομέας της χώρας μας να ανταποκριθεί στις προκλήσεις του μέλλοντος, σήμερα.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Εισηγήτρια του Κ.Κ.Ε.):** Ευχαριστώ, κύριε Πρόεδρε.

Ο αγροδιατροφικός τομέας είναι στρατηγικής σημασίας, γιατί έχει να κάνει με την εξασφάλιση διατροφής του ανθρώπου. Βεβαίως, δίνει πρώτες ύλες στη βιομηχανία. Συνεπώς, ως στρατηγικής σημασίας τομέας, μπορεί να παράγουμε τα περισσότερα προϊόντα στην Ελλάδα, γιατί έχουμε ένα ευρύ φάσμα κλιματολογικών συνθηκών που μας διευκολύνει, βεβαίως, όχι σε όλα τα προϊόντα.

Το πρώτο και κύριο για εμάς, το λέμε ξεκάθαρα, είναι η αυτάρκεια σε αυτά που έχουμε δυνατότητα. Μάλιστα, θα μπορούσε να υπάρχει ένας προγραμματισμός, ούτως ώστε να έχουμε και αυτάρκεια και ποιοτικά προϊόντα. Βλέποντας το πρώτο θέμα που έβαζαν οι ερωτώμενοι καταναλωτές στην έρευνα, θεωρούσαν το σημαντικότερο τα υγιεινά τρόφιμα, είχε ένα ποσοστό με απόλυτη πλειοψηφία 56%. Αυτό σημαίνει, ότι η επάρκεια σε υγιεινά, ποιοτικά προϊόντα και σε προσιτές τιμές -λέμε εμείς- είναι ο ιδανικός συνδυασμός για τη διατροφή του λαού και όλων των λαών του κόσμου.

Η γεωργική και ζωική παραγωγή έχει έναν τέτοιο προσανατολισμό; Όχι, ποτέ δεν τον είχε, γιατί στον καπιταλιστικό τρόπο παραγωγής ισχύει το κέρδος. Δηλαδή, παραγωγή για το κέρδος και όχι για τις διατροφικές ανάγκες. Γι’ αυτό και η φτώχεια είναι σύμφυτη με το εκμεταλλευτικό σύστημα, ακόμη και τώρα με τη ζήτηση στο σιτάρι. Βεβαίως, η Ελλάδα έχει αυτάρκεια στο σκληρό σιτάρι και κάνει και εξαγωγές. Εάν, όμως, οι τιμές στο σκληρό σιτάρι είναι υψηλές στην εξαγωγή, μπορούν να φύγουν τέτοιες ποσότητες που να γίνουμε ελλειμματικοί, δηλαδή, να μην μπορούμε να καλύψουμε ούτε τις ανάγκες μας, διότι το κέρδος που μεγαλέμπορα, γενικά του καπιταλιστή, είναι πάνω από τον άνθρωπο και τις ανάγκες του.

Έτσι βλέπουμε τις αντιφάσεις, από τη μία να αυξάνεται η φτώχεια και σε βάθος και σε έκταση και να ψάχνουν για φαγητό ακόμη και μέσα στα σκουπίδια και από την άλλη, να πετιούνται 1,6 δισεκατομμύρια τόνοι φαγητού, περίπου, το 30% της συνολικής παραγωγής τροφίμων, όπως περιγράφεται στη μελέτη που παρουσιάστηκε.

Ας δούμε πως διαμορφώνεται το κόστος παραγωγής. Βασικοί παράμετροι είναι η ενέργεια και το νερό. Όταν, όμως, συγκεντρώνονται σε λίγα χέρια, στα μονοπώλια, και είναι εμπορεύματα και δεν είναι κοινωνικά αγαθά, τότε οι τιμές θα «εκτοξεύονται» και θα κερδοσκοπούν. Με αυτή την έννοια, αν και έχει ενδιαφέροντα στοιχεία η παρούσα μελέτη, δεν αναζητά το επίπεδο αυτάρκειας στην Ελλάδα που στην φυτική παραγωγή είναι υψηλό για τα περισσότερα προϊόντα. Είμαστε ελλειμματικοί στη ζάχαρη, στο αγελαδινό γάλα κ.λπ.. Όμως, το κύριο είναι, ότι αυτά εμείς ως χώρα θα μπορούσαμε να τα παράγουμε και να μην είμαστε ελλειμματικοί.

Υπάρχουν τέτοιες δυνατότητες. Τι μας εμποδίζει, όμως; Η Ευρωπαϊκή Ένωση και η Κοινή Αγροτική Πολιτική. Ήμασταν αυτάρκεις στη ζάχαρη και είχαμε πέντε εργοστάσια. Ίσχυσε η ποσόστωση, μάς επιδότησαν, ουσιαστικά μάς έδωσαν επιδοτήσεις, για να καταστραφούν τα εργοστάσια, και τώρα εισάγουμε ζάχαρη. Συνεπώς, αυτή η πολιτική είναι αντιπαραγωγική, γιατί δεν λαμβάνει υπόψη τις παραγωγικές δυνατότητες, αλλά το κέρδος των μονοπωλίων.

Τι έχουμε σήμερα με το ξέσπασμα του ιμπεριαλιστικού πολέμου στην Ουκρανία; Δημιουργήθηκαν ορισμένα προβλήματα στη διοχέτευση βασικών αγροτικών προϊόντων μαλακό σιτάρι, ηλίανθος, αραβόσιτος, κ.λπ., κυρίως, της Ουκρανίας και σε ένα πολύ μικρότερο βαθμό της Ρωσίας, καθώς και ορισμένων αγροτικών εισροών, κυρίως, λιπασμάτων στις διεθνείς αγορές. Αυτό είχε ως αποτέλεσμα, να ανοίξει μία συζήτηση, σε σχέση με την επάρκεια βασικών τροφίμων και αν η παγκόσμια παραγωγή μπορεί να καλύψει τις ανάγκες του πληθυσμού της γης, με δεδομένο ότι αυτές οι δύο χώρες είναι σημαντικοί εξαγωγείς των συγκεκριμένων προϊόντων.

 Μπορούμε, όμως, να κάνουμε μία αντικειμενική εκτίμηση της κατάστασης. Πρώτον, η Ευρωπαϊκή Ένωση είναι σε μεγάλο βαθμό αυτάρκης, σε ότι αφορά στα βασικά γεωργικά προϊόντα, δεδομένου ότι είναι σημαντικός εξαγωγέας σιταριού και κριθαριού και μπορεί να καλύπτει την κατανάλωση άλλων βασικών καλλιεργειών, όπως ο αραβόσιτος και η ζάχαρη. Επίσης, η Ευρωπαϊκή Ένωση είναι, σε μεγάλο βαθμό, αυτάρκης στα κτηνοτροφικά προϊόντα, με εξαίρεση, βέβαια, τα αλιεύματα.

Δεύτερον, για τη χώρα μας, για την Ελλάδα. Η Ελλάδα είναι ελλειμματική σε ορισμένα βασικά διατροφικά προϊόντα, όπως στο μαλακό σιτάρι, τη ζάχαρη, το κρέας, βόειο και χοιρινό, γάλα και γαλακτοκομικά προϊόντα αγελάδας, ως αποτέλεσμα, βεβαίως, της διαχρονικά εφαρμοζόμενης Κοινής Αγροτικής Πολιτικής, γιατί πριν από την ένταξη παρουσίαζε αυτάρκεια σε ορισμένα από αυτά και στο μαλακό σιτάρι και στη ζάχαρη. Βεβαίως, υπήρχαν και εργοστάσια λιπασματοβιομηχανίας.

Τι έχουμε με τον ιμπεριαλιστικό πόλεμο; Νέα «εκτόξευση» των τιμών. Μάλιστα, αποτελεί χρυσή ευκαιρία για μονοπωλιακά υπερκέρδη στο έδαφος της καταστροφής και της ανασφάλειας που προκαλεί. Θα έλεγα, ότι δημιουργούνται τεχνητά ανησυχίες, σχετικά με την επισιτιστική ασφάλεια. Μέσα από αυτή τη διαδικασία, ορισμένοι μεγάλοι, βεβαίως, πλουτίζουν πάρα πολύ και θα πω συγκεκριμένο παράδειγμα Ας πούμε το διεθνές εμπόριο

βασικών αγροτικών αγαθών, αποτελεί υπόθεση τεσσάρων μονοπωλιακών ομίλων, των γνωστών, ως ABCD, από τα αρχικά των επωνυμιών τους. Η κερδοφορία τους εκτοξεύτηκε και είναι χαρακτηριστικό το παράδειγμα της Cargill. Είναι η μεγαλύτερη ιδιωτική επιχείρηση των ΗΠΑ, ενώ τα κέρδη που κατέγραψε, είναι τα υψηλότερα στα 156 χρόνια της ιστορίας της. Ο συγκεκριμένος όμιλος μονοπωλεί τις εξαγωγές ρωσικών σιτηρών, οι οποίες μειώθηκαν, μόλις, κατά 11%, σε σχέση με πέρυσι, ενώ σε συνδυασμό με την «έκρηξη» των τιμών, εξασφάλισε, επιπλέον, κέρδη, περίπου 2 δις δολάρια, προμηθεύοντας με ρωσικά σιτηρά και νέες αγορές, όπως του Ισραήλ, παρά τις κυρώσεις της Δύσης προς τη Ρωσία. Βλέπετε, δηλαδή, ότι μέσα από τις κυρώσεις χάνουν οι λαοί, αλλά κερδίζουν οι μεγάλες καπιταλιστικές επιχειρήσεις.

Συνεπώς, σήμερα γίνεται λόγος, γενικά και αόριστα, για επισιτιστική κρίση και λειτουργεί αποπροσανατολιστικά, καθώς υποδηλώνει την έλλειψη τροφίμων, «επισκιάζοντας» το γεγονός, ότι για την πείνα και τη φτώχεια που υπάρχουν στον πλανήτη, φταίει ο καπιταλιστικός τρόπος παραγωγής.

Σε ότι αφορά στις επιδοτήσεις και τα κίνητρα της Ευρωπαϊκής Ένωσης δίνονταν ή καταργούνταν, πάντα με βάση και βασικό άξονα τις ανάγκες κερδοφορίας των βιομηχάνων, των εξαγωγέων, των μεγαλεμπόρων και των τραπεζιτών. Επίσης, όλες οι συμφωνίες, η Κοινή Αγροτική Πολιτική, όλα τα προγράμματα και όλα τα κίνητρα δεν έχουν σκοπό να εξασφαλίσουν στον αγρότη την παραμονή του την αγροτική παραγωγή. Έχουν σκοπό να οδηγήσουν σε μεγάλες μονάδες κτηνοτροφικής και γεωργικής παραγωγής, καπιταλιστικού τύπου με μισθωτούς εργαζόμενους.

Συνεπώς, καταλήγω με αυτό που ξεκίνησα, ότι για το Κομμουνιστικό Κόμμα Ελλάδας, δεν είναι η λογική της εξωστρέφειας που εξασφαλίζει κέρδος στους μεγάλους. Για εμάς το πρώτο και κύριο είναι η αυτάρκεια για την κάλυψη των αναγκών του λαού με μία παραγωγή που θα στηρίζεται στην κοινωνική ιδιοκτησία και όχι στο κέρδος του καπιταλιστή. Ο σχεδιασμός θα είναι με επιστημονικό τρόπο και θα είναι κεντρικός σχεδιασμός, που θα έχει ως κριτήριο της παραγωγής την ικανοποίηση των κοινωνικών αναγκών.

Βεβαίως, αυτό σημαίνει σύγκρουση με το σημερινό εκμεταλλευτικό σύστημα που δημιουργεί φτώχεια, δυστυχία και πολέμους.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προέδρος της Επιτροπής):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Εισηγητής της Ελληνικής Λύσης):** Ευχαριστώ πολύ, κύριε Πρόεδρε.

Κατ’ αρχάς, για εμάς, ως Ελληνική Λύση, ο πρωτογενής τομέας είναι, εξαιρετικά, σημαντικός, ενώ ακριβώς σε αυτόν τον τομέα έχουμε αφιερώσει ένα μεγάλο μέρος του προγράμματός μας, των πεντακοσίων σελίδων, με στατιστικές με προτάσεις και με λύσεις για όλα τα προβλήματα.

Σε ότι αφορά στο βασικότερο, τη σύνδεση του κλάδου με τον τουρισμό που ανέφερε κ. Γιώτης, το τονίζαμε ανέκαθεν, όχι μόνο για τον πρωτογενή τομέα, αλλά γενικότερα για την εγχώρια παραγωγή, αφού διαφορετικά αυξάνονται τα εμπορικά ελλείμματα και το εξωτερικό μας χρέος, το οποίο έχει περάσει τα 560 δισεκατομμύρια, ενώ μειώνει το ΑΕΠ οπότε, είναι δώρον άδωρον.

Σωστά τόνισε, επίσης, ο κ. Σατολιάς πώς πρέπει να επιδοτείται η εργασία και όχι η ανεργία, κάτι που εμείς τονίζουμε, συνεχώς, στη Βουλή. Εντούτοις, επειδή το θέμα της σημερινής

σημερινής συζήτησης είναι η μελέτη της Ernst&Young, θα αναφερθούμε σε αυτή, σε ορισμένα μέρη, φυσικά, αφού δεν επιτρέπει ο χρόνος κάτι περισσότερο.

Η μελέτη της εταιρείας περιλαμβάνει ορισμένα στατιστικά και περιγραφικά στοιχεία για τις τάσεις της αγροτικής οικονομίας διεθνώς, καθώς, επίσης, κάποια για την Ελλάδα και την Ευρώπη. Επιπλέον, μία δημοσκόπηση, μία έρευνα πεδίου, όπως τη χαρακτηρίζει, όπου απηύθυνε κάποιο ερωτηματολόγιο σε 306 αγρότες, σε 47 στελέχη από αγροτικούς συνεταιρισμούς, σε 59 εκπροσώπους και στελέχη της μεταποίησης τροφίμων, καθώς, επίσης, σε 24 επαγγελματίες από το εμπόριο. Συνολικά, σε, περίπου, 430 άτομα. Πολλά από τα στοιχεία της μελέτης πάντως, δεν ενδιαφέρουν σε μεγάλο βαθμό, όπως τα στατιστικά απασχόλησης και οι τάσεις διεθνώς. Πόσο μάλλον, όταν έχουν αλλάξει οι συνθήκες και προβλέπεται έλλειψη τροφίμων κάτι που σήμερα θεωρείται σημαντικότερο από την κλιματική αλλαγή. Βέβαια, κάποια από αυτά, όπως η υψηλή συνεισφορά του πρωτογενούς τομέα στο ΑΕΠ είναι πλασματικά, με την έννοια πώς οφείλονται, κυρίως, στη μείωση του ΑΕΠ, λόγω της αποβιομηχάνισης της χώρας μας, καθώς, επίσης, των μνημονίων και όχι τόσο πολύ στην ανταγωνιστική στην ανταγωνιστικότητα του αγροτικού τομέα.

Εκτός αυτού, υπάρχουν πολλές τέτοιες μελέτες, που έχουν υποβληθεί και εδώ στη Βουλή, όπως οι παρακάτω. Πρώτη, η ανάλυση πλεονεκτημάτων, αδυναμιών, ευκαιριών και απειλών της ελληνικής πρωτογενούς παραγωγής για το στρατηγικό σχέδιο της νέας ΚΑΠ 2021-2027, την οποία συνέταξε το Γεωπονικό Πανεπιστήμιο και μάς παρουσιάστηκε, εδώ στη Βουλή, στις 26/11/2020. Δεν είναι αλήθεια, πιο ορθολογικό να χρησιμοποιούνται τα πανεπιστήμιά μας για τέτοιες μελέτες και όχι εταιρείες που απλά κοστίζουν πολλά χρήματα;

Δεύτερον, η μελέτη Πισσαρίδη, η οποία κινείται σε ανάλογες γραμμές στο αγροδιατροφικό. Εκτός αυτών, υπάρχουν μελέτες της diaNEOsis , όπως του Μαΐου του 2019, με τον τίτλο «Ένα νέο μοντέλο συνεργατικότητας για τον πρωτογενή τομέα στην Ελλάδα», η οποία προκρίνει τη σύσταση συνεταιρισμών, ενώ φαίνεται πως επηρέασε τη Νέα Δημοκρατία, αφού περιλαμβάνεται σχετική αναφορά στο πρόγραμμά της και ήταν από τα πρώτα νομοσχέδιά της.

Επίσης, έχουμε μελέτες του ΙΟΒΕ, αρκετά αξιόλογες θα μπορούσαμε να πούμε, όπως, για παράδειγμα, η συνεισφορά των εισροών στην αγροτική παραγωγή και το μέλλον του αγροτικού τομέα ή αγροτικά μηχανήματα και ανταγωνιστικότητα του αγροτικού τομέα στην Ελλάδα, τον Σεπτέμβριο του 2019, κ.λπ.. Μελέτες, μελέτες, μελέτες, λοιπόν, αλλά τίποτα στην πράξη. Μένουν, κυριολεκτικά, στα χαρτιά.

Τέλος, σε ότι αφορά στη δημοσκόπηση, το δείγμα είναι ελάχιστο. Οπότε, κατά την άποψή μας, δεν βοηθά ιδιαίτερα.

Η Νέα Δημοκρατία, πάντως, στο 20σέλιδο φυλλάδιο που παρουσίασε ως πρόγραμμα, λίγο πριν από τις εκλογές, είχε, μόλις, μία σελίδα και τον πρωτογενή τομέα, για τη γεωργία, η οποία, στην κυριολεξία, ήταν ανούσια και αόριστη. Υποσχόταν δε, 15 έως 20 δισεκατομμύρια ευρώ επενδύσεις στον πρωτογενή τομέα στις εκλογές, οι οποίες παρέμειναν, φυσικά, στη θεωρία. Δεν έγιναν ποτέ. Αντίθετα, από τα 43 δισεκατομμύρια που δόθηκαν για την πανδημία, που σπαταλήθηκαν για τα αχρείαστα lockdown καλύτερα, ενώ δεν τα είχαμε, τα δανειστήκαμε, δυστυχώς, μόλις 183 εκατομμύρια, από τα 43 δισεκατομμύρια, χορηγήθηκαν στον πρωτογενή τομέα. Αυτή είναι, δυστυχώς, η θλιβερή πραγματικότητα. Όλα τα άλλα είναι λόγια.

Αυτό που μας έκανε εντύπωση ήταν τα φωτοβολταϊκά σε γη υψηλής παραγωγικότητας, κάτι που δεν κάνει ούτε καν η Γερμανία και ειδικά το ότι συνεχίζεται σε μία εποχή με τροφική ανεπάρκεια, κάτι που θεωρούμε, εντελώς, ανεύθυνο.

Θα αναφερθώ τώρα σε ορισμένα σημεία της μελέτης που μας έκαναν εντύπωση. Στη σελίδα 10, όπως, επίσης, στις σελίδες 44 και 45, αναφέρονται μελλοντικές λύσεις από κρέας, με βάση τα κύτταρα και το φυτικό κρέας. Είναι δυνατόν να προτείνονται αμερικανικές μη υγιεινές λύσεις στη χώρα μας; Άλλωστε, στη δημοσκόπηση, η ποιότητα επιλέγεται στην πρώτη θέση.

Στη σελίδα 10, όπως, επίσης, στις σελίδες 46 και 47, αναφέρεται η γεωργία κάθετης παραγωγής, το vertical farming. Είναι κάτι που το έχουμε προτείνει κι εμείς πολλές φορές. Οπότε θα θέλαμε να ρωτήσουμε την εταιρεία, εάν υπάρχει κάποια μελέτη για το κόστος του στην Ελλάδα. Αυτό θα ήταν πολύ σημαντικό.

Στη σελίδα 15, η αναφορά σε μη κυβερνητικές οργανώσεις δίπλα στην Κυβέρνηση, ως μέρος των φορέων. Εδώ, πραγματικά, δεν καταλάβαμε καθόλου τη λογική.

Επίσης, στη σελίδα 15, στα εμπορικά κανάλια, δεν περιλαμβάνονται οι λαϊκές αγορές, εάν δεν κάνουμε λάθος, οι οποίες έχουν σημαντικό μερίδιο και εμείς τις υποστηρίζουμε, όπως, επίσης, τη δημιουργία δημοπρατηρίων.

Στη σελίδα 56, υπάρχει αναφορά σε σπατάλη τροφίμων, σε ένα επίκαιρο θέμα στο εξωτερικό, όπου αναγράφεται π;vς η Ελλάδα βρίσκεται στην πέμπτη χειρότερη θέση ανάμεσα στα 27 κράτη-μέλη, με επίπεδο σπατάλης 196 κιλά τροφίμων ανά άτομο. Είναι πολύ ενδιαφέρον, αν και μπορεί να μην ευθύνονται οι καταναλωτές, αλλά, ενδεχομένως, τα άλλα μέρη της αλυσίδας, όπως τα σουπερμάρκετ, κ.λ.π.. Κατά την άποψή μας, εδώ, επείγει να βρεθούν λύσεις.

Στη σελίδα 76, αναφέρεται η χρήση ΑΠΕ στη γεωργία. Έχει η εταιρεία κάποιο κόστος γι’ αυτό; Δεν είδαμε κάτι πουθενά.

Στη σελίδα 78, η συμβολαιακή γεωργία και κτηνοτροφία αναφέρεται πως μπορούν να συμβάλλουν καθοριστικά στην επίλυση προβλημάτων. Εντούτοις, δεν έχει υπάρξει σοβαρή εξέλιξη, παρά τα κίνητρα της Κυβέρνησης. Άρα, πρόκειται, επίσης, για θεωρία.

Στη δημοσκόπηση, δυστυχώς, δεν προλαβαίνουμε να αναφερθούμε, οπότε, θα κλείσουμε με τις προτάσεις.

Σε ότι αφορά, λοιπόν, στις προτάσεις της εταιρείας, στο ΣΤ΄ Μέρος, στις σελίδες 122 έως 131, αν και δεν υπάρχει κοστολόγηση -αν είναι δυνατό να γίνονται προτάσεις, χωρίς κοστολόγηση- θα επιλέγαμε τα εξής. Πρώτον, την αυτοματοποίηση, τα drone κ.λπ., τα οποία αναφέρουμε από καιρό και εμείς στο πρόγραμμά μας.

 Δεύτερον, την ανάπτυξη της εξωστρέφειας, στη σελίδα 126, με συντονισμένο και επαγγελματικό εξαγωγικό μάρκετινγκ. Απαιτεί, όμως, σημαντικά ποσά ακόμη και για μεγάλους παραγωγούς. Οπότε χρειάζεται η κρατική ενίσχυση και βέβαια οι συνέργειες.

Τρίτον, το Ταμείο Ανάκαμψης στη σελίδα 128, το οποίο, όμως, έχει μικρά ποσά για τη γεωργία, που, επιπλέον, μειώνονται με τον πληθωρισμό, ενώ έχουν, ήδη κατανεμηθεί, αν και δεν συμφωνούμε με πολλές από αυτές τις κατανομές. Εκτός αυτού, τα ποσά της Κοινής Αγροτικής Πολιτικής φοβόμαστε πως θα μειωθούν, έτσι όπως γίνεται η κατανομή, αν και ονομαστικά δεν έχουν μεταβληθεί στο σύνολο.

Επομένως, χρειάζεται απαραίτητα τραπεζική χρηματοδότηση και πόροι -τραπεζική χρηματοδότηση γνωρίζουμε πολύ καλά ότι δεν έχουν οι τράπεζες-, ενώ εάν δεν λυθεί το

πρόβλημα νούμερο ένα των αγροτών, η άνοδος του κόστους τους, όπως των λιπασμάτων, των ζωοτροφών, κ.λπ., που λέγαμε από πέρυσι ότι πρέπει να στηριχθούν σε αυτόν τον τομέα, ο πρωτογενής μας τομέας θα συρρικνωθεί επικίνδυνα.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Να διευκρινίσω ότι η μελέτη αυτή, απ’ όσο ξέρω αυτοχρηματοδοτήθηκε από την Ernst & Young. Βεβαίως μπορεί να συμμετείχε και η Τράπεζα Πειραιώς. Εμείς δεν καλέσαμε αυτούς που τη χρηματοδότησαν. Εμείς καλέσαμε αυτούς που έκαναν την ανάλυση, για να μας παρουσιάσουν τα στοιχεία και να γίνει αφορμή για κουβέντα.

Τον λόγο έχει ο κ. Μαύρος.

**ΑΘΑΝΑΣΙΟΣ ΜΑΥΡΟΣ (Εταίρος-Επικεφαλής Τμήματος Εφοδιαστικής Αλυσίδας και Διεπιχειρησιακών Λειτουργιών ΕΥ Ελλάδος και ΕΥ Κεντρικής, Ανατολικής, Νοτιοανατολικής Ευρώπης και Κεντρικής Ασίας (CESA))**: Η μελέτη αποκλειστικά ήταν του χρόνου των στελεχών της Ernst &Young και της Τράπεζας Πειραιώς και δεν χρηματοδοτήθηκε από κανέναν πόρο.

**ΝΑΤΑΣΑ ΚΟΥΜΠΟΥΡΕΛΟΥ (Διευθύντρια Συμβουλευτικών Υπηρεσιών ΕΥ Ελλάδος)**: Κύριε Πρόεδρε, να αναδείξουμε τη σημασία του τομέα. Να πούμε ότι όσοι έχουν απαντήσει στο δείγμα, δεν είναι απλά στελέχη, είναι και στελέχη εκπρόσωποι φορέων. Δηλαδή, το να έχεις 20, 25 στελέχη στο λιανεμπόριο, για παράδειγμα, καταλαβαίνετε ότι αυτομάτως πιάνει, σχεδόν, όλο το λιανεμπόριο.

Χαιρόμαστε πάρα πολύ, γιατί μας αρέσει που διαβάζουν τη μελέτη μας αναλυτικά και οι δύσκολες ερωτήσεις μας κάνουν καλύτερους.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Δεν είναι η πρώτη μελέτη που κάνει η Ernst&Young. Το ξέρω, γιατί μου τις στέλνετε με την ιδιότητα του Προέδρου της Επιτροπής. Μου έχετε στείλει και άλλες φορές στο παρελθόν παρόμοιες μελέτες για άλλα θέματα, που είναι μέσα στην επικαιρότητα τη στιγμή που γίνεται. Γι’ αυτό και αυτή τη φορά πήραμε και την πρωτοβουλία και είπαμε, αφού γίνεται αυτή η δουλειά, γιατί να μην γίνει λίγο ευρύτερα γνωστή. Και ότι θέλει ας αξιοποιήσει ο καθένας. Αν θέλει ας μην αξιοποιήσει τίποτα. Δεν είναι υποχρεωτικό.

Κύριε Λογιάδη, έχετε το λόγο.

**ΓΕΩΡΓΙΟΣ ΛΟΓΙΑΔΗΣ (Εισηγητής του ΜέΡΑ25)**: Ευχαριστώ πολύ, κύριε Πρόεδρε. Να ευχαριστήσουμε τους προσκεκλημένους μας για τις τοποθετήσεις τους.

Κύριε Υπουργέ, κυρίες και κύριοι, πώς μπορεί ο αγροδιατροφικός τομέας να αντιμετωπίσει τις προκλήσεις σήμερα. Ως ΜέΡΑ25 εμείς προτείνουμε. Πρώτιστο πρόβλημα είναι η κλιματική κρίση. Βλέπουμε, συνεχώς, παντού τεράστιες καταστροφές προϊόντων, λόγω της κλιματικής κρίσης. Η πρόταση σε πανευρωπαϊκό επίπεδο, ως ΜέΡΑ25, είναι η Ευρωπαϊκή Ένωση να εκδώσει ομόλογα 500 δισεκατομμυρίων ευρώ, περίπου 5% του ΑΕΠ της Ευρωπαϊκής Ένωσης για την κοινή ευρωπαϊκή πράσινη δράση, διότι αφορά όλους μας. Αυτά τα ομόλογα θα τα εγγυηθεί η Ευρωπαϊκή Κεντρική Τράπεζα για τη χρηματοδότησή τους.

Κύριε Πρόεδρε, είμαι νέος Βουλευτής και διερωτώμαι πόσες φορές στο παρελθόν έχουν γίνει τέτοιες ανάλογες συζητήσεις και ενημερώσεις στη Βουλή. Πιστεύω ότι σήμερα δεν είναι η πρώτη φορά που γίνεται αυτό. Διερωτώμαι, επίσης, εάν μας βλέπουν άνθρωποι του μόχθου, της εργασίας, από το χωράφι, ψαράδες, κτηνοτρόφοι, μελισσοκόμοι, τι θα σκέπτονται. Ο πρωτογενής τομέας έχει απαξιωθεί διαχρονικά απ’ όλες τις κυβερνήσεις, κατόπιν επιταγών της Ευρωπαϊκής Ένωσης. Την απαξίωση αυτή τη βλέπουμε στον πρωτογενή τομέα, όταν το 1980 ο πρωτογενής τομέας συνεισέφερε το 17% στο ΑΕΠ της χώρας, το 2020 η συνεισφορά ήταν μικρότερη του 4%. Την απαξίωση αυτή του πρωτογενούς τομέα και την πλήρη εξάρτηση της Ελλάδας και της Ευρωπαϊκής Ένωσης θα την ονομάζαμε «ανατομία ενός διαχρονικού εγκλήματος».

Μιλάμε για γεωργία, κτηνοτροφία, αλιεία, δασοκομία, μελισσοκομία. Όλοι αυτοί πλήττονται από την κλιματική κρίση, από ένα τεράστιο δημογραφικό πρόβλημα που έχουμε στην Ελλάδα. Αναφερθήκατε πολύ στο θέμα των εργατών. Από την ακρίβεια, από το ρεύμα που έχει «εκτιναχθεί», από τα λιπάσματα, τις ζωοτροφές, από την υπερφορολόγηση, λόγω μνημονίων, από τα «κόκκινα» δάνεια, από τη μη ύπαρξη χρηματοδότησης, διότι λείπει η Αγροτική Τράπεζα. Οι ελεγκτικοί μηχανισμοί είναι απαξιωμένοι, υποστελεχωμένοι, ενώ οι αποζημιώσεις είναι με καθυστερήσεις και «κουτσουρεμένες».

Η εγκατάλειψη της υπαίθρου είναι θέμα εθνικής επιβίωσης, θέμα εθνικής ασφάλειας. Η Κοινή Αγροτική Πολιτική επιδοτεί, ουσιαστικά, εκτάσεις και αριθμούς ζώων και όχι παραγωγή ή ποιότητα παραγόμενων προϊόντων. Άρα, τι θα κάνουμε; Θα «πανωγράψουμε», όπως λέμε στην Κρήτη και θα καταπατήσουμε εκτάσεις. Πρέπει τα χρήματα να πάνε στην παραγωγή, είπε ο κ. Σατολιάς και συμφωνούμε απόλυτα.

Η Ευρωπαϊκή Ένωση, ουσιαστικά, κατευθύνεται από τα «λόμπι» των Βρυξελλών και κανείς δεν έθεσε θέμα βέτο στις Βρυξέλλες, που είναι το μοναδικό ουσιαστικά «όπλο» που έχουν τα μικρά κράτη, απέναντι στα μεγάλα από τη συνθήκη ίδρυσης της Ευρωπαϊκής Ένωσης. Αυτό το βέτο πάει τώρα να καταργηθεί και αυτό θα είναι η «ταφόπλακα» της Ευρωπαϊκής Ένωσης θεωρούμε. Σας διαβάζω από τη «Ναυτεμπορική» στις 2 Οκτωβρίου του 2021: «Η Ευρωπαϊκή Ένωση παραμένει χαμένη στο λαβύρινθο των λόμπις. Πάνω από 30.000 λομπίστες περιφέρονται στις Βρυξέλλες στους διαδρόμους, συνεδριάζουν ανεξέλεγκτα με μέλη του Ευρωπαϊκού Κοινοβουλίου, με διάφορους αξιωματούχους κεκλεισμένων των θυρών, ένας τεχνοκρατικός μύλος, μία ζούγκλα θεσμών, που μόνο μακριά από τους πολίτες έχει στόχο να βελτιώσει τις αποφάσεις τους με μη διαφανείς διαδικασίες». Τρέμω τη στιγμή που αντί για μουσακά ή αντικρυστό, θα τρώμε τα χαπάκια των αστροναυτών. Φοβάμαι, όμως, ότι αυτό γίνεται, ήδη, με τα διατροφικά συμπληρώματα.

Το όραμα του ΜέΡΑ25 για την αγροτική ανάπτυξη υποστηρίζει, ότι θα πρέπει οπωσδήποτε να πετύχουμε αυτάρκεια, «whatever it takes», όπως είπε τότε και ο Ντράγκι. Εγγυημένο εισόδημα στον αγρότη και αξιοπρέπεια, με στόχο τη βέλτιστη αγροδιατροφική πράσινη ανάπτυξη, αξιοποιώντας τα εργαλεία της Ευρωπαϊκής Ένωσης που δικαιούμαστε.

Διατροφική αυτάρκεια, όπως έκανε από την αρχή της ίδρυσης του το κράτος του Ισραήλ. Την ήπια αλιεία, με περιορισμό του αριθμού των ιχθυοκαλλιεργειών και επιβολή αυστηρών κανόνων, σε ότι αφορά στις τροφές και την πυκνότητα όσων παραμείνουν. Τον συστηματικό περιορισμό φυτοφαρμάκων και χημικών βελτιωτικών εδάφους, την έμφαση στην βιολογική παραγωγή, την ανάπτυξη της κτηνοτροφίας, με στόχο τη μετάβαση σε ημιεντατική και προοπτικά, αμιγώς, βιολογική κτηνοτροφία, καθώς, επίσης, και τη μεταποίηση αυτών των προϊόντων στην Ελλάδα. Την αύξηση των μονάδων βιοαερίου και επεξεργασίας απορριμμάτων σε μορφή βιομάζας, την εξοικονόμηση νερού με επαναχρησιμοποίησή του, την υδροπονία στις καλλιέργειες, την αναδιάρθρωση των καλλιεργειών. Επίσης, να αποτρέπονται φαινόμενα μονοκαλλιέργειας που διευκολύνουν τη διάδοση ασθενειών. Απαιτείται να λυθεί το χωροταξικό, η επιτάχυνση και χρηματοδότηση των ερευνών, εξειδικευμένο προσωπικό γι’ αυτά τα θέματα.

Η εθνική νομοθεσία για τη γενετική βελτίωση με φυσικούς τρόπους αυτόχθονων και τη διάσωση ελληνικών κτηνοτροφικών φυλών, αλλά και την ανασυγκρότηση και ανάπτυξη της Ελληνικής Τράπεζας Σπόρων. Δημιουργία δημόσιας τράπεζας γης. Στο εμπορικό κομμάτι να υπάρχουν καταρτισμένοι άνθρωποι με γνώσεις μάρκετινγκ και ηλεκτρονικών υπολογιστών, οικονομιών και τεχνολογίας τροφίμων.

Η χρήση Ανανεώσιμων Πηγών Ενέργειας, οι οποίες θα σέβονται τα βουνά και τις θάλασσες. Εμείς μιλάμε πάντα για πλωτές ανεμογεννήτριες και όχι τα φωτοβολταϊκά σε γη υψηλής παραγωγικότητας. Επίσης, δημιουργία μικρών υδροηλεκτρικών φραγμάτων.

Σε ότι αφορά στο αγροτικό πετρέλαιο, καθιέρωση αγροτικού πετρελαίου για τις αγροτικές ανάγκες, ώστε να έχουμε μείωση κόστους παραγωγής, ανάλογα με αυτό των υπόλοιπων ευρωπαϊκών αγροτικών περιοχών που χρησιμοποιούν αγροτικό πετρέλαιο.

Επίσης, σύνδεση τουρισμού και εστίασης, με την τοπική αγροτική παραγωγή. Προέρχομαι από τον τουριστικό τομέα, τον τριτογενή, τομέα και πολλές φορές μάς λένε οι ξένοι για ποια ελληνική διατροφή μιλάμε, όταν τα αρνάκια μας είναι από τη Νέα Ζηλανδία και οι πατάτες μας από την Τουρκία

Και τέλος, πολύ βασικό, είναι η ύπαρξης δημόσιας αναπτυξιακής αγροτικής τράπεζας. Η Αγροτική Τράπεζα είναι το «έγκλημα» των μνημονιακών κυβερνήσεων Νέας Δημοκρατίας, ΚΙΝ.ΑΛ. και ΣΥΡΙΖΑ. Τον Ιούλιο του 2012, έναν μήνα μετά τις εκλογές και τον σχηματισμό κυβέρνησης Σαμαρά - Βενιζέλου - Κουβέλη, με τον χαρακτήρα του κατεπείγοντος πέρασε στα χέρια της Τράπεζας Πειραιώς το υγιές τμήμα της Αγροτικής Τράπεζας. Ο ΣΥΡΙΖΑ, ως Κυβέρνηση, δεν έδωσε λύση στο πρόβλημα, αντιθέτως το επιδείνωσε. Ο κ. Σταϊκούρας, τονίζει -σας διαβάζω αυτολεξεί- ότι «αποτελεί αδιαμφισβήτητο γεγονός, ότι η επιλογή της κυβέρνησης ΣΥΡΙΖΑ-ΑΝ.ΕΛ. το 2015 να επιτρέψει την πώληση των κόκκινων δανείων των τραπεζών σε funds με μία πρόχειρη νομοθέτηση, χωρίς να διασφαλίζει ειδικές κατηγορίες δανείων, όπως αυτά των αγροτών της πρώην Αγροτικής Τράπεζας, είναι η καταστροφή των αγροτών». Όμως, ο ίδιος δρόμος, συνεχίζεται.

Ακούσαμε για υψηλό κόστος παραγωγής, μεταφοράς, κ.λπ.. Ποιο είναι το όφελος, όμως, να είσαι αυτάρκης και να μην είσαι «έρμαιο» εισαγωγών, όπως βλέπουμε σήμερα; Το αλεύρι, υπάρχει ή δεν υπάρχει; Είμαστε αυτάρκεις ή δεν είμαστε;

Κλείνοντας με την ερώτηση του σημερινού θέματος συζήτησης, δηλαδή, πως μπορεί ο αγροδιατροφικός τομέας να αντιμετωπίσει τις προκλήσεις σήμερα, η απάντηση είναι ότι μπορεί να αντιμετωπίσει τις προκλήσεις σήμερα, εάν υπάρχει πολιτική βούληση. Η γνώση υπάρχει, όπως ανέπτυξαν οι προσκεκλημένοι μας σήμερα. Να ενισχυθούν τα αποθέματα ρυζιού και σιτηρών στην Κίνα, με τη βοήθεια αγροτών και ειδικών που γνωρίζουν ανακοίνωσε ο Πρόεδρος της Κίνας. Εμείς εισάγουμε 5.000 τόνους αμπελόφυλλα ετησίως από την Κίνα και τώρα κατασκευάζει ο Κινέζος και εργοστάσιο για να μας εξάγει ντολμαδάκια. Ελληνική διατροφή; Δεν νομίζω. Έχουμε πλήρης εξάρτηση από τις εισαγωγές.

Όλα είναι θέματα προτεραιοτήτων και πολιτικής βούλησης. Θα τα πείτε όλα αυτά στον Υπουργό, κύριε Σατολιά όπως είπατε, ότι πρέπει τα χρήματα να πηγαίνουν στην παραγωγή, ότι πρέπει να επιδοτούμε την εργασία και όχι την ανεργία. Το ίδιο λέμε και εμείς με τον τουρισμό. Θα πάει, όμως, ο κ. Υπουργός στις Βρυξέλλες να θέσει θέμα βέτο; Δεν το βλέπω.

Γι’ αυτό εμείς, ως ΜέΡΑ25, λέμε, ρήξη και αλλαγή πορείας με όλα αυτά που μέχρι σήμερα κάνατε, για να υπάρχει μέλλον. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι και εκλεκτοί προσκεκλημένοι, ο χρόνος αρχίζει να μας πιέζει ασφυκτικά. Ήδη, υπάρχουν επτά συνάδελφοι που έχουν ζητήσει να κάνουν παρέμβαση και με αυστηρά τα πέντε λεπτά ομιλίας, θέλουμε, περίπου, σαράντα λεπτά, συν τον Υπουργό. Ο χρόνος, όμως, δεν φτάνει, καθώς πρέπει να παραδώσουμε την Αίθουσα.

Η πρότασή μου, λοιπόν, είναι, να διακόψουμε τη σημερινή συνεδρίαση κάπου εδώ και επειδή έχει αρκετό ενδιαφέρον και για να υπάρχει και περισσότερος χρόνος στους συναδέλφους να μιλήσουν, αλλά και στον Υπουργό και πιθανόν και κάποιος άλλος να θέλει να δευτερολογήσει σε αυτά που ακούστηκαν και τις παρατηρήσεις, να προγραμματίσουμε μία επόμενη συνεδρίαση μετά από κάποιες μέρες. Και αυτό το αναλαμβάνω εγώ, γιατί, όπως εμείς πήραμε την πρωτοβουλία, για να οργανωθεί η σημερινή συζήτηση, έτσι αναλαμβάνουμε και τη δέσμευση να επαναληφθεί. Όμως, δεν μπορώ να σας πω, ότι θα γίνει την άλλη εβδομάδα, αλλά το προσεχές δεκαήμερο.

Από την πλευρά μου, λοιπόν, κάνω αυτή την πρόταση, αλλά θα ήθελα και τη σύμφωνη γνώμη όλων όσοι είμαστε εδώ, ξεκινώντας από τον κ. Υπουργό.

Τον λόγο έχει ο Υπουργός.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης)**: Κύριε Πρόεδρε, αποδείχτηκε, ότι υπάρχει πολύ μεγάλο ενδιαφέρον για το συγκεκριμένο ζήτημα και, βεβαίως, έγινε μία πρώτη καλή κουβέντα. Αξιολογώντας τα όσα ακούστηκαν εδώ, θεωρώ ότι πρέπει να έχουμε δεύτερη συνεδρίαση για τον εξής λόγο, βεβαίως, όσο πιο άμεσα γίνεται. Επειδή το θέμα ξεπερνά τα όρια μιας έρευνας μόνο, όσο αξιόλογης και να είναι, που είναι πολύ αξιόλογη η έρευνα που μελετούμε, εγώ θα πρότεινα στην επόμενη συνεδρίαση να αναλυθεί και η έρευνα του Γεωπονικού Πανεπιστημίου και να έχουμε στη συνέχεια την πρόσθεση και όποια άλλη κρίνει το Προεδρείο σας, έτσι ώστε να έχουμε συνολικά μία τοποθέτηση των συναδέλφων Βουλευτών και μια δική μου τότε ολοκληρωμένη παρέμβαση.

Βέβαια, θα ήθελα να μπορούσα να έχω, έστω και για λίγο σήμερα, τον λόγο, αλλά νομίζω, ότι ίσως τελικά θα εξυπηρετούσε όλους το να έχουμε την παρουσίαση και της μελέτης που έχει κάνει το Γεωπονικό Πανεπιστήμιο και μία συνολική τοποθέτηση των συναδέλφων. Τουλάχιστον, αυτή είναι η δική μου πρόταση προς την Επιτροπή.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Υπάρχει κάποια διαφορετική προσέγγιση από αυτό που προτείναμε;

Τον λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ**: Δεν αμφιβάλλουμε για την αναγκαιότητα να προσεγγίσουμε και άλλες μελέτες, αλλά αυτή την ώρα, κύριε Υπουργέ, ξέρετε ότι «τρέχουν» πάρα πολλά προβλήματα στον αγροτικό χώρο, πέραν από τη διατροφική κρίση και για τα οποία επειδή είμαστε σήμερα εδώ. Περιμέναμε ότι θα μας δοθεί η δυνατότητα να προσεγγίσουμε και αυτά τα ζητήματα, γιατί αυτά παρακολουθεί ο αγροτικός κόσμος.

Άρα, λοιπόν, δεσμεύεστε εσείς ότι συγκεκριμένη μέρα, την άλλη βδομάδα, με αυτές τις προϋποθέσεις, θα ξεκινήσουμε τη συζήτηση από το σημείο που βρισκόμαστε;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Καταρχήν, όπως είπα, η πρωτοβουλία αυτή ξεκίνησε από το Προεδρείο. Προφανώς, δεν μπορούσε να γίνει χωρίς την αποδοχή και το «αγκάλιασμα» από τον συγκεκριμένο Υπουργό. Εκείνος απηύθυνε την πρόσκληση για το τυπικό μέρος, άρα, είμαστε σε συνεννόηση. Άρα, προφανώς, δεσμευόμαστε, ότι θα επαναληφθεί σε κάποιες μέρες. Πρώτος εγώ δεν θα ήθελα αυτή η συνεδρίαση να τελειώσει έτσι.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης)**: Κύριε Πρόεδρε, αν μου επιτρέπετε, αν είναι απλά να την ολοκληρώσουμε σήμερα, ας την ολοκληρώσουμε. Εγώ δεν έχω κανένα πρόβλημα. Βέβαια είναι και συγκεκριμένο το αντικείμενο. Όποτε θέλετε, όμως, θα ξαναέρθω στην Επιτροπή για όποιο άλλο ζήτημα. Σήμερα έχουμε την αξιολόγηση της έρευνας, αλλά εάν θέλετε και αύριο να έρθω.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Δεν υπάρχουν προϋποθέσεις. Αυτό που λέτε είναι αυτονόητο. Δεν είναι προϋπόθεση, είναι αυτονόητο. Μην το λέτε καθόλου, αφού το είπα εγώ πρώτος. Η εισήγηση έγινε για το αγροδιατροφικό θέμα, όχι για Κοινοβουλευτικό Έλεγχο για όλα τα θέματα της γεωργίας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης)**: Για τη μελέτη του Γεωπονικού Πανεπιστημίου που ειπώθηκε, εγώ αποδέχομαι και αυτή τη μελέτη και την πρόταση, ώστε να την αναλύσουμε και αυτή.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τον λόγο έχει η κυρία Τελιγιορίδου.

**ΟΛΥΜΠΙΑ ΤΕΛΙΓΙΟΡΙΔΟΥ**: Κύριε Πρόεδρε, εγώ συμφωνώ να συνεχιστεί η συνεδρίαση μία άλλη μέρα, γιατί, πράγματι, δεν υπάρχει χρόνος και να συμπεριληφθεί και η έρευνα από το Γεωπονικό Πανεπιστήμιο.

Θα ήθελα, όμως, να προτείνω, εκτός από την έρευνα της Ernst &Young, η οποία έγινε χωρίς καμία χρηματοδότηση, εκτός από την έρευνα του Γεωπονικού Πανεπιστημίου, που, επίσης, έγινε εθελοντικά, να συμπεριληφθεί και μία έρευνα που χρηματοδοτήθηκε από την ελληνική Κυβέρνηση, αυτή της Παγκόσμιας Τράπεζας. Να έρθει εδώ και χρηματοδοτούμενη έρευνα, γιατί είδαμε όλες τις μη χρηματοδοτούμενες, αλλά τη χρηματοδοτούμενη την περιμένουμε εδώ και μήνες.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης)**: Κύριε Πρόεδρε, εμείς δεν έχουμε καμία αντίρρηση, εννοείται.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**:Η διαβούλευση γίνεται τώρα, για να βρούμε ημερομηνία για την άλλη εβδομάδα. Όμως, επειδή μπορεί να ορίσουμε μία ημέρα και να δυσκολευτούμε, αφήστε μας λίγο να συνεννοηθούμε με τις υπηρεσίες της Βουλής, να έχουμε Αίθουσα και χρόνο και εγκαίρως, πολύ εγκαίρως, θα ειδοποιηθείτε όλοι με τον ίδιο τρόπο. Όλα όσα ακούστηκαν αξιολογούνται. Η δέσμευσή μου, ως Προεδρείο, είναι ότι στο επόμενο, περίπου, δεκαήμερο θα προγραμματίσουμε την επόμενη συνεδρίαση.

**ΓΕΩΡΓΙΟΣ ΚΑΡΑΣΜΑΝΗΣ:** Πολύ πάει πίσω η διαδικασία, κύριε Πρόεδρε. Είναι θέματα που πρέπει να συζητήσουμε, ακριβώς γι’ αυτή την μελέτη. Πάλι θα φτάσουμε τις τρεις ώρες και δεν θα μπορέσουμε να μιλήσουμε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κύριος Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, εδώ τίθεται ένα ζήτημα διαχείρισης και από πού θα ξεκινήσει η συνεδρίαση και τι θα πούμε. Εδώ έχουμε μία έκθεση, επί τη βάσει της οποίας γίνεται η συζήτηση. Αν έρθουν και άλλες δύο εκθέσεις του Γεωπονικού Πανεπιστημίου και της Παγκόσμιας Τράπεζας, που οπωσδήποτε μπορεί να εξεταστούν σε μία άλλη συνεδρίαση, θα απαιτηθούν νέες εισηγήσεις και ενδεχομένως, και άλλοι Βουλευτές θα ζητήσουν τον λόγο και θα «χαθεί» η συζήτηση.

Επί της συγκεκριμένης έκθεσης που εξετάσαμε σήμερα, συμφωνούμε να πάμε σε μία άλλη συνεδρίαση, να πάρουν τον λόγο οι Βουλευτές που τον έχουν ζητήσει και να απαντήσουν οι προσκεκλημένοι μας, για να γίνει μία ολοκληρωμένη συζήτηση; Για τις άλλες δύο εκθέσεις, οργανώστε μία άλλη συνεδρίαση, γιατί είναι, εξίσου, σημαντικές.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Είναι λογικό αυτό που λέτε, έχετε μου εμπιστοσύνη. Προφανώς, σέβομαι τους συναδέλφους που έχουν ζητήσει τον λόγο και αυτό θα αποδειχθεί και στην επόμενη συνεδρίαση. Όμως, θα συμπεριλάβουμε και κάτι άλλο στη συζήτηση, γιατί δεν μπορούμε να κάνουμε συνεχώς συνεδριάσεις. Τουλάχιστον, σε ότι αφορά στη μελέτη του Γεωπονικού Πανεπιστήμιου, που ο Πρύτανής του μάς τίμησε σήμερα με την παρουσία του και παραμένει καθ’ όλη τη διάρκεια της συνεδρίασης, θα τον ακούσουμε. Δεν δεσμεύομαι για κάτι άλλο, θα το εξετάσω, χωρίς να το απορρίπτω.

Πάντως, οι συνάδελφοι θα συνεχίσουν τη διαδικασία αυτή, είτε με φυσική παρουσία, είτε με webex, για να τοποθετηθούν. Θα το δούμε, θα το ισορροπήσουμε πάρα πολύ καλά, ούτως ώστε και στο κλείσιμο της τελικής κουβέντας να βγει και ένα συμπέρασμα.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, μπορώ να έχω τον λόγο για λίγο, για να δώσω μία πρώτη εικόνα των θέσεων του Υπουργείου;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Θα έχετε, γιατί εσείς θα κλείσετε τη σημερινή συνεδρίαση. Όμως, την κανονική σας ομιλία θα την κάνετε στην επόμενη συνεδρίαση. Όπως το είπατε, θα γίνει.

Τον λόγο έχει ο κύριος Πουλάς.

**ΑΝΔΡΕΑΣ ΠΟΥΛΑΣ (Εισηγητής του Κινήματος Αλλαγής):** Θεωρώ ότι ο Υπουργός θα πρέπει να πάρει τον λόγο να πει δυο τρία πράγματα, τουλάχιστον, για πέντε λεπτά, για να απαντήσει σε όλα αυτά που ακούστηκαν από τους Εισηγητές.

Δεύτερον, οι συνάδελφοι θα πρέπει να τοποθετηθούν πάνω στη συγκεκριμένη μελέτη, αλλά, εάν μας κοινοποιηθεί και κάποια άλλη μελέτη, όπως η μελέτη από το Γεωπονικό Πανεπιστήμιο, είτε η μελέτη της Παγκόσμιας Τράπεζας, θα μπορούσαμε να τις συζητήσουμε σε μία άλλη συνεδρίαση, εφόσον ο Πρόεδρος αναλαμβάνει να προγραμματίσει τη συνεδρίαση.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Θα δεσμευτούμε. Θα μιλήσουν οι συνάδελφοι που δεν μίλησαν σήμερα, θα παρουσιαστεί ό,τι επιπλέον στοιχείο υπάρχει. Βεβαίως, εφόσον θα έχετε κάτι καινούργιο να προσθέσετε και έχετε ενημερωθεί για κάτι, θα ζητήσετε να δευτερολογήσετε. Θα σας δώσω χρόνο στο κλείσιμο.

Τον λόγο έχει ο κύριος Κίντζιος.

**ΣΠΥΡΙΔΩΝ ΚΙΝΤΖΙΟΣ (Πρύτανης του Γεωπονικού Πανεπιστημίου Αθηνών):** Ήθελα να καταθέσω, κύριε Πρόεδρε, ότι το Γεωπονικό Πανεπιστήμιο είναι πάντα στη διάθεση του Σώματος, όποτε κληθούμε. Έχετε πλήρη ανταπόκριση, όποτε κληθούμε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Θα συνεννοηθούμε και για το διαδικαστικό θέμα της μελέτης και πώς μπορεί να φτάσει στους συναδέλφους.

Αφού, λοιπόν, τα διευκρινίσαμε αυτά τα θέματα και οι συνάδελφοι της Επιτροπής γνωρίζουν, ότι, ό,τι λέμε το κάνουμε, θα προγραμματίσουμε για το αμέσως επόμενο διάστημα, την επόμενη συνεδρίαση. Είπαμε για την επόμενη Τρίτη βεβιασμένα, αλλά πιθανόν να μη βγει, οπότε ας μην το πάμε τόσο βιαστικά. Είναι σήμερα Τετάρτη. Πιθανόν θα την προγραμματίσουμε την μεθεπόμενη εβδομάδα και με μεγαλύτερη άνεση, ώστε και χρόνος να υπάρχει και εγκαίρως να ενημερωθούν όλοι για τα προγράμματά τους, ώστε όλοι οι συνάδελφοι να αποφασίσουν, αν θα είναι εδώ με φυσική παρουσία ή να έχουν τη δυνατότητα να συνδεθούν διαδικτυακά.

Τον λόγο έχει ο κ. Υπουργός.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ κύριε Πρόεδρε.

Εκτός κειμένου, θα ήθελα να πω, ότι πρώτον, είναι πάρα πολύ ευχάριστο που βλέπω, ότι υπάρχει πολύ μεγάλο ενδιαφέρον για ένα ζήτημα που είναι κυρίαρχο, αυτή τη στιγμή, στην παγκόσμια κοινή γνώμη και είναι ένα ζήτημα που απασχολεί όλες τις κυβερνήσεις. Είναι, πράγματι, το ζήτημα της επισιτιστικής επάρκειας, ένα θέμα που η ενεργειακή κρίση και ο πόλεμος ήρθε να το οξύνει, καθώς είχε ξεκινήσει νωρίτερα, με βάση τα νέα κλιματικά φαινόμενα. Ίσως, αυτό που έγινε τελευταία, είναι και η αιτία, για την οποία βλέπουμε αυτή τη μεγάλη ανησυχία όλου του κόσμου, η οποία ελπίζουμε να οδηγήσει και στον σωστό σχεδιασμό και στην υλοποίηση θέσεων και προγραμμάτων, τα οποία θα βοηθήσουν πραγματικά, να μην αντιμετωπίσουμε ποτέ ζήτημα επισιτιστικής κρίσης.

Οφείλω να πω, ότι η καταγραφή των δεδομένων, νομίζω απ’ όλες τις πολιτικές πλευρές, αλλά και απ’ όλους, όσοι πήραν τον λόγο, έγινε, κατά βάση, περίπου, στο ίδιο πλαίσιο. Τα ξέρουμε τα προβλήματα του πρωτογενούς τομέα στη χώρα μας. Τα γνωρίζουμε όλοι νομίζω. Τα γνωρίζουμε, όσοι έχουμε επαφή με τον πρωτογενή τομέα άμεσα, με τη μεταποίηση, αλλά γενικότερα, ξέρουμε τις δυσλειτουργίες και τις ανεπάρκειες που υπάρχουν χρόνια στον συγκεκριμένο τομέα στη χώρα μας.

Ταυτόχρονα, όμως, ξέρουμε και τις δυνατότητες. Η Ελλάδα, πραγματικά, μπορεί να παράξει εξαιρετικά ποιοτικά προϊόντα, τα οποία μπορούν να βοηθήσουν, όχι μόνο αν έχουμε ζήτημα επισιτιστικής επάρκειας, αλλά να μπορούμε και να εξάγουμε και να έχουμε πλούτο για τη χώρα μας. Καταλήγουμε, λοιπόν, όλοι μας στο ποιο είναι το πρόβλημα. Το ξέρουμε. Πρέπει να ενισχύσουμε τι; Δεν θα έλεγα, ακριβώς, στον αγρότη, αν και ο αγρότης είναι ο πυρήνας. Θα έλεγα την παραγωγή. Πρέπει να στραφούμε σε ένα νέο μοντέλο, που σε κάθε δικιά μας πρωτοβουλία, σε κάθε υποστηρικτική ενέργεια του Υπουργείου, της κεντρικής διοίκησης όλων ημών, θα υπάρχει ο παραγωγός. Αν δεν υπάρχει η παραγωγή, δεν μπορούμε να λύσουμε το μεγάλο αυτό ζήτημα που υπάρχει. Βεβαίως, πρέπει να ισορροπήσουμε την παραγωγή, με βάση το ευρωπαϊκό πλαίσιο, σε σχέση με την πράσινη μετάβαση, η οποία προβληματίζει κεντρικά και την Ευρώπη, αλλά μπορεί να βρεθεί ο τρόπος αυτής της εξισορρόπησης.

Ήρθε η ώρα για να πούμε αλήθειες. Να λύσουμε χρόνιες «παθογένειες» του πρωτογενούς τομέα στη χώρα μας. Πρέπει να κοιτάξουμε στα μάτια τον πραγματικό παραγωγό και να του πούμε τι θα κάνουμε γι’ αυτόν. Πρέπει να στηρίξουμε μόνο αυτόν. Και μόνο που γίνεται συζήτηση σε αυτή την Αίθουσα, η δυνατότητα κάποιοι χωρίς ζωικό κεφάλαιο, εκμεταλλευόμενοι κάποιες διατάξεις, να μπορούν να εισπράττουν επιδοτήσεις και να τις στερούνται, ίσως, σε κάποιο βαθμό, οι πραγματικοί παραγωγοί, οι πραγματικοί κτηνοτρόφοι, θεωρώ ότι είναι προσβλητικό για όλο το πολιτικό σύστημα, διαχρονικά.

Πρέπει, λοιπόν, να δούμε τις αρρυθμίες, να δούμε τις στρεβλώσεις, να κοιτάξουμε στα μάτια αυτά τα προβλήματα, όλοι μαζί. Εγώ έκανα μία κίνηση πριν από δεκαπέντε μέρες. Κάλεσα τους συναδέλφους του ΣΥΡΙΖΑ, που ασχολούνται με τον πρωτογενή τομέα στο Υπουργείο. Θα κάνω το επόμενο διάστημα παρόμοιες προσκλήσεις και σε εκπροσώπους από τα άλλα πολιτικά κόμματα. Είναι σημαντικό, να μπορέσουμε να προχωρήσουμε στην επόμενη μέρα, αλλά όχι με αόριστες προτάσεις, με γενικευμένες θέσεις, με, δήθεν, στρατηγικά σχέδια. Είναι πολύ καλά τα στρατηγικά σχέδια, αλλά πρέπει να υπάρχει αποτύπωση, ακριβώς, το πώς προχωράμε, το κάθε βήμα, η κάθε στόχευση.

Και αυτές οι αλήθειες που πρέπει να πούμε, δεν μπορούν να είναι ευχάριστες για όλους. Το ξεκαθαρίζουμε. Είμαστε εδώ για να στηρίξουμε την παραγωγή. Στηρίζοντας την παραγωγή, στηρίζουμε την ελληνική περιφέρεια, στηρίζουμε την οικονομία της χώρας μας, στηρίζουμε σε αυτή την κρίσιμη περίοδο και την κοινωνική συνοχή, που είναι αναγκαίο να υπάρχει. Βεβαίως, δεν είναι μόνο ο παραγωγός αγρότης. Είναι οι μεταποιητικές επιχειρήσεις που κάνουν εξαιρετική δουλειά. Μιλάω για παραγωγή, γιατί δεν είναι μόνο ο αγρότης. Υπάρχουν και μεγάλες επιχειρήσεις. Υπάρχουν και συνεταιρισμοί που παράγουν. Βεβαίως, πάντα το κύτταρο είναι ο αγρότης, είναι το ένα άτομο, αλλά πρέπει να δούμε συνολικά όποιον προσθέτει στη χώρα.

Λοιπόν, είμαι εδώ, για να ακούσω όλες τις προτάσεις, γιατί δεν θέλω να φύγουμε από την επόμενη συνεδρίαση, απλώς, με μία παραδοχή του προβλήματος που το ξέρουμε όλοι και το βλέπουμε να έρχεται, αλλά με συγκεκριμένες προτάσεις, με συγκεκριμένες λύσεις. Έχει κάνει πράγματα η Κυβέρνηση. Μπορεί να μην είναι όλα όσα θα ήθελα και εγώ να κάνουμε. Θα ήθελα να κάνουμε περισσότερα. Κάναμε ένα πολύ απλό. Συμφωνούμε ότι τα συνεργατικά σχήματα και η συμβολαιακή γεωργία, είναι, πραγματικά, ένα «ανάχωμα» στην κρίση που βλέπουμε. Επί αυτού κάναμε πράγματα, ως Κυβέρνηση.

Επίσης, το 50% της φορολόγησης του εισοδήματος είναι κάτι πάρα πολύ σημαντικό. Δεν μπορεί να το ξεπερνάμε έτσι. Είναι πολύ σημαντικό και για τα συνεργατικά σχήματα κάθε μορφής και για τη συμβολαιακή γεωργία. Πολλά βήματα έχουν γίνει. Μπορούμε να ακούσουμε και όποια άλλη πρόταση. Εγώ θέλω την επόμενη φορά, πραγματικά, με την πολύ καλή καταγραφή της μελέτης που έγινε, που διαπιστώνει τα προβλήματα, αλλά και αυτής που θα δούμε από το Γεωπονικό Πανεπιστήμιο ή ότι άλλο αποφασίσει το Προεδρείο, να μπορούμε να καταλήξουμε σε προτάσεις. Δεν είναι ζήτημα πολιτικής απλά διαχείρισης ενός κόμματος και μιας κυβέρνησης. Είναι ένα ζήτημα που ήρθε για να μείνει.

Έχει να κάνει, πάνω απ’ όλα, με την κλιματική αλλαγή. Έχει να κάνει με πολλά πράγματα, τα οποία έχουν προκύψει και τα οποία, αφού τα βλέπουμε, είμαστε υποχρεωμένοι να τα διαχειριστούμε και σε επίπεδο εθνικό και σε επίπεδο ευρωπαϊκό. Επίσης, πολύ σωστά είπατε όλοι, ότι θέμα επάρκειας στη χώρα μας δεν υπάρχει ή επισιτιστικής κρίσης. Είμαστε διασφαλισμένοι και σε επίπεδο Ευρώπης, αλλά αν το πρόβλημα αρχίζει και «γιγαντώνεται» παγκόσμια, τότε ξέρουμε ότι επιδράσεις θα υπάρξουν σε όλες τις χώρες.

Πρέπει, λοιπόν, και εμείς ως χώρα, ως Ευρώπη, να κάνουμε από τώρα, με τη βοήθεια των επιστημόνων, αλλά έχοντας και γνώση το ποια είναι η πραγματική κατάσταση στον ελληνικό πρωτογενή τομέα, τις παρεμβάσεις που είναι αναγκαίες τώρα. Εγώ είμαι διατεθειμένος να τις εισηγηθώ, για να γίνουν τώρα.

Ευχαριστώ πάρα πολύ, γι’ αυτή την πρώτη, πολύ ουσιαστική συζήτηση. Θέλω να πιστεύω, ότι η δεύτερη θα είναι ακόμη πιο εποικοδομητική, γιατί θέλω να καταλήξουμε και σε προτάσεις συγκεκριμένες.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής)**: Στο σημείο αυτό, κυρίες και κύριοι συνάδελφοι και πριν ολοκληρώσουμε τη συνεδρίαση, να τονίσω ότι σε δεύτερο χρόνο θα συνεχίσουμε τη συζήτηση, ξεκινώντας από τους συναδέλφους που δεν μίλησαν. Έχουν ζητήσει τον λόγο, μέχρι στιγμής, ο κ. Μπουκώρος, η κυρία Καφαντάρη, η κυρία Τζάκρη, η κυρία Τελιγιορίδου, ο κ. Αποστόλου, ο κ. Σαντορινιός, ο κ. Καρασμάνης, ο κ. Λεονταρίδης και ο κ. Γιόγιακας.

Στη συνέχεια, εάν έχουμε νέα στοιχεία, θα δοθεί η δυνατότητα στους Εισηγητές των Κομμάτων να δευτερολογήσουν, επί όλων των θεμάτων, όπως και στους προσκεκλημένους μας, οι οποίοι εάν το επιθυμούν μπορούν να συμμετέχουν και στην επόμενη συνεδρίαση, με συνέχιση, επί του αγροδιατροφικού ζητήματος. Τη συζήτησή μας θα κλείσει ο κ. Υπουργός, με την αναλυτική προγραμματισμένη ομιλία του, που δεν έκανε σήμερα -και τον ευχαριστώ γι’ αυτό- λόγω της πίεσης χρόνου.

Σας ευχαριστώ όλους. Καλή συνέχεια.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Χιονίδης Σάββας, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Χαρίτου Δημήτριος (Τάκης)Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Κατσώτης Χρήστος, Μανωλάκου Διαμάντω, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Τέλος και περί ώρα 16.05΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**